Raajje gai Circuit court hadhanee\nޖުޑިޝަލް ސާވިސް ކޮމިޝަން (ޖޭއެސްސީ) ހުންނަ އިމާރާތް -- ފޮޓޯ: އަވަސް އާކައިވް\nސާކިޓް ކޯޓް ތައާރަފް ކުރުމަށް ބޭނުންވާ ގާނޫނުގެ ބިލު އެކުލަވާލައި، މިއަހަރުގެ ތެރޭގައި ރައްޔިތުންގެ މަޖިލީހަށް ހުށައަޅުއްވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ 2021 ވަނަ އަހަރަށް މަޖިލީސް ހުޅުވުމަށް މިއަދު ބޭއްވި ޖަލްސާގައި އިއްވެވި ރިޔާސީ ބަޔާނުގައެވެ.\nރިޔާސީ ބަޔާން އިއްވަވަމުން ރައީސް ވިދާޅުވީ މީގެ ދެ އަހަރު ކުރިން އެމަނިކުފާނު ވެރިކަމާ ހަވާލުވެވަޑައިގެންނެވިއިރު އަދުލު އިންސާފުގެ ނިޒާމަށް ރައްޔިތުންގެ ހިތުގައި އެއްވެސް އިތުބާރެއް ނެތް ކަމަށެވެ. ނަމަވެސް ސަރުކާރުން ފަނޑިޔާރުގެ އިސްލާހުކުރުމަށް މިދިޔަ ދެ އަހަރު ކުރި މަސައްކަތުގެ ނަތީޖާ ފެންނަން ފަށާފައިވާ ކަމަށް އެމަނިކުފާނު ވިދާޅުވިއެވެ. ދައުލަތުގެ އެހެން ބާރުތަކުގެ ނުފޫޒުން މިންޖުވެ މައްސަލަތައް ނިންމުމުގެ މިނިވަންކަން އެންމެ މަތީ ކޯޓުން ފެށިގެން އެންމެ ދަށު ކޯޓާ ހަމައަށް މިހާރު އެބައޮތް ކަމަށްވެސް ވިދާޅުވިއެވެ.\nރައީސް ވަނީ ޝަރުއީ މަރުހަލާ އަވަސްކޮށް އިންސާފު ލިބޭނެ އިންތިޒާމް ކަށަވަރު ކުރުމަށްޓަކައި ސާކިޓް ކޯޓް ތައާރަފު ކުރަން ނިންމާފައިވާކަން އިއުލާނު ކުރައްވާފައެވެ. އެ ގޮތުން ސާކިޓް ކޯޓް އުފެއްދުމަށް ބޭނުންވާ ގާނޫނުގެ ބިލު އެކުލަވާލައި މިއަހަރުގެ ތެރޭގައި މަޖިލީހަށް ހުށަހަޅަން ގަސްދުކުރައްވާ ކަމަށް އެމަނިކުފާނު ވިދާޅުވިއެވެ.\nސާކިޓް ކޯޓަކީ ވަކިތާކު ގާއިމުވުމެއް ނެތް ކޯޓެވެ. އެ ކޯޓްގެ ފަނޑިޔާރުން އެކި ތަންތަނަށް ދަތުރުކޮށް އެ ތަނެއްގައި ނުވަތަ އެ ރަށެއްގައި ހުރި މައްސަލަތައް ބަލާ ހުކުމް އިއްވަވާނެ އެވެ. މިއީ ދުނިޔޭގެ ކުރިއަރާފައިވާ ބައެއް ގައުމުތަކުގައިވެސް އޮންނަ ނިޒާމެކެވެ.\nމީގެ ދެ އަހަރު ކުރިން އަޅުގަނޑުމެން ވެރިކަމާ ހަވާލުވިއިރު، އަދުލު އިންސާފުގެ ނިޒާމަށް، ރައްޔިތުންގެ ހިތުގައި އެއްވެސް އިތުބާރެއް ނެތް. ފަނޑިޔާރުގެ އިސްލާޙުކުރުމަށް މިދިޔަ ދެ އަހަރު ކުރި މަސައްކަތުގެ ނަތީޖާ ފެންނަން ފަށައިފި. ދައުލަތުގެ އެހެން ބާރުތަކުގެ ނުފޫޒުން މިންޖުވެ، މައްސަލަތައް ނިންމުމުގެ މިނިވަންކަން އެންމެ މަތީ ކޯޓުން ފެށިގެން އެންމެ ދަށު ކޯޓާ ހަމައަށް މިހާރު އެބައޮތް\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް | ރިޔާސީ ބަޔާން 2021\nމި ސަރުކާރު ވެރިކަމަށް އައި ފަހުން ޝަރުއީ ނިޒާމަށް ވަނީ ބޮޑެތި ބަދަލެއް ގެނެސްފައެވެ. މިދިޔަ ދެ އަހަރެއްހާ ދުވަހު ސުޕްރީމް ކޯޓްގެ މުޅި ބެންޗު އެކީ ވަނީ ބަދަލު ކުރައްވާފައެވެ. އަދި ހައިކޯޓާއި ކްރިމިނަލް ކޯޓްގެ ގިނަ ފަނޑިޔާރުން ވަނީ މަގާމުން ވަކިކޮށްފައެވެ. ބައެއް ކޯޓްތަކުގައި މީގެ ކުރިން މި ސަރުކާރުގައި ހިމެނޭ ސިޔާސީ ޕާޓީތަކުގެ ވިސްނުމާ އެއްގޮތަށް ސިޔާސީ ހަރަކާތްތަކުގައި އުޅުއްވި ބޭފުޅުންވެސް އެބަ ތިއްބެވިއެވެ.\nއަދި ޖުޑީޝަލް ސާވިސް ކޮމިޝަންގައި ސިޔާސީ ބޭފުޅުން އެބަ ތިއްބެވިއެވެ. މީގެ ކުރިން ކޯލިޝަންގެ ޕާޓީތަކުގެ އިސްވެރިން ވަނީ ޖޭއެސްސީ އެކުލެވިގެންވާ ގޮތް މުޅީން ބަދަލު ކުރަން ޖެހޭ ކަމަށް ވަކާލާތުކޮށް ވެރިކަމަށް ވަޑައިގެން އެކަން ކުރައްވާނެ ކަމަށް ވިދާޅުވެފައެވެ. ނަމަވެސް ވެރިކަން ލިބުނު ފަހުން އެ ވާހަކަ މުޅީން ހުއްޓަވާލެއްވިއެވެ. އަދި އެ ބޭފުޅުން ޖޭއެސްސީގައި ތިއްބެވި ނަމަވެސް ސިޔާސީ ވެވަޑައިނުގަންނަވާނެ ކަމަށް ގެންދަވަނީ ވިދާޅުވަމުންނެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ސުޕްރީމް ކޯޓް ކްރިމިނަލް ކޯޓް ހައިކޯޓް ރިޔާސީ ބަޔާން ޖޭއެސްސީ ޝަރުއީ ދާއިރާ ޝަރުއީ ދާއިރާ ރިފޯމް ކުރުން


މަޑަވެލި-ހޯޑެއްދޫ ކޯޒްވޭ އަލުން ހެދުމުގެ މަޝްރޫޢު އެމްޓީސީސީއާ ޙަވާލުކޮށްފި | Voice.mv\nގދ. މަޑަވެލި-ހޯޑެއްދޫ ކޯޒްވޭ އަލުން ހެދުމުގެ މަޝްރޫޢު ސަރުކާރުން މިއަދު އެމްޓީސީސީއާއި ޙަވާލުކޮށްފިއެވެ.\nއެމްޓީސީސީއާ މިމަޝްރޫޢު ޙަވާލުކޮށްފައިވަނީ މިއަދު މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ ގައި ބޭއްވި ޚާއްސަ ރަސްމިއްޔާތުގައެވެ. މި ރަސްމިއްޔާތުގައި، އެމްޓީސީސީގެ ފަރާތުން ސޮއިކުރެއްވީ ޗީފް އޮޕަރޭޓިންގ އޮފިސަރ އަލްފާޟިލް ޝާހިދު ޙުސައިން މޫސާއެވެ. އަދި މިނިސްޓްރީގެ ފަރާތުން ސޮއިކުރެއްވީ ޕާރމަނަންޓް ސެކްރެޓަރީ އަލްފާޟިލާ ޒީނިޔާ ޙަމީދެވެ.\nމި މަޝްރޫޢުގެ ދަށުން، 260 މީޓަރުގެ ސަރަޙައްދެއްގެ ގޮނޑުދޮށް ހިމާޔަތް ކުރުމާއި، 262 މީޓަރުގެ މަގެއް ހެދުމާއި، މަގު މާކު ކުރުމާއި، ޕޭވްމަންޓް ހެދުމާއި މަގުބައްތި ހަރުކުރުމުގެ މަސައްކަތް ހިމެނެއެވެ. މި ކޯޒްވޭގެ ދިގުމިނަކީ 383 މީޓަރެވެ. މި ކޯޒްވޭ ޑިޒައިން ކުރެވިފައިވާ ގޮތަށް ބަލާއިރު، 223 މީޓަރުގެ ބްރިޖަކުން މަޑަވެއްޔާއި ހާދޫ ގުޅުވާލައި، 160 މީޓަރުގެ ބްރިޖަކުން ހާދޫ އާއި ހޯޑެއްދޫ ގުޅުވާލާނެއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން އެމްޓީސީސީއާ ޙަވާލުކޮށްގެން ކުރިއަށްގެންދާ މިމަޝްރޫޢަކީ 84 މިލިއަން ރުފިޔާގެ މަޝްރޫޢެކެވެ. އެމްޓީސީސީއާ މި މަޝްރޫޢު ޙަވާލުކޮށްފައިވަނީ 300 ދުވަހުގެ ތެރޭގައި ނިންމުމަށެވެ. މިހާރުވެސް މަޑަވެއްޔާއި ހޯޑެއްދޫ ކޯޒްވޭއަކުން ވަނީ ގުޅުވާލާފައެވެ.\nމަޑަވެލި-ހޯޑެއްދޫ ކޯޒްވޭ އަކީ ނިމިދިޔަ ސަރުކާރުގައި އެތަނުގެ މަސައްކަތް ފަށައި އެއްކޮށް ނިންމާ 2018 ވަނަ އަހަރު ހުޅުވާލިތަނެކެވެ. އީއައިއޭ ރިޕޯޓަށް ރަނގަޅަށް ބެލުމަށް ނެތި މި މަޝްރޫޢު ކުރިއަށް ގެންދިއުމުގެ ނަތީޖާއަކަށް ވެގެންދިޔައީ، މޫސުން ގޯސްވާ ދުވަސްވަރުގައި ދެރަށަށްވެސް ވަރަށް ބޮޑަށް އުދައެރުމެވެ. މިކަމުގެ ސަބަބުން ދެރަށުގެ ރައްޔިތުން ނުކުމެ ވަނީ ދެފަހަރެއްގެ މަތިން އެތަން ކަނޑާލާފައެވެ. މަޑަވެއްޔާއި ހޯޑެއްދޫ އެއްފަސްކުރުމަކީ މި ސަރުކާރުގެ ވަޢުދެކެވެ.


Sidharth maruvumun bathalaa aku admit kohfi\nސިދާރްތު މަރުވުމުން ލިބުނު ހިތާމައިން ބަތަލާއަކު އެޑްމިޓްކޮށްފި\nސިދާރްތު އަދި ޖަސްލީން\nސިދާރްތު ޝުކްލާގެ ކުއްލި މަރުން ޓީވީ އާއި ފިލްމުތަކުގައި މަސައްކަތް ކުރާ އެކްޓަރުންނަށް ފުން އަސަރުތަކެއް ވަނީ ކޮށްފަ އެވެ. އުމުރުން 40 އަހަރުގައި ސިދާރްތު ކުއްލިއަކަށް މަރުވިކަން ގަބޫލު ކުރަން ވެސް އެއް ބަޔަކަށް ވަނީ އުނދަގޫ ކަމަކަށް ވެފަ އެވެ.\nބަތަލާ އަދި ލަވަކިޔުންތެރިޔާ ޖަސްލީން މަތޫރު އަށް ވެސް ސިދާރްތުގެ މަރުގެ އަޑުއިވިފައި ވަރަށް ފުން ހިތާމަތަކެއް ވަނީ ލިބިފަ އެވެ. އަދި އެކަމާ އޭނާ މާ ބޮޑަށް ހާސްވެ ކަންބޮޑުވެގެން އުޅުމުގެ ސަބަބުން ދިމާވި ސިއްހީ މައްސަލަތަކެއްގައި ޖަސްލީން މިހާރު އޮތީ ހޮސްޕިޓަލުގައި އެޑްމިޓްކޮށްފަ އެވެ.\nހޮސްޕިޓަލުގެ ބަލި އެނދުގައި އޮވެ ޖަސްލީން ނަގާފައިވާ ވީޑިއޯއެއް އޭނާ ވަނީ ސޯޝަލް މީޑިއާގައި ޝެއާ ކޮށްފަ އެވެ. މި ވީޑީއޯގައި ޖެސްލީން ބުނެފައި ވަނީ ސިދާރްތުގެ ކުއްލި މަރުން އޭނާއަށް ވަރަށް ފުން އަސަރުތަކެއް ކޮށް އެންމެ ފަހުން ހޮސްޕިޓަލުގައި އޮންނަން ޖެހިފައިވާ ކަމަށެވެ.\nއަތަށް އައިވީ ގުޅައިގެން ހޮސްޕިޓަލުގެ އެނދުގައި އޮވެ ވާހަކަ ދައްކަމުން ޖަސްލީން ބުނި ގޮތުގައި ސިދާރްތު މަރުވި ދުވަހު ވެސް އޭނާ އެ ގެޔަށް ޒިޔާރަތް ކުރި އެވެ. އެހެންވެ ކުއްލިއަކަށް އޭނާ މަރުވި ޚަބަރު ލިބުމުން ހަށިގަނޑަށް ވަރުގަދަ ލޮޅުމެއް އެރި ކަމަށެވެ. އަދި އޭނާގެ ގެއަށް ދިޔައިރު އެގޭތެރޭގެ ހާލަތު އޮތް ގޮތް ފެނިފައި ބަޔާން ކުރަން ނޭނގޭ ކަހަލަ އަސަރުތަކެއް ކުރި ކަމަށެވެ.\n"ސިދާރްތުގެ މަރުވި ޚަބަރު ލިބިގެން އެ ގެއަށް ގޮސް ޝެހެނާޒް އާއި އާންޓީ (ސިދާރްތުގެ މަންމަ) އާ ބައްދަލު ކޮށްފައި އައިތަނާ ނުވެސް ދަންނަ މީހަކު ކޮށްފައި އޮތް މެސެޖެއް ފެނިފައި އަހަރެންގެ ހާލަތު އިތުރަށް ގޯސްވީ. އެކަމާ ވީ ދެރައިން އަހަރެންގެ ސިއްހަތު އެހާ ގޯސްވާން މެދުވެރިވީ،" ޖަސްލީން ބުންޏެވެ.\nޖަސްލީން ބުނި ގޮތުގައި ސިދާރްތުގެ މަރުގެ ޚަބަރު ލިބިގެން އެގެއަށް ދިޔައިރު ޝެހެނާޒްގެ ހާލަތު ވަރަށް ގޯހެވެ. ގޭގެ އެއް ކަނެއްގައި ބުދެއްހެން އެއް ދިމާލަށް ބަލަހައްޓައިގެން ގެއްލިފައި އޭނާ އިން ކަމަށާއި ދުނިޔޭގެ އެއްވެސް ހޭވެރިކަމެއް އޭނާގެ ނެތް ކަމަށް ޖަސްލީން ބުންޏެވެ. އަދި އޭނާއަށް އެންމެ ސަކަރާތްވީ މި މަންޒަރުފެނިފައި ކަމަށް ވެސް ޖަސްލީން ބުންޏެވެ. ޖަސްލީން އާއި ސިދާރްތު އަދި އޭނާގެ އާއިލާ އާ ގާތް ގުޅުމެއް އޮންނަތާ ގިނަ ދުވަސްތަކެއް ވެއްޖެކަމަށް އޭނާ ބުންޏެވެ.


BREAKING NEWS: Jamaa'athugai Namaadhu Kurun Manaa Koffaivaa Rah Thakuge Muhdhathu Ithuru Koffi - Vaguthu\nކޮވިޑް-19 އާއި ގުޅިގެން ބައެއް ރަށްތަކުގައި ޖަމާއަތުގައި ނަމާދުކުރުން މަނާކޮށްފައިވާ މުއްދަތު އިސްލާމިކް މިނިސްޓްރީން އިތުރުކޮށްފިއެވެ.\nއެންމެ ފަހުން ހާމަކުރި މައުލޫމާތުތަކުން އެނގޭ ގޮތުގައި ޖަމާއަތުގައި ނަމާދުކުރުން މަނާކޮށްފައި މިހާތަނަށް އޮތީ އެންމެ ހަތް ރަށެއްގައެވެ. މާލެ ސިޓީވެސް ހިމެނޭހެން ދެން އޮތް ހަ ރަށަކީ ހއ. ތަކަންދޫ، ށ. ނަރުދޫ، ށ. މިލަންދޫ، ނ. މަނަދޫ، ކ. ހިންމަފުށި، އަދި ކ. ތުލުސްދޫއެވެ.\nއިސްލާމިކް މިނިސްޓަރ ސޮއިކުރައްވާ މީގެކުރިން ނެރެފައިވާ މި ސާކިއުލާގައި ބުނެފައިވަނީ މިދިޔަ ހުކުރު ނަމާދުން ފެށިގެން މިވަގުތު ރާއްޖޭގައި ފުރަބަންދު ހާލަތުގައި ހުރި ރަށްރަށާއި، މޮނިޓަރިންގެ ހާލަތުގައި ހުރި ރަށްރަށާއި، އެރަށެއްގައި މީހަކު ކަރަންޓީނުކޮށްފައިވާ ރަށްތައް ފިޔަވާ އެހެން ރަށްރަށުގައި މިސްކިތްތަކުގައި ޖަމާއަތުގައި ނަމާދުކުރެވޭގޮތަށް ހުޅުވާލުން އެންމެ ރަނގަޅު ކަމަށް އިއްޔެ އިލްމުވެރިންނާއި، ކަމާބެހޭ ޞިއްޙީ އިދާރާތަކާއެކު ބޭއްވި ބައްދަލުވުމުގައި ނިންމާފައިވާ ކަމަށެވެ.\n"ވީމާ ހެލްތް ޕްރޮޓެކެޝަން އެޖެންސީން ފުރަބަންދު ހާލަތަށް ގެނެސްފައިވާ ރަށްރަށާއި މޮނިޓަރިންގ ހާލަތުގައި ހުރި ރަށްރަށާއި، އެރަށެއްގައި މީހަކު ކަރަންޓީނުކޮށްފައިވާ ރައްތައް ފިޔަވައި އެހެން ރަށްރަށުގައި ރައްކާތެރި ފިޔަވަޅު އަޅައި ޖަމާއަތުގައި ނަމާދުކުރުން އެންމެ ރަނގަޅުކަމުގައި ދެންނެވީމެވެ." އިސްލާމިކް މިނިސްޓްރީ ފޮނުވި ސަކިއުލަރގައިވެއެވެ.\nކޮވިޑް-19 އާއި ގުޅިގެން އެންމެ ފުރަތަމަ ޖަމާއަތުގައި ނަމާދުކުރުން މެދުކަނޑާލީ މާލެ ސަރަހައްދާއި ރިޒޯޓު ތަކުގައެވެ. މާލެ ސަރަހައްދާއި ރިސޯޓުތަކުގައި ފަރުޟު ނަމާދުތައް ޖަމާއަތުގައި ކުރުން އެންމެ ފުރަތަމަ ހުއްޓާލީ، މާޗު 15 ވަނަ ދުވަހު މެންދުރު ނަމާދުން ފެށިގެން މިމަހުގެ 28 ވަނަ ދުވަހު އަސްރު ނަމާދާ ހަމައަށެވެ. އޭގެ ފަހުން މި ހިނގާ އެޕްރިލް މަހުގެ 30 ގެ ނިޔަލަށް ޖަމާއަތުގައި ނަމާދުކުރުން މަޑުޖައްސާލުން އިތުރުކުރިއެވެ.\nއޭގެ ފަހުން އޭޕްރީލް މަހުގެ 15 ވަނަ ދުވަހު، މާލެއިން ކޮވިޑް-19 ފެނުމާއެކު އޭޕްރީލް މަހުގެ 30 ވަނަ ދުވަހާއި ހަމައަށް މުޅި ރާއްޖޭގެ ހުރިހާ މިސްކިތެއްގައި ޖަމާއަތުގައި ނަމާދު ކުރުމާއި، ރަމަޟާންމަހު ތަރީވީސް ނަމާދު ކުރުން ވަނީ މަނާކޮށްފައެވެ. އަދި އޭގެ ފަހުންވެސް ދެފަރެއްގެ މައްޗަށް ޖަމާއަތުގައި ނަމާދުކުރުން މަނާކުރި މުއްދަތު ވަނީ އިތުރުކޮށްފައެވެ.


އަލީ ވަހީދުގެ ޝަރީއަތް އޮންލައިންކޮށް ކުރިއަށް ގެންގޮސް ދިނުމަށްކޯޓުގައި އެދިއްޖެ\nޖިންސީ ގޯނާގެ ދައުވާތަކެއް އުފުލާފައިވާ ކުރީގެ ޓުއަރިޒަމް މިނިސްޓަރު އަލީ ވަހީދުގެ ޝަރީއަތް އޮންލައިންކޮށް ކުރިއަށް ގެންގޮސް ދިނުމަށް އޭނާ ކްރިމިނަލް ކޯޓުގައި އެދިއްޖެ އެވެ.\nކްރިމިނަލް ކޯޓުންވަނީ ޝަރީޢަތުގެ އަޑުއެހުންތައް އޮންލައިންކޮށް ބާއްވައިދޭން އެދި އަލީވަހީދު އެކޯޓަށް ސިޓީއެއް ފޮނުވާފައިވާކަން ކަށަވަރުކޮށްދީފައެވެ. ނަމަވެސް އެކޯޓުން މިކަމާއި ގުޅޭގޮތުން އަދި ވަކިގޮތެއް ނިންމަވާފައިނުވެއެވެ.\nއޮންލައިންކޮށް ޝަރީއަތުގައި ބައިވެރިވާން އަލީ ވަހީދު ކްރިމިނަލް ކޯޓުގައި އެދިފައިވީ ނަމަވެސް، އެއީ އެކޯޓުގައި އާންމުކޮށް އަމަލުކުރަމުންގެންދާ އުސޫލެއްނޫނެވެ. މިމައްސަލައިގެ އަޑުއެހުމެއް މާދަމާއަށް ތާވަލުކުރި ނަމަވެސް، އެންމެ ފަހުން ކްރިމިނަލް ކޯޓުން ހިއްސާކޮށްފައިވާ ޝެޑިއުލްގައި އަލީ ވަހީދުގެ މައްސަލަ ތާވަލުކޮށްފައިނުވެއެވެ.


Shahku Kurevunee Masthuvaathakethi Beynunkuraakamah, Hageegathugai 90 Meehun Ge Gaathil - Vaguthu\nޝައްކުކުރެވުނީ މަސްތުވާތަކެތި ބޭނުންކުރާކަމަށް، ހަޤީޤަތުގައި 90 މީހުންގެ ގާތިލެއް!\n7 މަސް ކުރިން ( ނޮވެމްބަރު 30, 2018 )\nއެމެރިކާގެ ޓެކްސަސްއަށް ނިސްބަތްވާ އުމުރުން 78 އަހަރުގެ މީހަކު މަސްތުވާތަކެތީގެ މައްސަލައެއްގައި 2012 ވަނަ އަހަރު ހައްޔަރު ކުރެވުނެވެ. ސަމުއެލް މެކްޑޮވެލް ނަމަކަށް ކިޔާ މިމީހާ ހައްޔަރު ކުރީ އެމެރިކާގެ ކެންޓާކީއިންނެވެ. ފުރަތަމަ ހައްޔަރު ކުރިއިރު މަސްތުވާތަކެތި ބޭނުން ކުރާކަމަށް ތުހުމަތު ކުރުން ފިޔަވައި އިތުރު ތުހުމަތެއް އޭނާގެ މައްޗަކަށް ނެތެވެ.\nނަމަވެސް އޭނާ ހައްޔަރުކޮށް އެހެން މީހުން ވެސް ހައްޔަރުކޮށް އަމަލުކުރާ އުސޫލުގެ ދަށުން ޑީއެންއޭ ނަގާ ފުލުހުންގެ ސިސްޓަމްގައި ރައްކާކުރުމުގެ މަސައްކަތް ކުރިއެވެ. އެމަސައްކަތުގެ ތެރެއިން ސަމުއެލްގެ ޑީއޭންއޭ ދިމާވާ އެއްވެސް މައްސަލައެއް ފުލުހުންގެ ރެކޯޑްތަކުގައި އޮއްތޯ ވެސް ބެލިއެވެ.\nފުލުހުންނަށް ލިބުނީ ހައިރާން ކަމެކެވެ. ސަމުއެލް އަކީ ފުލުހުންނަށް އޭރު ހަޤީޤަތް ނުހޯދިފައިވާ މަރުގެ ތިން މައްސަލައަކާއި ގުޅުން ހުރި މީހެެއްކަން ފުލުހުންނަށް ކަށަވަރު ކުރެވި ސަމުއެލްގެ ތަޙްޤީޤު ފުޅާކުރެވުނެވެ.\nސަމުއެލްގެ ތަޙްޤީޤުގައި އެފްބީއައި އިން ބައިވެރިވެ ތަޙްޤީޤު އިތުރު ހަރުފަތަކަށް ގެންދިއެވެ. ފުލުހުންގެ ތަޙްޤީޤުން ކަށަވަރު ކުރެވުނު ގޮތުގައި ސަމުއެލް އަކީ 1987 ވަނަ އަހަރާއި 1989 ވަނަ އަހަރާއި ދެމެދު ތިން އަންހެނަކު މަރާލާފައިވާ ގާތިލެކެވެ. މަރުގެ ތިން މައްސަލައިގައި ސަމުއެލްގެ މައްޗަށް ދައުވާ އުފުލާ އޭނާ ތިން އަހަރު ދުވަހަށް ޖަލަށްލިއެވެ.\nއެހައިހިސާބުން ވެސް ފުލުހުން ސަމުއެލްގެ ތަޙްޤީޤު ހުއްޓައެއްނުލައެވެ. މިހާތަނަށް ހޯދިފައިވާ މައުލޫމާތައް ބަލާއިރު ސަމުއެލް ވަނީ 90 މީހުން މަރާލާފައިވާ ކަން ކަށަވަރު ކުރެވޭ ކަމަށް ފުލުހުން ބުނެއެވެ. އެހެންކަމުން މިއީ އެމެރިކާގައި އެންމެ މަދު ހެކިތައް ދޫކޮށް އެއްވެސް ޝައްކެތް ނުކުރެވޭ މިންވަރަށް ކަންތައްތައް ރާވައިގެން އެންމެ ގިނަ މީހުން މެރި އެމެރިކާގެ ސީރިއަލް ކިލާއަށް ވުން ގާތް ކަމަށް ފުލުހުން ބުނެއެވެ.\nނަމަވެސް ޤާނޫނާއި ހިލާފު އެއްވެސް ކަމަކީ އެއްވެސް ހެއްކެތް ދޫނުކޮށް ނުކުރެވޭނެ ކަމަކަށް ވާތީ ސަމުއެލްގެ މައްޗަށް 90 މަރުގެ މައްސަލައިގައި ކުށް ސާބިތު ކުރެވޭނެ ކަމަށް ފުލުހުން އުއްމީދުކުރެއެވެ.\nފުލުހުން ބުނީ ސަމުއެލް މިމީހުން މެރި ސަބަބު ހޯދަން މިހާރު ވެސް އޭނާ އާއި ސުވާލު ކުރަމުން އަންނަ ކަމަށާއި އިތުރު މައުލޫމާތު ލިބެމުން އަންނަ މިންވަރަކުން ހާމަކުރަމުން ދާނެކަމަށެވެ.\nޑިސެމްބަރު 1, 2018 10:14\nމިތާ އުޅޭ ސީރިޔަލް ކިލަރު މީހުން މަރަނީ ސިހުރުން.\nޑިސެމްބަރު 3, 2018 08:07\nތިޔަމީހާ އަށް ޙުކުމް ކުރަންޖެހޭނީ ޖަޒީރާ ރާއްޖޭގެ ކޯޓުތަކުން އެއީ އަދި އަލަށް އުފެދުނު ރާއްޖެ އެއް. އެއަށްވުރެ އިންސާފުވެރި ކޯޓުތަކެއް މި ދުނިޔޭގައިވެސް ނުހުންނާނެ. ހަމަ އެންމެމަތީ އަގެއް ހުށަހެޅިފަރާތަކަށް ނީލަން ނިންމާލާ އުޞޫލުން ނިންމާލަދޭނެ.\nޑިސެމްބަރު 10, 2018 20:15\nޑިސެމްބަރު 13, 2018 13:48\nތިވަރުގެ މީހަކު މަސްތުވާތަކެތި ބޭނުން ނުކޮށެއް ނުހުންނާނެ


"Bigg Boss"akee enme gina dhuvahah dhemehehtunu gulhun: Salman\nކަލާޒް ޓީވީގެ ރިއަލިޓީ ޝޯ "ބިގް ބޮސް" ގެ 15 ވަނަ ސީޒަން މިދިޔަ ބުރާސްފަތި ދުވަހު ވަނީ ލޯންޗު ކޮށްފަ އެވެ. ގިނަ ބަޔަކު ކެތްތެރިކަމެއް ނެތި އިންތިޒާރު ކުރަމުންދާ މި ޝޯ ފެށުމުގެ ރަސްމިއްޔާތުގައި ކުރީގެ ސިޒަންތަކުގެ ބައެއް ބައިވެރިން ކަމަށްވާ އާރްތީ ސިންގް އާއި ދެވޮލީނާ ބަޓަޗަޖީ ބައިވެރިވި އެވެ.\nއަންނަ އޮކްޓޯބަރު ދެވަނަ ދުވަހު ދައްކަން ފަށަން ހަމަޖެހިފައިވާ މި ޝޯގައި ކުރީ ސީޒަން ތަކަށް ވުރެ ގޮންޖެހުންތައް ބޮޑުވާނެ އެވެ. ސަބަބަކީ މިފަހަރުގެ ސީޒަން ރާވާފައި އޮތީ "ޖަންގަލް ތީމް" އަކަށް ކަމަށް ވާތީ އެވެ.\n"ބިގް ބޮސް" އާއި ސަލްމާންގެ އޮންނަ ގުޅުމާ ބެހޭ ގޮތުން މި ހަފުލާގައި ނޫސްވެރިއަކު ސަލްމާނާ ސުވާލު ކުރި އެވެ. ސަލްމާން ބުނީ އޭނާގެ ހަޔާތުގައި މިހާތަނަށް "ބިގް ބޮސް" އާ އޮތް ގުޅުން ފިޔަވައި އެހާ ގިނަ ދުވަހު އެއް ގުޅުމެއް ނުބޭއްވޭ ކަމަށެވެ. ކޮންމެވެސް ސަބަބަކާ ހުރެ ގުޅުން ކެނޑޭ ކަމަށެވެ. ނަމަވެސް ބިގް ބޮސް އާ އޮތް ގުޅުން ދާއިމީ އެއްޗަކަށް ވެފައިވާ ކަމަށެވެ.\n"ބިގް ބޮސް" އާއި ސަލްމާންގެ އެއްގޮތް ކަންތައްތަކަކީ ކޮބައިތޯ އެހެން ނޫސްވެރިއަކު ސުވާލު ކުރުމުން ސަލްމާން ބުނި ދެ މީހުން ވެސް ހުސްހަށިބައި ކަމަށެވެ. އެއްވެސް ބިރެއް ނެތި އެމީހުން "ބޮސް" އަކަށް ވަނީ އެހެންވެ ކަމަށެވެ.\n"ބިގް ބޮސް" ހޯސްޓް ކޮށްގެން ސަލްމާނަށް ލިބޭ ފައިސާގެ އަދަދާ ބެހޭ ގޮތުން ވެސް ނޫސްވެރިން ސަލްމާނަށް ސުވާލުތައް ހުށަހެޅި އެވެ.\n"ބިގް ބޮސްގެ ޕްރޮޑިއުސަރުން ކައިރީ އަބަދު އަހަރެން އެބަ ކިޔަން އަހަރެން ވަރަށް ބުރަ މަސައްކަތެއް ނޫންހޭ މި ކުރަނީ. އެހެންވެ އުޖޫރަ ވެސް އިތުރުކުރަން ޖެހޭނެ ނޫންހޭ. އެކަމަކު އެމީހުން އެ ވާހަކަ އަޑެއް ނާހާ. އަހަރެން ދުއާ ކުރަން އެމީހުން އަހަރެން ކައިރީގައި އުޖޫރަ ބޮޑުކޮށްފީމޭ ބުނާނެ ދުވަހެއް އާދޭތޯ. އެ ދުވަހަކުން އަހަރެން ބުނާނަން ކޮންމެހެން ބޮޑުކުރާނެ ކަމެއް ނެތޭ. އެ ފަދަ ކަމެއް ވެދާނެހެން ހީވޭތަ؟" ސަލްމާން ނޫސްވެރިންނާ ސުވާލު ކުރި އެވެ.\nއިންޑިޔާގެ ނޫސްތަކުން ރިޕޯޓު ކޮށްފައިވާ ގޮތުގައި "ބިގް ބޮސް 15" ހޯސްޓްކުރަން ސަލްމާން މިފަހަރު އެއްބަސްވީ 350 ކްރޯޑު ރުޕީސް އަށެވެ. މި ޝޯ އޭނާއަށް އެހާ ކަމުދާ ސަބަބު ކިޔައިދެމުން ސަލްމާން ބުނީ އޭނާގެ ކެތްތެރިކަމަށް ގޮންޖަހާ އަދި ޓެސްޓްކުރާ ޝޯއަކަށް މި ޝޯ ވާކަމަށެވެ.\n"އަހަންނަށް ރުޅި އާދެވޭތޯ ކޮންމެ ފަހަރަކު ރުޅި މަޑުވުމުން ހިތަށް އަރާ އެގޮތަށް ރުޅި ނާދެވުނު ނަމައޭ. އަދި އަނެއް ފަހަރު އަހަރެން އެޔަށް ވުރެ ގަދައަޅާ މަސައްކަތްކުރަން ރުޅި ނައިސް ވޭތޯ. ނަމަވެސް ޝޯގެ ބައިވެރިން އަނެއްކާވެސް ކުރާ ގޯސް ކަންތައްތަކުން އަހަރެން ކައިރިއަށް ރުޅި އަންނަނީ،" ސަލްމާން ބުންޏެވެ.\n"ބިގް ބޮސް 15" ގައި ބައިވެރިވާނެކަން ޔަގީންވެފައިވާ މީހުންގެ ތެރޭގައި "ބިގް ބޮސް އޯޓީޓީ" ގެ ރަނަރަޕް ޝަމީތާ ޝެޓީ އާއި ނިޝާންތު ބަޓް ހިމެނެ އެވެ. އަދި "ބިގް ބޮސް 13" އިގެ ރަނަރަޕް އާސިމް ރިޔާޒްގެ ކޮއްކޮ އުމަރު ރިޔާޒް އާއި ޓީވީ ބަތަލާ ޑޯނަލް ބިޝްތު ވެސް ޝޯގައި ބައިވެރިވާކަން ވަނީ ޔަގީން ވެފަ އެވެ.


Column: Lhenverikamuge Dhoshikan (part-4) - vNews.mv\nކޮލަމް: ޅެންވެރިކަމުގެ ދޮށިކަން (ހަތަރުވަނަ ބައި)\nއައިޝަތު އިބްރާހީމް 02 May 2021, 21:07\n* ތިރީގައި މިވަނީ ޢަބްދުލް ޢަޒީޒު ޖަމާލު އަބޫބަކުރު (މާޒީ) ލިއުއްވާފައިވާ މަޒްމޫނެކެވެ.\n(25 އޭޕްރީލް 2021 އާ ގުޅޭ)\nދިވެހި އަދަބާއި ޅެންވެރިކަން:\nއެހެން ބަސްބަހެކޭ އެއް ފަދައިން ދިވެހިބަހުގެ އަދަބު ވެސް ފެށިގެން އައީ ވަކި މިވެނި ތާރީޚެއްގައޭ ދެންނެވޭކަށް ނެތެވެ. ދިވެހި އަދަބިއްޔާތަކީ ވެސް މާ ހަގު އެއްޗެއްނޫނެވެ. އެންމެ އިހުގެ ލިޔުންތަކުގެ ގޮތުގައި ބެލެވެނީ މަހާނަ ގާތަކާއި ލޯމާފާނުތަކާއި މިސްކިތްމިސްކިތުގެ އެތެރޭގައި ހުރި ބެރިބެރީގައި ލިޔެފައި ހުރި ލިޔުންތައްކަމަށް ވިޔަސް، ޅެންވެރި އަދަބުތެރެއިން ލިޔެވި ފެންނަން އޮތް އެންމެ ދުވަސްވީ އަދަބީ ލިޔުމަކީ މީލާދީން 1150 ގެ ތެރޭގައި އުފަންވި "ބޮޑު ތާހީދު"ކަމުގައިވިޔަސް އޭގެ މާ ކުރިއަށް ދިވެހި އަދަބު ގޮސްފައިވާކަން އެކިއެކި ނާޑުކަތާތަކުން ހާމަވެއެވެ. ބޮޑުގޮހޮޑާ ވާހަކައާއި ރަންނަމާރި ވާހަކައާއި ސަފަރުކަތްދަ ވާހަކަ ފަދަ އެތައް ވާހަކަތަކެއް، ދޫދޫ މަތިން ކިޔައި، މި ހިސާބަށް ގެނައީ ދިވެހި އަނގަބަހުގެ އަދަބެވެ. ބުރުނީ ކަމަނާ ރައިވަރާއި ވާހަކަ (ފަހުން ވާހަކައެއްގެ ގޮތުގައި ލިޔެވިފައިވާ "ދޮންހިޔަލައާއި އަލިފުޅު") އާއި ދޮން މޮހޮނުވާހަކައާއި މަހަބަދި ކަލޯ ވާހަކަ ފަދަ ކިތަންމެ ވާހަކައެއް ދިވެހިން ދޫދޫ މަތީން ވާރުތަކުރަމުން މި ޒަމާނަށް ވާސިލުކުޅައީ ދިވެހިބަހުގެ އަދަބީ ބާރުގައެވެ. އެހެން ވީއިރު، ދިވެހި ޅެންބަހުރުވައިގެ އަދަބު، ދިވެހިބަހުގެ އެންމެ އިހަށް ވާޞިލުވާނޭކަމީ ޝައްކެއް އޮތް ކަމެއްނޫނެވެ.\nދިވެހީންނަކީ އެބައިމީހުންގެ ދަރީން ހަރުދަނާ ސުލޫކަކާއި ރީތި އަޚުލާޤަކާއެކު ތަރުބިޔަތުކުރި ހަރުދަނާ އަބުރުވެރި ބަޔެކެވެ. މި ކާމިޔާބު މަސައްކަތް ދިވެހީން ކުރީ ދިވެހިންގެ އަނގަބަހުގެ އަދަބުގެ ތެރެއިންނެވެ. އެކިއެކި ނަސޭހަތް ދިނުމުގައި ބޭނުން ކުޅައީ ޅެމާއި ވާހަކައެވެ. ރޭގަނޑު ދެ ނަމާދު ދޭތެރޭގައި ޤުރުއާން ކިޔަވާން ކިޔަމަންތެރިކަމާއެކު ގޭގައި ތިބުމަކީ ރީތި އަދަބެއްކަމުގައި ދަސްކޮށްދިނީ މި އަނގަބަހުގެ އަދަބެވެ. ދަރީން އަދަބުވެރިކޮށް މައިންބަފައިންނަށް ޙުރުމަތްތެރިކޮށްހިތާން ދަސްކޮށްދިނީ މި އަދަބިއްޔާތެވެ. ރަށުން ބޭރުގައި އާމްދަނީ ހޯދުމުގެ މަސައްކަތުގައި އުޅޭ ބައްޕައިން، ވަރަށް އަވަހަށް އަންނާނޭ ކަމުގައި ބުނެ، "ބައްޕައްޔޯ އަންނައްޔޯ އަންނަ މަގުން އަންނައްޔޯ" ފަދަ ބަނދިތަކުން ދަރިފުޅަށް އުއްމީދުދިނީ މި އަދަބެވެ. މާ ގިނައިން ކެއުމަކީ ގެއްލުންލިބޭނެ ކަމެއްކަން އަންގައިދިނުމަށްޓަކައި "މާކުންބޭ" ވާހަކަ ކިޔައިދިނުމާއި، ދަތް އުނގުޅާން ޖެހޭކަން ހަނދާންކޮށްދޭން "ސަފަރު ކަތްދަ" ވާހަކަ ކިޔައިދީ ފެންވަރައި ސާފުތާހިރުވުމުގެ އާދަ އަށަގަންނުވާން "ހަޑިގިއްލާ" ވާހަކަ ކިޔައިދީ ދަރީން އަދަބުވެރިކުރުވީ ދިވެހިބަހުގެ މި އަދަބެވެ.\nދިވެހި އަދީބުންކުރެ ކުޅަދާނަ މުސްކުޅި ނަންތަކުގެ ތެރޭގައި އެދުރު ޢުމަރު މާފަތްކަލޭފާނާއި ނައިބު ތުއްތުއާއި ހުތްއަލިދީދީ ފަދަ ބޭފުޅުން ހިމެނޭއިރު އުފެއްދި ޝާޢިރަކު އެނގިފައިނުވާ، ފަންނުވެރި އެތައް ޅެމަކާއި ރައިވަރުތަކެއް ދިވެހި އަދަބުގައި ވެއެވެ. ވީމާ ދިވެހިބަހުގެ ޅެންވެރިކަމާއި އަދަބީ އުފެއްދުން ވެސް އުފެދިފައިވަނީ ޒަމާންތަކެއް ކުރީންކަން ސާބިތުވެއެވެ.\nދިވެހިންގެ މުސްކުޅި ރައިވަރާއި ޅެންތަކާއި ވާހަކަތަކުން ފެންނަނީ ދީނީ ޢަޤީދާއާ ގުޅުންހުރި އުފެއްދުންތަކެވެ. އަޚުލާޤާ ގުޅުންހުރި ކިޔުންތަކެވެ. ވީމާ ދިވެހި އަދަބުގެ ފެށުން ވެސް މި ވަނީ އިންސާނީ ފިކުރު ހެޔޮކުރުމުގެ ތެރެއިން ހަރުދަނާ ހެޔޮ އުއްމަތެއް ބިނާކުރާންކަމުގައި ޤަބޫލުކުރާންޖެހެއެވެ.\nއެއްވެސް ޝައްކެއް ނެތެވެ! ދިވެހި އަދަބިއްޔާތުގެ ކުރީ ޒަމާނުގައި އޮތީ ވާހަކައާއި، ބަންޖާއި ފަރިއްސާއި ކަލާއި ރައިވަރުގެ އަދަބެވެ. މީގެ ތެރޭގައި އީޖާދީ އެތައް ވާހަކައެއް ހިމެނެއެވެ. ދިގުދިގު ވާހަކައާއި ކުރުވާހަކައެވެ. ކުރުކުރު ވާހަކަ ވެސްމެއެވެ. މި ވާހަކަތައް ކިޔައިދިނުމުގައި ޑަބިޔާ ޖަހައި ފަރިހީގެ ޒަރީޢާއިންނާއި ރައިވަރުގެ ޒަރީޢާއިން މުޖުތަމަޢަށް އެތައްއެތައް ވާހަކައަކާއި ނާޑުކަތާއެއް ފޯރުކޮށްދީފައިވެއެވެ.\nއާދޭހެވެ! ޅެންވެރިކަމަކީ އަދަބިއްޔާތުގެ އެންމެ ނުފޫޒު ގަދަ ބާވަތެވެ. ޅެންބަހުރުވައިގައި ބަސްތައް އެމުނި އެކުލެވިފައިވާ ގޮތުން އާދައިގެ ނަސްރަށްވުރެ ޅެން ބަހުރުވަ އިން އިންސާނާގެ އިޙުސާސްތަކާ މާ ބޮޑަށް ކުޅެލައެވެ. ޅެން ބަހުރުވައިގައި ހުންނަ ކާފިޔާ އާއި ވަޒަން ހަމަވުން ފަދަ އުޞޫލުތަކުގެ ސަބަބުން، ޅެމުން ހުށަހަޅާ ޝުޢޫރުތަކުން އިންސާނާ އަށް މާ ބޮޑަށް އަސަރުކުރުވައެވެ. އަދި ޅެންބަހުރުވައިން ހުށަހެޅޭ ޚިޔާލުތައް ސިކުނޑީގައި މާ ވަރުގަދަޔަށް ހަރުލައެވެ. ހަނދާނުގައި މާގިނަ ދުވަހު ހުރެއެވެ.\nއައްޝައިޚު މުޙައްމަދު ޖަމީލު ދީދީ ވިދާޅުވެފައިވާ ގޮތުގައި "ޅެމަކީ ވަޒަނަށް ފެތޭ ގޮތަށް ކާފިޔާ ހަމަކޮށް ކިއިފައިވާ ބަސްތަކެކެވެ. [އިންސާނާގެ ހިތުގެ އެންމެ ފުނަށް އަސަރު ފޯރާ ގޮތަކަށް ސިފަކޮށް ދައްކާ، ރީތި ޚިޔާލުތަކެއް ފައުޅުކޮށް ބަޔާންކޮށްދޭ ބަސްތަކެކެވެ. ބައެއް ފަހަރަށް އެ ބަސްތައް ފަތިފައްޗަށް އެކުލަވައި އަމުނައިލެވެއެވެ. ބައެއް ފަހަރަށް އަމުނައިލުމެއް ނެތި އުކައިލެވެ އެވެ." "އަމުނައިލެވޭ ބަޔަށް ނަޒުމޭ ކިޔެއެވެ. އުކައިލެވޭ ބަޔަށް ނަސްރޭ ކިޔެއެވެ."\nދިވެހި އަދަބުގެ މުއްސަނދި ޅެންވެރިކަމުގެ ތެރޭގައި ހިމެނޭ އެންމެ ދުވަސްވީ ބާވަތަކީ "ބަނދި"ކަމުގައި ބެލެވެއެވެ. ބަނދީގެ ބާވަތްތަކުގެ ތެރޭގައި ފަންޑިތަ ބަންޖާއި ކުޑަކުދިން މަސަލަސް ކުރުމުގައި ބޭނުންކުރާ ބަންޖާއި، ފޫހިފިލުވާން ކިޔާ ބަނދި ހިމެނެއެވެ. ބަނދީގެ އިތުރަށް ދިވެހި ޅެންވެރިކަމުގެ އަދަބުގައި ކަލާއި ފަރިއްސާއި ރައިވަރާއި ޅެމާއި އަންބާއާއި ލަވަ ހިމެނެއެވެ.\nދިވެހި އަދަބިއްޔާތުގައި އެންމެ އިސް މަގާމެއް ދެވިފައިވާ ޅެންވެރިކަމުގެ ބާވަތަކީ ރައިވަރެވެ. ސަބަބަކީ ދިވެހި އަދަބިއްޔާތުގެ އަގުހުރި ތަރިކަތަކާއި ބަހުގެ ހަމައާއި ގަވާއިދު ރައިވަރުން ފެންނާން ހުރީތީއެވެ. ރައިވަރަކީ ދިވެހި އަދަބުގެ އެންމެ އިސް ބާވަތެވެ. ރައިވަރުން ހުރި އެންމެ ދޮށީ ލިޔުންތަކަކީ، ކަލާފާނު ރައިވަރު (ހިތާމަ ފާޅުކުރުމާއި މަރުޘިއްޔާކިޔުމުގެ ތާރީޚީ ރައިވަރެއް) އާއި، ބޮޑު ތާހީދު (ދީނީ ވާހަކަތަކެއް) އާއި، ކޮރު ބަންޑާރައިން ހައްޔަރުކޮށްގެން ހޮޅިން އެ ރަދުން ގެންދިޔަ ވާހަކަ (ހިތާމަ ފާޅުކުރުމާއި މަރުޘިއްޔާކިޔުމުގެ ތާރީޚީ ރައިވަރެއް) އާއި، އަރިއަތޮޅު އަރުމާދު ރައިވަރު (ދަތުރު ނާމާ އެއް) އާއި، (އުފެއްދުންތެރި ޚިޔާލީ ވާހަކައެއް ކަމުގައިވާ) ދިޔޯގެ ރައިވަރެވެ.\nދިވެހި ޅެންވެރިކަމުގެ މުހިއްމު އަނެއްބާވަތަކީ ފަރިއްސެވެ. އެއީ ކަލާއި، ބަންޖާއި ރައިވަރާއި މިތިން ބާވަތުގެ ޅެމުގެ ވަޒަނުން ނެއްޓިގެން ކިއިފައި ހުންނަ ޅެންވެރިކަމުގެ ބާވަތެކެވެ.\nދިވެހި ވަޒަންބަހުރުވައިގެތެރޭގައި ނުވަތަ ޅެންވެރިކަމުގެ ތެރޭގައި ހިމެނޭ "ޅެން" ދިވެހި އަދަބުގެ ތެރެއަށް ތަޢާރަފުވީ ތަންކޮޅެއް ފަހުން ޢަރަބި ޅެންވެރިކަމުގެ ތެރެއިންނެވެ. ޅެމަކީ ވަޒަނަކަށް ފެތޭ ގޮތަށް ކާފިޔާ ހަމަކޮށް ކިޔައިފައި ހުންނަ ބަސްތަކެކެވެ. މި ވަޒަނަށް އެންމެ ފުރަތަމަ "ޅެމެއް" ހެއްދެވިކަމަށް އެނގެން އޮތީ ނައިފަރު އަލްމަރުޙޫމު ހުތް އަލި ދީދީއެވެ. މިއީ ދިވެހި ރާއްޖޭގެ މަޝްހޫރު ޢިލްމުވެރިޔާ އަދި ޝާޢިރު، "ޝައިޚުލްއިސްލާމް" އައްޝައިޚު އަލްޤާޟީ ޢަބްދުﷲ ފަހުމީ ދީނީ (ނުވަތަ ފަޟީލަތުއްޝައިޚު ޢަބްދުﷲ ޖަލާލުއްދީން)ގެ ބަފައިކަލުންނެވެ. ޅެމުގެ ހުރިހައި ބާވަތެއްގެ މިސާލުތަކެއް ނުލިޔެވުނަސް، ދިވެހިބަހުން މިހާރުގެ ޅެމުގެ ވަޒަނަށް ފުރަތަމަ ހެދުނު، މި ދެންނެވި ޅެމުގެ ދެތިން ބައިތެއް ލިޔެލާނަމެވެ.\n"ރައްބީ މިހެން ކުރައްވަތެވަޙީ، ޤުރުއާނުގައި މާގަދަ ހުކުމް\nއާދަމް ދަރިންނާ އެންމެ ހައި ތަކު ހެއްދެވީ ނީނާއި ޖިން\nނޫނޭ އެހެން ކަމަކަށްޓަކައި އަޅުކަންކުރާށޭ ދީނުގައި\nގާއިމް ވެދާނދޭ އެކަމުގައި އެކަމަށްޓަކައި ހިނދު ހެއްދެވީ\nޝައްކެއްނެތޭ ގުރުއާންގައި މާގަދަކުރެއްވި ހުކުމޭ މިއީ\nހީކޮށް ނުރައިބެއް މިކަމުގައި ނެތަމޭ ވެދާނާ ތަބަޢަވީ"\nވަޒަންބަހުރުވައިގެ ބާވަތެއްކަމުގައިވާ އަންބާ އަކީ ލަވައިގެ ތެރޭގައި ހިމެނޭ ބާވަތެކެވެ. އަންބާއޭ ކިޔަނީ މަސައްކަތާއި ކުޅިވަރުގައި ފޯރިގެންނާން ޒުވާބު ކިޔަމުން ތަކުރާރުކުރަމުން ކިޔާ ކުރު ލަވައަށެވެ. އަންބާއަށް ވެސް ވަކި ވަޒަނެއް ނޯވެއެވެ. ލަވައިގެ ގޮތަށް ބަސްކޯޅިތަކަކަށް ތަފާތު ވަޒަންތަކަށް އަންބާ ހަދައިފައި ހުރެއެވެ.\nކަލާއި ބަންޖަކީ ވަރަށް އެއް ވައްތަރެއްގެ ދެ ބާވަތެކެވެ. މި ދެވައްތަރުގެ ދެމެދުގައި ހުންނަ އެންމެ ބޮޑު ތަފާތަކީ، ކާ ހެދިފައި ހުންނަނީ ހަތަރު ބަހުން ނަމަވެސް ބަންޖަކީ ވަކި ހަމައެއް ނެތި ހެދިފައިވާ އެއްޗަކަށް ވާކަމެވެ.\nއަދަބުގެ އެންމެ ޤަދަރު ބޮޑު އެންމެ ޤަދީމީ ބާވަތަކީ ވަޒަންބަހުރުވަކަމަށްވާތީ މިއީ އަދަބުގެ ތަނަވަސް ބަގީޗާއެކެވެ. ކުޑަ ވަގުތުކޮޅަކުން އެ ބަގީޗާގެ ރީތިކަމެއް ބަލައެއްނުލެވޭނެއެވެ. މާމަލުގެ ވަސްތަކެއް ތަޖުރިބާއެއް ނުކުރެވޭނެއެވެ. އަގު ބޮޑު އަދި ދުވަސްވީ ގަސްގަހުގެ ޢަދަދެއް ހިމަނައެއްނުލެވޭނެއެވެ. އަޅުގަނޑު މި ބަލައިލީ ބަގީޗާގެ އެތެރެއަށް ނުވަދެ ހަމައެކަނި މަތިމަތީންނެވެ. މިހާވަރުންވެސް އަދަބީ ބަގީޗާގެ މުއްސަނދިކަން ތަޞައްވުރުކުރެއްވިއްޖެކަމަށް އުއްމީދުކުރަމެވެ.\nކޮންމެއަކަސް ޅެމުގެ އުފެދުން ވަނީ އިންސާނީ ތާރީޚުގެ އެންމެ ކުރިޔަށް ގޮސް އޮބައިފައެވެ. ތާރީޚުގެ ކަންފަތަށް ޅެމުގެ އަޑު ނީވޭ ޒަމާނެއް ދުނިޔެ ދެކެފައެއް ނެތެވެ. ޔަޤީނުން ވެސް އެނގޭކަމަކީ މީލާދީ ތާރީޚުގެ އެތައް ހާސް އަހަރެއްގެ ކުރިންވެސް ޅެންވެރިކަން އޮތްކަމެވެ. ޤަދީމީ މެސަޕޮޓޭމިއާގެ ޙާޟާރަތުގައި އެ ބައިމީހުން މަށިންހަދައިފައި ހުންނަ މޭޒުތަކުގައި ވެސް ޅެމުގެ ސިލްސިލާތައް ބިންވަޅުނަގައި ކުރަހައިފައި ހުންނަ ކަމެވެ.\nތާރީޚީ ހެކިތަކަށް ބަލާއިރު، ޔަޤީނުންވެސް އެނގޭ ކަމަކީ، ޅެމަކީ ކޮންމެ ބަޔެއްގެ ތެރޭގައިވެސް، އަދި ކޮންމެ މުޖްތަމަޢެއްގައި ވެސް އޮތް އެއްޗެއްކަމެވެ. އެންމެ ޤަދީމީ އަދަބުކަމެވެ. އަދަބުގެ އެންމެ މުހިއްމު ފަންނުކަމެވެ. އެހެންނަމަވެސް އެއްވެސް ބަޔެއްގެ ތެރޭގައި ޅެންވެރިކަން އުފެދި ފެށިގެން އައި ވަކި ޒަމާނެއް ތާރީޚެއް އެނގޭކަށްނެތެވެ.\nއާދޭހެވެ! ޅެންވެރިކަމަކީ އަދަބިއްޔާތުގެ އެންމެ އިސް ފަންނެވެ. އެންމެ އަގުބޮޑު ތަރިކައެވެ. އެންމެ ޤަދީމީ ދާއިރާއެވެ. އެހެންކަމުން އަދަބިއްޔާތަށް ޚިދުމަތްކުރާނަމަ ޅެންވެރިކަމަށް ޚާއްޞަ އިސްކަމެއް ދޭންޖެހެއެވެ.\nއަޅުގަނޑުގެ އިޚުލާޞްތެރި ދުޢާއަކީ އަދަބިއްޔާތު ދިރުވައި އާލާކުރާން ދިވެހިބަހުގެ އެކެޑަމީއިންނާއި އެންމެހައި އަދީބުންނާއި ބަސްވާރުން ކުރައްވާ މަސައްކަތްޕުޅުގައި ﷲ ބަރަކާތްލެއްވުމެވެ. ދިވެހި އަދަބަށް އަބަދުވެސް ކުރިއެރުމާއި ފަހި ފާގަތި ކުރިމަގެކެވެ! އާމީން!\nކޮލަމް ދިވެހި ބަހުގެ އެކަޑަމީ ރާއްޖެ


Saudi aai Qatar aa dhemedhu oiy massala hallu vejje\nސައުދީ ވަލީ އަހުދު މުހައްމަދު ބިން ސަލްމާން (ކ) އަދި ގަތަރުގެ ވެރިޔާ އަމީރު ޝެއިހް ތަމީމް ބިން ހަމަދް އާލް ސާނީ--\nސައުދީ އާއި ގަތަރާ ދެމެދު އޮތް މައްސަލަ ހައްލުވެއްޖެ\n05 ޖެނުއަރީ 2021 - 11:53:20\nސައުދީ އަރަބިއްޔާ އާއި ގަތަރާ ދެމެދު ޖެހިފައި އޮތް މައްސަލަ ހައްލު ކުރެވިފައިވާ ކަމަށާއި މިއަދު އެއްބަސްވުމަކަށް އަންނާނެ ކަމަށް އެމެރިކާއިން ބުނެފި އެވެ.\nއެމެރިކާއިން މެދުއިރުމަތީގައި މަސައްކަތް ކުރަމުން ދަނީ އީރާނާ ދެކޮޅަށް ގުޅިގެން މަސައްކަތް ކުރާނެ ގައުމުތަކެއް ހޯދުމަށެވެ. އެގޮތުން އެމެރިކާގެ މަޝްވަރާއަށް ފަހު ބައެއް ގައުމުތަކުން ވަނީ އިޒްރޭލާ ގުޅުން ވެސް ގާއިމްކޮށްފަ އެވެ.\nއެ މަޝްވަރާތަކުގެ ތެރެއިން ސައުދީން މި ވަނީ އެގައުމުގެ ވައިގެ ސަރަހައްދާއި، ކަނޑުގެ ބޯޑަރާއި އެއްގަމުގެ ބޯޑަރު ގަތަރަށް ހުޅުވާލަން ނިންމާފަ އެވެ.\nސައުދީ ވަލީ އަހުދު މުހައްމަދު ބިން ސަލްމާން ވިދާޅުވީ ސަރަހައްދީ މައްސަލަތައް ހައްލު ކުރަން ގަލްފުގެ ލީޑަރުން އިސްނަގަން ޖެހޭ ކަމަށެވެ.\nއެމެރިކާއިން ބުނެފައިވާ ގޮތުގައި ދެގައުމުގެ އެއްބަސްވުމުގައި ސޮއިކުރާނީ ސަލްމާން އާއި ގަތަރުގެ ވެރިޔާ އަމީރު ޝެއިހް ތަމީމް ބިން ހަމަދް އާލް ސާނީ ކަމަށެވެ.\nސައުދީގެ އިތުރުން ޔޫއޭއީ، ބަހްރެއިން އަދި މިސްރުން ގަތަރާ ދެކޮޅަށް ދަތިކުރުމުގެ ފިޔަވަޅު އެޅީ 2017 ވަނަ އަހަރު އެގައުމުން ޓެރަރިޒަމަށް ހިތްވަރުދޭ ކަމުގެ ތުހުމަތަށް ފަހު އެވެ.\nގަތަރުން އެ ތުހުމަތުތައް ދޮގުކުރެ އެވެ. ސައުދީން ގަތަރާއެކު ގުޅުން ގާއިމްކުރަން ނިންމި ނަމަވެސް، ޔޫއޭއީ، ބަހްރެއިން އަދި މިސްރުން ވަކި އެއްޗެއް ނުބުނެ އެވެ. ނަމަވެސް އެމެރިކާއިން ބުނެފައި ވަނީ ފެހި ސިގްނަލް ލިބިފައިވާ ކަމަށެވެ.\nމި މައްސަލާގައި ހިމެނޭ ހަތަރު ގައުމަކީ ވެސް މެދުއިރުމަތީގައި އެމެރިކާއަށް މުހިއްމު ގައުމުތަކެވެ. އެގޮތުން މި ގައުމުތަކުގައި އެމެރިކާގެ އަސްކަރީ މަރުކަޒުތައް ގާއިމްކޮށްފައި ވާއިރު ބައެއް ގައުމުތަކުގައި އެމެރިކާ ސިފައިން ވެސް ތިބެ އެވެ.\nބްރެއިން ޓިއުމަރަކުން ސަލާމަތްވި ދުވަސްވީ މީހަކު ވިހައިފި\nނަގޫރޯޅި ތަކެއް އަރައި ހަ މީހުން މަރުވެއްޖެ\nދެ ޑޯޒް ޖެހި ތިން މީހަކު ޕޮޒިޓިވް ވެއްޖެ


ސިޔާސީ ގޮތުން ކިރިޔާ ވެސް ނުރައްކަލެއް އޮތް ލީޑަރެއް ވިއްޔާ ލީ ޖަލަށެވެ. އެއީ އުއްތަމަފަނޑިޔާރު ހައްޔަރުކުރުން ކަމަށް ވިޔަސް ދެ ވަނަ ވިސްނުމަކަށް ނުދެ އެވެ. އަޑު އިއްވުމުގެ މުޒާހަރާތައް ދެކެ އެހާ ފޫހިވި އެވެ. ފާޑުކިއުންތައް ހުއްޓުވާނެ ގޮތްތައް ގާނޫނުގެ ނަމުގައި ހޯދި އެވެ. މިނިވަން ހުރިހާ މުއައްސާއެއް ގޮނޑި ކޮއްކޮއަކަށް ހެދި އެވެ....\nހދ. ނެއްލައިދޫގައި ސަރުކާރުން ތަރައްގީ ކުރި 400 ފޫޓު ދިގު، 200 ފޫޓު ފުޅާ ބަނދަރުގެ ދެކުނު ސަރަހައްދުން މިހާރު ފެންނަނީ މުޅިން އާދަޔާ ހިލާފު މަންޒަރެކެވެ. ބަނދަރުގެ 100 ފޫޓެއްހާ ހިސާބަށް އޮތީ ދޮންވެލިގަނޑެއް ފެތުރިފަ އެވެ. ރަށުގެ ގިނަ ބަޔަކު ގަބޫލުކުރާ ގޮތުގައި އެއީ މިހާރު ބޮޑު "ފިނޮޅެކެވެ". މޫދަށް އެރި، މަޖާކޮށްލަން ވަރަށް ހިތްގައިމު...


Junior athletics mubaaraaiy Fuvahmulakugai | Mihaaru\nމާލެ:2ސެޕްޓެމްބަރު 2016، ދެވަނަ މައިލޯ އިންޓަ ސްކޫލް އެތްލެޓިިކްސް ޗެމްޕިޔަންޝިޕް ފެށުން--. ފޮޓޯ:ނިޝާން އަލީ/މިހާރު\n03 ފެބުރުއަރީ 2019 - 13:26 1 comment\nރާއްޖޭގެ ހުރިހާ ސްކޫލްތަކާއި އެސޯސިއޭޝަނުގެ ހުރިހާ މެމްބަރު ކްލަބްތަކަށް ހުޅުވާލައިގެން ބާއްވާ މި މުބާރާތުގައި ބައިވެރިވުމުގެ ފަހު ދުވަހަކީ މިމަހުގެ 14 އެވެ.\nއެސޯސިއޭޝަނުން 2007 ވަނަ އަހަރު ތައާރަފްކުރި މި މުބާރާތް ފުރަތަމަ އަހަރު ފަހުން އަބަދުވެސް ބާއްވަމުން އަންނަނީ ރާއްޖޭގެ އެކި ހިސާބުތަކުގަ އެވެ. އެގޮތުން މީގެ ކުރިން ގދ. ތިނަދޫ އާއި އައްޑޫ ސިޓީ އާއި ހދ. ކުޅުދުއްފުށީގައި ވަނީ ބާއްވައިފަ އެވެ.\nމި މުބާރާތުގައި އަށް އުމުރުފުރާއަކުން 102 އިވެންޓް ބާއްވާނެ އެވެ. އުމުރުފުރާތަކަކީ 13 އަހަރުން ދަށް، 15 އަހަރުން ދަށް، 17 އަހަރުން ދަށް އަދި 19 އަހަރުން ދަށެވެ. ކޮންމެ އުމުފުރުއާއެއްގައި ވެސް ދެ ޖިންސު ވަކިން އިވެންޓްތައް އޮންނާނެ އެވެ.\nޗެމްޕިއަން ޓީމަށް 7000ރ.، ދެ ވަނަ ޓީމަށް 5000ރ. އަދި ތިން ވަނަ ޓީމަށް 3000ރ. ގެ އިނާމެއް ހުށަހެޅިފައިވާ މި މުބާރާތުގައި ބައިވެރިވުމުގެ ހަރަދުތައް ކުރަން ޖެހޭނީ އަމިއްލަ އަށެވެ.\nކުޅުދުއްފުށީގައި މިދިޔަ އަހަރު ބޭއްވި މުބާރާތުގެ ފިރިހެން ބައިގެ ޗެމްޕިއަން ޓީމަކީ ރައުހަތު ސްޕޯޓްސް އެވެ. އަންހެން ބައި ކާމިޔާބުކުރީ ކްލަބް ރައިވެރިޔާ އެވެ. އެންމެ މޮޅު ފިރިހެން އެތުލީޓުގެ މަގާމް ރައުހަތުގެ ސުޒެއިން މުހައްމަދު ހޯދިއިރު އަންހެން އެއް ވަނަ ހޯދީ ރައިވެރިޔާގެ އައިޝަތު ހިމްނާ ހުސެއިނެވެ.


ރާއްޖެއިސްލާމް | ދިރާސާ\nހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 4\nއެޑްމިން 12 އޮކްޓޯބަރ 2011\nއަސަރުތައް ކުރިންވެސް ބަޔާންކުރެވުނު ފަދައިން މަންމައިން މަސައްކަތަށް އެނބުރި ދާންފެށުމުން، ޓީވީ ހިމެނިގެންދިޔައީ ޅަދަރީންގެ ”ބެލެނިވެރިޔާ“ ކަމުގައެވެ. 1950 ގެ އަހަރުތަކުގައި ކުޑަކުދިން ހޭލާ ތިބޭ ވަގުތުގެ ތެރެއިން އެންމެ ގިނަ ވަގުތު ހޭދަކުރަނީ ޓީވީގެ ކުރިމަތީގައެވެ. 1940 ވަނަ އަހަރު 18 އަހަރުންދަށުގެ ދަރީން ތިބި މައިންގެ ތެރެއިން މަސައްކަތަށް ދާކަމަށް ރެކޯޑްކުރެވިފައިވަނީ %8.6 އަށްވުރެވެސް މަދު ޢަދަދެއްގެ އަންހެނުންނެވެ. ނަމަވެސް 1987 ވަނަ އަހަރާ ހަމަޔަށް އައިއިރު މިނިސްބަތްވަނީ %60.2 އަށް މައްޗަށް އުފުލިފައެވެ. […]\nދެވަނަ ބޮޑު ހަނގުރާމަ ދެވަނަ ބޮޑު ހަނގުރަމަ ފެށުނީ މީލާދީން 1940 ގެ ކުރީކޮޅެވެ. ފިރިހެނުންނަށް ހަނގުރާމައިގާ ބައިވެރިވާންޖެހުނެވެ. ހަމަ އެއާއެކު އެމެރިކާއަށް މަސައްކަތްތެރީންނާ މުދާ ބޭނުންވިއެވެ. އަނެއްކާވެސް ވަޒީފާދޭ ފަރާތްތަކުގެ ލޯތައް އަމާޒުވީ އަންހެނުންނަށެވެ. ފުރަތަމަ ބޮޑު ހަނގުރާމައިގެ ދުވަސްވަރެކޭ އެއްފަދައިން ކައިވެނިނުކޮށް ތިބި އަންހެނުންނާ ކައިވެނިކޮށްގެން ތިބި އަންހެނުންނަށް މަސައްކަތުގެ މައިދާނަށް ނުކުތުމަށް ދަޢުވަތުދެވުނެވެ. އެކަމަކު އޭރުވެސް ގިނަ ބަޔަކު ކައިވެނިކޮށްގެން ތިބި އަންހެނުން ގެއިން ބޭރުގައި މަސައްކަތްކުރުމާ ދެކޮޅެވެ. އެހެންކަމުން މިވިސްނުން ބަދަލުކުރުމަށްޓަކައި […]\nހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 2\nއެޑްމިން 30 ސެޕްޓެމްބަރ 2011\nއެއްވަނަ ބޮޑު ހަނގުރާމަ ކައިވެނިކޮށްގެން ތިބި އަންހެނުން އެންމެ ފުރަތަމަ މަސައްކަތުގެ މައިދާނަށް ގިނަ ޢަދަދަކަށް ނުކުންނަށް ފެށީ 1914 ވަނަ އަހަރު ފެށި އެއްވަނަ ބޮޑު ހަނގުރާމައިގެ ތެރޭގައެވެ. ފިރިހެނުން ހަނގުރާމައިގެ މައިދާނަށް ނުކުތުމާއެކު އެބައިމީހުން ދޫކޮށްދިޔަ ވަޒީފާތަށް ފުރާނެ މަސައްކަތްތެރީން ބޭނުންވިއެވެ. ހަމައެކަނި ކައިވެނި ނުކޮށްތިބި އަންހެނުން ނެރެގެން ފުދޭކަށްނެތެވެ. އެހެންކަމުން ވަޒީފާދޭ ފަރާތްތަކުން ކައިވެނިކޮށްގެން ތިބި އަންހެނުންނަށްވެސް މަސައްކަތަށް ނުކުތުމަށް ދަޢުވަތުދޭން ފެށިއެވެ. 1919 ވަނަ އަހަރާ ހަމަޔަށް އައިއިރު މަސައްކަތުގެ މައިދާނުގައި […]\nހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 1\nއެޑްމިން 23 ސެޕްޓެމްބަރ 2011\nމީލާދީން 1800 ގެ އަހަރުތަކުން ފެށިގެން މިއަދާ ހަމަޔަށް، ހުޅަނގުގެ ޤައުމުތަކުގެ ޢާއިލީ ދިރިއުޅުމަށް ވަނީ ވަރަށް ބޮޑެތި ބަދަލުތަކެއް އައިސްފައެވެ. ހުޅަނގުގެ މީހުން ޤަބޫލުކުރާ ގޮތުގައި މިބަދަލަކީ އަންހެނުންގެ މިނިވަންކަމުގެ ތަޙުރީކުގެ ނަތީޖާއެވެ. ނަމަވެސް ތާރީޚަށް ނަޒަރު ހިންގައިލުމުން ފެންނަނީ މުޅީން ތަފާތު އެހެން މަންޒަރެކެވެ. މީލާދީން 1800 ވަނަ އަހަރުގެ ކުރިޔަށް ބަލާއިރު އެމެރިކާއަކީ ދަނޑުވެރި ޤައުމެކެވެ. އާބާދީގެ ނުވަދިހަ އިންސައްތަ މީހުން ދިރިއުޅެމުން އަދި މަސައްކަތްކުރަމުން ގެންދިޔައީ އަމިއްލަ ދަނޑުތަކުގައެވެ. ޢާންމުގޮތެއްގައި ޢާއިލާތައް […]\nލިޔުއްވީ: އައްޝައިޚް އާދަމް ޝަމީމް ބިން އިބްރާހީމް الحمد لله، والصلاة والسلام على نبينا محمد وعلى آله وصحبه وسلم وبعد : ޖަމާޢަތުގައި ނަމާދު ކުރާއިރު ސަފުތައް މެދުނުކެނޑޭނެހެން ފުރިހަމަޔަށް ގުޅިފައި ހުންނަން ވާނެއެވެ. ސަފުހެދުމުގައިސުންނަތްގޮތަކީ އެއީއެވެ. ސަފު މެދުކެނޑޭ އެއްވެސް ކަމަކީ ކޮށްގެން ވާނެ ކަމެއްނޫންނެވެ. ވީމައި މިސްކިތުގައި ހުންނަ ތަނބުތަކުގެ ސަބަބުންވެސް ސަފު މެދުކެނޑޭގޮތަށް ސަފުހެދުމަކީ رسول الله صلى الله عليه وسلم މަނާކުރައްވާފައިވާކަމެކެވެ. އެހެންކަމުން އަޞްޙާބުބެއިކަލުން އެކަމަށް […]\nދިރާސާ, ދީނީ ލިޔުން


Sto in record faidhaaeh bahan faaskohfi\nއެސްޓީއޯއިން ބޭއްވި އޭޖީއެމްގައި އެ ކުންފުނީގެ ބައެއް ހިއްސާދާރުން -- އަވަސް ފޮޓޯ\nއެސްޓީއޯ އަށް މިދިޔަ އަހަރު ލިބުނު ފައިދާ އިން ހިއްސާ އަކަށް 65ރ. ބަހަން ފާސްކޮށްފި އެވެ.\nކްރޮސްރޯޑުގައި މިރޭ ބޭއްވި އަހަރީ އާއްމު ޖަލްސާގައި 782 ހިއްސާ ދާރުން ބައިވެރިވެފައިވެ އެވެ. ހިއްސާދާރުންގެ އަގުލަބިއްޔަތުން ވަނީ ހިއްސާއަކަށް 65ރ. ބަހަން ނިންމާފަ އެވެ. މި ފައިދާއަކީ ކުރީ އަހަރު ބަހާފައިވާ އަދަދާ ބަލާއިރު މަތީ އަދަދެކެވެ.\nއެސްޓީއޯގެ އަހަރީ އާއްމު ޖަލްސާގައި އާއްމު ހިއްސާދާރުން ތަމްސީލް ކުރަން ހިއްސާދާރެއް ވަނީ އައްޔަންކޮށްފަ އެވެ. އެ މަގާމަށް އައްޔަން ކޮށްފައިވަނީ އަބްދުﷲ ސައީދު އެވެ. އަދި އެ ކުންފުނި އޮޑިޓް ކުރަން ނަގާފައިވަނީ ދުނިޔޭގެ މަޝްހޫރު އޮޑިޓްފާމް ޕީޑަބްލިއުސީ އެވެ.\nބޮޑު ފައިދާއެއް ލިބިފައިވާއިރު އެސްޓީއޯ ގްރޫޕަށް މިދިޔަ އަހަރު 11.2 ބިލިއަން ރުފިޔާ ލިބިފައިވެ އެވެ.\nއެސްޓީއޯގެ ވިޔަފާރިތައް މިދިޔަ އަހަރު ރަނގަޅުވުމާއިއެކު ޖުމްލަ އާމްދަނީގެ ގޮތުގައި ކުންފުންޏަށް ވަނީ 10.1 ބިލިއަން ރުފިޔާ ލިބިފަ އެވެ. މިއީ އޭގެ ކުރީ އަހަރާއި އަޅާ ބަލައިއިރު 41 ޕަސެންޓުގެ ކުރިއެރުމެކެވެ. އެސްޓީއޯ ގްރޫޕްގެ ޖުމްލަ އާމްދަނީ އިތުރުވުމާއިއެކު ޖުމްލަ ފައިދާގެ ގޮތު ގައި ވަނީ 1.9 ބިލިއަން ރުފިޔާ ލިބިފައިވެ މިއީ އޭގެ ކުރީ އަހަރާއި އަޅާބަލާނަމަ އަށް ޕަސެންޓުގެ ކުރިއެރުމެކެވެ.\nކްރޮސް ރޯޑް މޯލްޑިވްސް އެސްޓީއޯ


Namaadhu ge muhhimu kamaai namaadhu elhumuge hukkum\nދަތުރުވެރިއަކު ސްނޯގެ ފަރުބަދައެއްމަތީ ނަމާދު ކުރަނީ\n16 ޑިސެންބަރ 2016 1 ކޮމެންޓް\nނަމާދުގެ މުހިއްމުކަމާއި ނަމާދު އެޅުމުގެ ޙުކުމް\nނަމާދަކީ ޚާއްޞަ ޢަމަލުތަކަކާއި ކިއުންތަކެއްގެ މައްޗަށް އެކުލެވިގެންވާ އަޅުކަމެކެވެ. ނަމާދު ތަކުބީރުން ހުޅުވާލެވެއެވެ. އަދި ތަސްލީމަކުން ނިންމާލެވެއެވެ. އެބަހީ: الله أكبر އިން ފެށެއެވެ. السلام عليكم ނިންމާލެވެއެވެ. ނަމާދަކީ އިސްލާމްދީނުގައި އެއަޅުކަމެއް އަދާކުރުމަށް އެންމެ ބާރު އަޅުއްވާފައިވާ އަޅުކަމެވެ. ނަމާދަކީ ދީނުގެ ތަނބުވެސް މެއެވެ. އެ އަޅުކަމާއި ނުލައި ދީން ޤާއިމްވެ ނުހުންނާނެއެވެ. ނަމާދުގެ މުހިއްމުކަން ކީރިތި ޤުރުއާނުންނާއި، މާތް ނަބިއްޔާ މުޙައްމަދުއް ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުން ވަރަށް ރީތިކޮންފެންނަން އެބައޮތެވެ.\nرَسُولُ الله ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. " ހުރިހާކަމެއްގެ އަޞްލަކީ އިސްލާމްދީނެވެ. އަދި އޭގެ ތަނބަކީ ނަމާދެވެ. އަދި އޭގެ ކުރިބޯއްޓަކީ ﷲގެ މަގުގައި ޖިހާދު ކުރުމެވެ." އަޅުކަންތަކުގެތެރެއިން އެންމެ ފުރަތަމަ ކުރުމަށް ފަރުޟު ކުރެއްވި އަޅުކަމަކީވެސް ނަމާދެވެ. މާތްﷲ އެހެން އެއްވެސް މެދުވެރިއަކާއިނުލައި ފަރުޟުކުރެއްވި އަޅުކަމަކީވެސް ނަމާދެވެ. ނަމާދު ފިޔަވާ އެހެން ހުރިހާ އަޅުކަމެއްވެސް ފަރުޟު ކުރައްވާފައިވަނީ ޖިބުރީލުގެފާނުން މެދުވެރި ކުރައްވައިގެންނެވެ. އެނަމާދު ފަރުޟުކުރެއްވުމުގައި އެކަލާނގެ އިސްވެ ވޮޑިގެންނެވިއެވެ.\nأحمد އާއި نسائي އާއި ترمذيّ ސައްޙަ ސަނަދަކުން ރިވާކުރެއްވި ޙަދީޘެއްގައި ވެއެވެ. "އެކަލޭގެފާނާއިގެން އިސްރާކުރެވުނު ރޭގައި ފަންސާސް ނަމާދު نبيَّ ޞައްލަﷲ ޢަލައިހި ވަސައްލަމަގެ މައްޗަށް ފަރުޟުކުރެވުނެވެ. ދެން ފަސްނަމާދަށް ވެއްޖައުމަށް ދާންދެން އުނިކުރެވުނެވެ. ދެން ވަޙީކުރައްވައި ނިދާއިއްވެވިއެވެ. މުޙައްމަދެވެ! ހަމަކަށަވަރުން އެނަމާދު އެކަލާނގެ ޙަޟުރަތުގައިވާގޮތެއް ބަދަލެއް ނުކުރައްވައެވެ. އަދި ހަމަކަށަވަރުން ކަލޭގެފާނަށް މިފަސްނަމާދުން ފަންސާސް ނަމާދުގެ ޘަވާބުލިބޭހުއްޓެވެ."\nއިންސާނާގެ ޢަމަލުތަކުގެ ތެރެއިން އެންމެ ފުރަތަމަ ހިސާބު ބެއްލެވޭނެ އަޅުކަމަކީވެސް ނަމާދެވެ. طَبَرَانِي ރިވާކުރެއްވި ޙަދީޘެއްގައިވެއެވެ. "ޤިޔާމަތްދުވަހު އަޅާގެ މައްޗަށް ފުރަތަމަ އެކަމެއްގެ ޙިސާބުބެލެވޭނީ ނަމާދެވެ. ފަހެ ނަމާދު ރަގަޅުވެއްޖެނަމަ އޭނާގެ ހުރިހާޢަމަލެއް ރަގަޅުވީއެވެ. އަދި އެފާސިދުވެއްޖެނަމަ އޭނާގެ ހުރިހާޢަމަލެއް ފާސިދުވީއެވެ."\nرَسُولُ الله ޞައްލަﷲ ޢަލައިހި ވަސައްލަމަ މި ދުނިޔެއާއި އަލްވަދާޢު ކިޔުއްވަމުން ކުރެއްވި ވަޞިއްޔަތްޕުޅުގައިވެސް ނަމާދަށް ރައްކާތެރިވުމަށް އަންގާފައި ވެއެވެ. އެކަލޭގެފާނުން ޙަދީޘް ކުރެއްވިއެވެ. "ނަމާދު ނަމާދެވެ. އަދި ތިޔަބައިމީހުނަށް މިލްކުވެގެންވާ އަޅުންނެވެ." ދުނިޔެ ފަހަށް ދިޔަދިޔަހެން މީހުން ދީނާއި ދުރަށް ދަމުންދާނެއެވެ. މިވާހަކަ އަންގަވަމުން رَسُولُ الله ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވާ ބަސްފުޅެއްގެ މާނާގައި ވެއެވެ. " އެންމެ ރަނގަޅު ޤަރުނަކީ ތިމަން ކަލޭގެފާނުންގެ ޤަރުނެވެ. ދެން އެއާއި ޖެހިގެން އަންނަ ޤަރުނެވެ. ދެން އެއާއި ޖެހިގެން އަންނަ ޤަރުނެވެ. " މީހުން ދީނާއި ދުރުވެ ދީނުގެ އަޅުކަންތައް ދޫކުރަމުންދާނެއެވެ. މި ގޮތަށް ކުރުން އެންމެ ފަހުން ހުއްޓާލާނެ ޢަމަލަކީވެސް ނަމާދެވެ. ނަމާދު ކުރުން މީހުން ހުއްޓާލާ ހިސާބުން މުޅިއިސްލާމްދީން ނެތިގެންދާނެއެވެ. މި ކަމުންވެސް ނަމާދުގެ އަހައްމިއްޔަތު އެނގިގެން އެބަދެއެވެ.\nرسول الله ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. "ހަމަކަށަވަރުން އިސްލާމްދީނުގެ އުޅައްގަޑު އުޅައްގަޑަކުން އުޅައްގަޑަކުން ނެއްޓިދެއެވެ. ފަހެ އުޅައްގަޑެއް ނެއްޓިދާހިނދު ފަހެ މީސްތަކުން އެއާއިޖެހިގެން ހުރިއުޅައްގަނޑުގައި އެލިގަނެއެވެ. ފަހެ އޭގެތެރެއިން އެންމެފުރަތަމަ ނެތިގެންދާނީ ޙުކުމްތަކެވެ. އަދި އޭގެތެރެއިން އެންމެފަހުން ނެތިގެންދާނީ ނަމާދެވެ."\nމިހާހިސާބަށް ބަލާލެވިފައިމިވަނީ ސުންނަތުގައި ނަމާދަށް ދެވިފައިވާ ސަމާލުކަމަށް ވަރަށް ކުޑަމިންވަރެކަށެވެ. ދެން ކީރިތި ޤުރުއާނުގައި ނަމާދު ކުރުމަށްއ ބާރު އަޅުއްވާފައިވާ މިންވަރަށް ބަލައިލާނަމެވެ. ކީރިތި ޤުރުއާނުގެ މޫރިތި އާޔަތްތަކަށް ބަލައި ވިސްނައި ހަދައިފި ކޮންމެ މީހަކަށް އެ މޫރިތި އާޔަތް ތަކުގައި ނަމާދަށްވަރަށް ބޮޑު ސަމާލުކަމެއް ދެއްވާފައިވާތީ ފެންނާނެއެވެ. އެގޮތުން ބައެއް ފަހަރަށް ނަމާދާއި ﷲ ގެ ޛިކުރުކުރުމާއި ގުޅުވާލައްވާފައިވާތީ ފެންނާނެއެވެ. ތިރީގައި މިވަނީ އެފަދަ ބައެއް މިޘާލުތަކެވެ.\nوَأَقِمِ الصَّلَاةَ إِنَّ الصَّلَاةَ تَنْهَى عَنِ الْفَحْشَاء وَالْمُنكَرِ وَلَذِكْرُ اللَّهِ أَكْبَرُ وَاللَّهُ يَعْلَمُ مَا تَصْنَعُونَ - العنكبوت: ٤٥ މާނައީ: "ހަމަކަށަވަރުން ނަމާދަކީ ހުތުރުކަންބޮޑު ފާފަތަކާއި މުންކަރާތްތައް ނަހީކުރާ ކަމެކެވެ. އަދި ހަމަކަށަވަރުން ﷲ ހަނދުމަ ކުޅައުމަކީ އެންމެ ބޮޑު ކަންތަކެވެ. އަދި ތިޔަބައިމީހުން ކުރާ ކަންތައް ﷲ ދެނެވޮޑިގެން ވެއެވެ.\nقَدْ أَفْلَحَ مَن تَزَكَّى وَذَكَرَ اسْمَ رَبِّهِ فَصَلَّى - الأعلى: ١٤ – ١٥ މާނައީ: "(ކާފިރުކަމުން) ޠާހިރުވެ އަދި އެމީހާގެ ވެރި ރަސްކަލާނގެ އިސްމުފުޅު ހަނދުމަކޮށް ނަމާދުކުޅަ މީހާ ކާމިޔާބު ވެއްޖެކަން ކަށަވަރެވެ."\nإِنَّنِي أَنَا اللَّهُ لَا إِلَهَ إِلَّا أَنَا فَاعْبُدْنِي وَأَقِمِ الصَّلَاةَ لِذِكْرِي - طه: ١٤ މާނައީ:" ތިމަންރަސްކަލާނގެ ޛިކުރުކުރުމަށްޓަކާ ތިބާ ނަމާދު ޤާއިމުކުރާށެވެ." ބައެއްފަހަރަށް ޒަކާތާއި ގުޅާލައްވައެވެ.\nوَأَقِيمُواْ الصَّلاَةَ وَآتُواْ الزَّكَاةَ -البقرة: ١١٠ މާނައީ: "ތިޔަބައިމީހުން ނަމާދު ޤާއިމު ކުރާށެވެ. އަދި ތިއަބައިމީހުން ޒަކާތް ދޭށެވެ."\nوَاسْتَعِينُواْ بِالصَّبْرِ وَالصَّلاَةِ وَإِنَّهَا لَكَبِيرَةٌ إِلاَّ عَلَى الْخَاشِعِينَ - البقرة: ٤٥ މާނައީ: "އަދި ކެތްތެރިކަމާއި ނަމާދުން ތިޔަބައިމީހުން ވާގި އެދޭށެވެ."އަދި ބައެއް ފަހަރަށް ޤުރްބާނީ އާއި އަޅުކަމާ ގުޅުވާ ލައްވައެވެ.\nفَصَلِّ لِرَبِّكَ وَانْحَرْ - الكوثر: ٢ މާނައީ: "ފަހެ ކަލޭގެފާނުގެ ވެރި ރަސްކަލާނގެއަށް ކަލޭގެފާނު ނަމާދު ކުރައްވާށެވެ. އަދި ޤުރްބާން ކުރައްވާށެވެ. ބައެއް ފަހަރަށް ހެޔޮކަމުން ނަމާދު ހުޅުވާ ލައްވައި އަދި އެހެޔޮކަމުންޚަތިމުވެސް ކުރައްވައެވެ. ސޫރަތުލް މިޢްރާޖުގައްޔާއި، ސޫރަތުލް މުއުމިނޫންގެ ފެށޭތާގައި އައިސްފައިވާ ފަދައިންނެވެ. "\nقَدْ أَفْلَحَ الْمُؤْمِنُونَ . الَّذِينَ هُمْ فِي صَلَاتِهِمْ خَاشِعُونَ . وَالَّذِينَ هُمْ عَنِ اللَّغْوِ مُعْرِضُونَ . وَالَّذِينَ هُمْ لِلزَّكَاةِ فَاعِلُونَ . وَالَّذِينَ هُمْ لِفُرُوجِهِمْ حَافِظُونَ . إِلَّا عَلَى أَزْوَاجِهِمْ أوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ . فَمَنِ ابْتَغَى وَرَاء ذَلِكَ فَأُوْلَئِكَ هُمُ الْعَادُونَ . وَالَّذِينَ هُمْ لِأَمَانَاتِهِمْ وَعَهْدِهِمْ رَاعُونَ . وَالَّذِينَ هُمْ عَلَى صَلَوَاتِهِمْ يُحَافِظُونَ . أُوْلَئِكَ هُمُ الْوَارِثُونَ . الَّذِينَ يَرِثُونَ الْفِرْدَوْسَ هُمْ فِيهَا خَالِدُونَ - المؤمنون: ١ – ١١\nމާނައީ: "މުއުމިނުން ކާމިޔާބު ވެއްޖެކަން ކަށަވަރެވެ. އެމީހުންނަކީ އެމީހުންގެ ނަމާދުގައި މަޑުމައިތިރިވެ ތިބޭ މީހުންނެވެ. އަދި އެބައިމީހުންނަކީ ބޭކާރު ވާހަކަތަކާއި ކަންތަކުން ދުރުހެލިވެ ތިބޭ މީހުންނެވެ. އަދި އެބައިމީހުންނަކީ ޒަކާތްދޭ މީހުންނެވެ. އަދި އެބައިމީހުންނީ އެބައިމީހުންގެ ފަރުޖުތަކަށް ރައްކާތެރިވާ މީހުންނެވެ. އެބައިމީހުންގެ އަނބިންގެ މައްޗަށާއި ހަމަކަށަވަރުން އެމީހުންނަށް މިލްކުވެގެންވާ އަޅުންގެ މައްޗަށް މެނުވީއެވެ. ފަހެ އެބައިމީހުންނަކީ އެކަމުގައި މަލާމަތް ލިބިގެންނުވާ މީހުންނެވެ. ފަހެ އެއިން ބޭރުގައިވާ ކަމަކަށް އެދިއްޖެ މީހާ (ދަންނާށެވެ.) ފަހެ އެމީހުންނީ (ހުއްދަވެގެންވާ ސަރަޙައްދު) ފަހަނައަޅައި ދާމީހުންނެވެ. އެބައިމީހުންނީ އެބައިމީހުންގެ އަމާނާތަތްތަކަށާއި އަދި އެބައިމީހުންގެ ޢަހުދުތަކަށް ރައްކާތެރިވާ މީހުންނެވެ. އަދި އެމީހުންގެ ނަމާދުތަކުގެ މައްޗަށް ރައްކާތެރިވާ މީހުންނެވެ. (ހެޔޮކަން) ވާރުތަވާ މީހުންނަކީ އެބައިމީހުންނެވެ. އެމީހުންނަކީ ފިރުދައުސޭ ކިޔުނު ސުވަރުގެ ވާރުތަވާ މީހުންނެވެ. އެމީހުން އެތާނގައި ދެމިތިބޭ ހުއްޓެވެ."\nމި ބަޔާން ކުރެވުނު އާޔަތްތައް ނޫނަސް މިފަދަ އެތައް އާޔަތެއްގައި މިފަދަ ގޮތްގޮތަށް އައިސްފައިވެއެވެ.\nނަމާދުކުރާ މީހުން ހިމެނެނީ މާތްﷲގެ ހިދާޔަތު ލިބިފައިވާ ޚާއްޞަ މީހުންގެ ތެރެއިންނެވެ. އެހެންކަމުން އިބްރާހީމް ޢަލައިހިއްސަލާމް އާއި އެކަލޭގެފާނުންގެ ދަރިފަސްކޮޅު ނަމާދުކުރާ މީހުންގެ ތެރެއިން ލެއްވުމަށް އެކަލޭގެފާނު އިލާހީ ޙަޟްރަތުގައި މިފަދައިން ދުޢާކޮށް ދެންނެވިއެވެ. رَ‌بِّ اجْعَلْنِي مُقِيمَ الصَّلَاةِ وَمِن ذُرِّ‌يَّتِي ۚ رَ‌بَّنَا وَتَقَبَّلْ دُعَاءِ -إبراهيم: ٤٠ މާނައީ: "އަޅުގެ ވެރި ރަސްކަލާކޮ! އަޅާއީ ނަމާދު ޤާއިމްކޮށްއުޅޭ މީހެއްކަމުގައި ލައްވާނދޭވެ! އަދި އަޅާގެ ދަރީން ތެރެއިންވެސް މެއެވެ. އަޅަމެންގެ ވެރި ރަސްކަލާކޮ! އަދި އަޅުގެ ދުޢާ ޤަބޫލު ކުރައްވާނދޭވެ!"\nދަތުރުވެރިންނާއި ހަނގުރާމައިގެ މައިދާނުގައި ހަނގުރާމަކުރަމުންދާ މުޖާހިދުންނަށްވެސް ނަމާދު މަޢާފުވެގެން ނުވެއެވެ. އެހެންކަމުން މިއީ ކިހާ މުހިއްމު އަޅުކަމެއް ކަން އެނގިގެން އެބަދެއެވެ. އަދި މީގެ އިތުރުން މަތީގައި ބަޔާން ކުރެވިފައިވާ އާޔަތްތަކާއި ޙަދީޘްތަކުންވެސް ނަމާދަކީ ދީނުގައި ކޮންފަދަ މަތިވެރި ގަދަރަކާއި ޝަރަފެއް ލިބިފައިވާ އަޅުކަމެއްކަން އެނގިގެން ދެއެވެ.\nދީނުގައި މިހާ މުހިއްމު ކަމެއް ދެވިފައިވާ އަޅުކަމެއް ނުކޮށް ދޫކޮށްލުމުން ދެން އެމީހެއްގެ ޙުކުމަށް ބަލައިލުމަކީވެސް ވަރަށް މުހިއްމު ކަމެއްކަމުގައި ދެކެމެވެ. ނަމާދު ފަރުޟުކަމާއި މެދުގައި ދެކޮޅު ހަދާ އިންކާރުކޮށް ނަމާދު އަޅައިފި މީހާ، އެވަނީ ކާފިރުވެ މިއްލަތުން ބޭރުވެފައެވެ. މިކަމަށް މުސްލިމުންގެ ދަންނަބޭކަލުންވަނީ އިޖްމާޢު ވެފައެވެ. ނަމާދުގެ ވާޖިބުކަން ޤަބޫލުކޮށްގެންހުރެ، ކަންކަމުގައި މަޝްޣޫލުވެ ނަމާދު އަޅާ މީހާއާބެހޭ ގޮތުން ވާރިދުވެގެންވާ ޙަދީޘްތަކަށް ބަލާއިރު އޭނާވެސް ކާފިރުވެއެވެ. އަދި އޭނާ ވަނީ ޤަތުލުކުރުން ވާޖިބުވެފައެވެ. އެފަދަ ބައެއް ޙަދީޘްތައް ދަންނަވާލާނަމެވެ.\nޖާބިރު ބުނު ޢަބްދުﷲ ރަޟިޔަﷲ ޢަންހުގެ ކިބައިން ރިވާވެގެންވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. "އަޅާއާ އަދި ކާފިރުކަމުގެ ދެމެދުގައިވަނީ ނަމާދެވެ." (أحمد އާއި مسلم އާއި أبوداود އާއި الترمذى އަދި إبنُ مَاجَة މިޙަދީޘް ރިވާ ކުރެއްވިއެވެ.)\nބުރައިދާ ރަޟިޔަﷲ ޢަންހު ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. "ތިމަންމެނާއި ކާފަރުންނާއި ދެމެދުގައިވާ ޢަހްދަކީ ނަމާދެވެ. އެނަމާދު އަޅައިފި މީހާ ހަމަކަށަވަރުން ކާފަރުވެއްޖެއެވެ." (އަޙްމަދާއި އަޞްޙާބުއް ސުނަނު މިޙަދީޘް ރިވާ ކުރެއްވިއެވެ.)\nއިބްނު އުމަރު ރަޟިޔަﷲ ޢަންހުމާގެ ކިބައިން ރިވާވެގެންވާ ޙަދީޘެއްގެ މާނާއިގައިވެއެވެ. ނަބިއްޔާ ޙަދީޘްކުރެއްވިއެވެ. " ﷲ މެނުވީ ޙައްޤު އަޅުކަމެއްވެވޭ އިލާހަކު ނުވާކަމަށާއި، ހަމަކަށަވަރުން މުޙައްމަދުގެފާނީ ﷲގެ ރަސޫލާކަމަށް ހެކިވެއްޖައުމަށް ދާނދެނެވެ. އަދި އެބައިމީހުން ނަމާދު ޤާއިމްކޮށް، ޒަކާތްދީފުމަށް ދާނދެން އެމީހުންނާއި ހަނގުރާމަކުރުމަށް ތިމަންކަލޭގެފާނަށް އަމުރުވެވިގެން ވިއެވެ. ފަހެ އެބައިމީހުން އެކަންކޮށްފިއްޔާ ތިމަންކަލޭގެފާނުގެ ކިބައިން އެބައިމީހުންގެ ލެއާއި އެބައިމީހުންގެ މުދާ ރައްކާތެރިކޮށްފިއެވެ. އަދި އެބައިމީހުންގެ ހިސާބުވަނީ ގަދަކީރިތި ވަންތަﷲ އަށެވެ." (މި ޙަދީޘަކީ އަލްއިމާމުލް ބުޚާރީއާއި، އާއި އަލްއިމާމު މުސްލިމް ރިވާކުރައްވާފައިވާ ޙަދީޘެކެވެ.)\nމަތީގައި އެވާ ޙަދީޘްތަކުން އެނގި ހާމާވާ ގޮތުގައި ނަމާދުއެޅުމަކީ ކުފުރެކެވެ. ދީނުން ބޭރުވެގެންދާ ދިއުމެކެވެ. އަދި އޭނާގެލޭ ހުއްދަވާނެއެވެ. ނަމަވެސް ކުރިއާއި ފަހުގެ ޢިލްމުވެރިންގެ ތެރެއިން ގިނަ ޢިލްމުވެރިން ކަންނެތްކަމުގެ ސަބަބުން ނަމާދު އަޅާމީހާ ޤަތުލުކުރެވޭނެކަމުގައި ދެކެވަޑައެއް ނުގަންނަވައެވެ. އަދި ކުރީގެ އާއި ފަހުގެ ގިނަޢިލްމުވެރިން ކަންނެތްކަމުގެ ސަބަބުން ނަމާދު އަޅާމީހާ ކާފަރުވާކަމުގައިވެސް ދެކެވަޑައެއް ނުގަންނަވައެވެ. މިގޮތަށް ދެކެވަޑައިގަންނަވާ އިމާމުންގެ ތެރޭގައި އަބޫޙަނީފާ، މާލިކު، އައްޝާފިޢީ، ހިމެނިވަޑައިގަންނަވައެވެ. މިބޭކަލުންގެ ތެރެއިން އިމާމު މާލިކާއި، އިމާމުއްޝާފިޢީ ދެކެވަޑައިގަންނަވަނީ ނަމާދު އަޅާމީހާ ފާސިޤުވާނޭ ކަމުގައެވެ. އޭނާއަށް ތަޥްބާވުމަށް އަމުރުކުރެވޭނެއެވެ. އޭނާ ތަޥްބާ ނުވެއްޖެނަމަ ޙައްދެއްގެ ގޮތުގައި ޤަތުލު ކުރެވޭނެ ކަމުގައެވެ. ނަމަވެސް އަބޫޙަނީފާ ވިދާޅުވާގޮތުގައިވިދާޅުވަނީ ނަމާދު އަޅާމީހާ ޤަތުލެއް ނުކުރެވޭނޭ ކަމުގައެވެ. އެހެނަސް ތަޢްޒީރު ކުރެވޭނެއެވެ.\nއަދި ނަމާދުކޮށްފުމަށްދާންދެން ހައްޔަރުކޮށްފައި ބެހެއްޓޭނެއެވެ. ދެން މިފަދަ ބޮޑެތި ޢިލްމުވެރި އިމާމުން މިހެން މި ވިދާޅުވަނީ ކީއްވެގެންތޯ ބަލައިލާންޖެހެއެވެ. އެބޭފުޅުން ދެކެވަޑައިގަންނަވާގޮތުގައި ކުރީގައި ބަޔާންކުރެވިފައިވާ ޙަދީޘްތަކުގައި އެވަނީ ނަމާދަކީ ފަރުޟެއް ނޫންކަމުގައިބުނެ އެކަމަށް އިންކާރު ކުރާ މީހުންގެ ވާހަކައެވެ. ކަންނެތްކަމުގެ ސަބަބުން ނަމާދުއަޅާ މީހާ މެރުމަށް މިޙަދީޘްތަކުން ދަލީލު ނުނެގޭނެ އަނެއް ސަބަބަކީ އެގޮތަށް އެދަލީލު ނެގުމުން ބައެއް ޢާއްމު ނައްޞުތަކާއި ތަޢާރުޟުވުމެވެ. ކީރިތި ﷲ ގެ މިބަސްފުޅާއި ވެސް ތަޢާރުޟުވާ ފަދައިންނެވެ. إِنَّ اللّهَ لاَ يَغْفِرُ أَن يُشْرَكَ بِهِ وَيَغْفِرُ مَا دُونَ ذَلِكَ لِمَن يَشَاء وَمَن يُشْرِكْ بِاللّهِ فَقَدْ ضَلَّ ضَلاَلاً بَعِيدًا - النساء: ١١٦\nމާނައީ: "ހަމަކަށަވަރުން ކީރިތިﷲ އެކަލާނގެއަށް ޝަރީކުކުރުން ނުފުއްސަވާނެތެވެ. އަދި އެކަން ފިޔަވައި އެކަލާނގެ އެދިވޮޑިގެންނެވި މީހަކަށް ފުއްސަވައެވެ."\nއަދި އިމާމު އަޙްމަދާއި އިމާމު މުސްލިމް އަބޫހުރައިރަތުގެފާނުގެ ކިބައިން ރިވާކުރައްވާފައިވާ ޙަދީޘްގައިވާ ފަދައިންނެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. " لِكُلِّ نَبِيٍّ دَعْوَةٌ مُسْتَجَابَةٌ، فَتَعَجَّلَ كُلُّ نَبِيٍّ دَعْوَتَه وَإِنِّى اخْتَبَأْتُ دَعْوَتِى شَفَاعَةً لِأُمَّتِى يَوْمَ الْقِيَامَةِ فَهِيَ نَائِـلَةٌ. . . . .إِنْ شَاءَ اللهُ . . . . مَنْ ماَتَ لاَيُشْرِكُ بِاللهِ شَيْئًا" މާނައީ: "މުސްތަޖާބުވެގެންވާ ދުޢާއެއް ކޮންމެ ނަބީބޭކަލަކަށްވެއެވެ. ފަހެ ކޮންމެ ނަބީބޭކަލަކު އެބޭކަލެއްގެ ދުޢާކުރެއްވުމުގައި އަވަސްވެވަޑައި ގެންނެވިއެވެ. އަދި ހަމަކަށަވަރުން ތިމަންކަލޭގެފާނުގެ އުއްމަތަށް ޝަފާޢަތްތެރިވުމަށެވެ. ކީރިތި ﷲ އާއި އެއްވެސް އެއްޗަކާއި ޝަރީކު ނުކުރާޙާލު މަރުވެއްޖެ މީހާއަށް ﷲ އިރާދަކުރެއްވިއްޔާ އެޝަފާޢަތް ލިބޭނެއެވެ." އަދި ބުޚާރީގެ ރިވާޔަތެއްގައި ވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. "އެމީހުންގެހިތުން ޝައްކުކަމަކާއިނުލައި لاإله إلاَ الله ކިޔައިފިމީހުން ތިމަންކަލޭގެފާނުގެ ޝަފާޢަތުން ބާއްޖަވެރިން ކަމުގައި ލައްވާނެއެވެ."\nالشَوْكاَنيِ ވިދާޅުވިއެވެ. "ހަމަކަށަވަރުން ޙައްޤުބަހަކީ (އިސްލާމުދީނުގައި ހުރެފާ ދީނުންބޭރުވެ) ކާފިރުވެއްޖެމީހާ ޤަތުލުކުރެވޭނޭ ބުނާ ބުނުމެވެ. އޭނާ ކުފުރުވުން ދަންނައެވެ. ފަހެ، ނަމާދު އަޅާމީހާގެ ނަމުން ޝާރިޢު ނަންދެއްވާފައިވާ ޙަދީޘުތައް ހަމަކަށަވަރުން ޞައްޙައެވެ. އެމީހެއްގެ މައްޗަށް މިނަން ބުނެވުން ހުއްދަވުމާއި މީހާއާއި ދެމެދު އެޅިފައިވާ ހުރަހަކީ ނަމާދެވެ."\nނަމާދަކީ ދީނުގައި މިފަދަ މުހިއްމުކަމެއްދެވިފައިވާ އަޅުކަމަކަށްވާއިރު، މިއަޅުކަން އަދާކުރުމުގައި ފަރުވާ ކުޑަކުރުމަކީ އެއްގޮތަކަށްވެސް ބުއްދިވެރި ކަމެއްނޫނެވެ. މާތްﷲއީ އެކަލާނގެ އަޅުތަކުންގެ ތަޥްބާ ޤަބޫލުކުރައްވާ ރަސްކަލާނގެއެވެ. ފާފައިން ތަޥްބާވެއްޖެމީހާ ފާފައެއް ނުކުރާފަދައެވެ. އެހެންކމުން މިހާރަށްވުރެ ބޮޑު ސަމާލުކަމެއް ނަމާދު އަދާކުރެއްވުމަށްދެއްވަވާށެވެ. އޭރުން މާތްﷲގެ އިރާދަފުޅާއިއެކުގައި ދެދުނިޔޭގެ ބާއްޖަވެރިކަންލިބޭނެއެވެ.\nނޯޓް: މި ލިއުމަކީ އިސްލާމިކް މިނިސްޓްރީގެ ވެބްސައިޓުން ނަކަލު ކޮށްފައިވާ ލިއުމެކެވެ.\nރަގަޅު ލިޔުން ކޮޅެއް. ޔާ ﷲ ދިވެހިންނަކީ އިޚްލާސްތެރިކަމާއިއެކު ދެއްކުންތެރިކަންނުވާ ނަމާދެއް ކުރާ ބަޔަކު ކަމުގާ ލައްވާށި، އާމީން!


vnews - Brazil kureege raees vaguthun minivan kurumah isthiunaafee courtun amuru koffi\nބްރެޒިލްގެ ކުރީގެ ރައީސް ލޫލާ ޖަލުން ވަގުތުން މިނިވަންކުރުމަށް އިސްތިއުނާފީ ކޯޓުން އަމުރުކޮށްފި\n8 ޖުލައި 2018\nބްރެޒިލްގެ ކުރީގެ ރައީސް ލުއިޒް އިނާޝިއޯ ލޫލާ ޑަސިލްވާ - ފޮޓޯ: އޭ.އެފް.ޕީ\nބްރެޒިލްގެ ކޮންސްޓްރަކްޝަން ކުންފުންޏަކުން ރިޝްވަތުގެގޮތުގައި ދިން ލަގްޒަރީ އެޕާޓްމަންޓެއް ނެންގެވި މައްސަލައިގެ ކުށް ސާބިތުވެ 12 އަހަރަށް ޖަލަށްލުމަށް ހުކުމްކޮށް މިއަހަރުގެ އޭޕްރީލްމަހުން ފެށިގެން ހުކުމް ތަންފީޒުކުރައްވަމުން ގެންދަވާ ބްރެޒިލްގެ ކުރީގެ ރައީސް ލުއިޒް އިނާޝިއޯ ލޫލާ ޑަސިލްވާ ވަގުތުން ޖަލުން މިނިވަން ކުރުމަށް އެގައުމުގެ އިސްތިއުނާފީ ކޯޓުން އަމުރު ކޮށްފިއެވެ.\nބްރެޒިލްގެ ކުރީގެ ރައީސް ލޫލާ ޖަލުން މިނިވަންކުރުމަށް އިސްތިއުނާފީ ކޯޓުން މި އަމުރުކުރީ، ބްރެޒިލްގެ ޕާލަމެންޓްގައި ހިމެނޭ ލޫލާގެ ވޯރކާސް ޕާޓީ ތަމްސީލުކުރާ މެމްބަރުން އިސްތިއުނާފީ ކޯޓަށް ހުށަހެޅި ހެބިއަސް ކޯޕަސް މައްސަލައެއް ބެލުމަށްފަހުގައެވެ.\nއެ މައްސަލަ ބެލުމަށްފަހު ކޯޓުގެ ފަނޑިޔާރު ރޮޖަރިއޯ ފެވްރީޓޯ ނެރުއްވި އަމުރުގައި، ލޫލާ ވަގުތުން މިނިވަންކުރުމަށް އަމުރު ކުރައްވާފައި ވެއެވެ.\nމިކަމާ ގުޅިގެން ލޫލާގެ ޓްވިޓަރ އެކައުންޓުން ކޮށްފައިވާ ޓްވީޓެއްގައި ބުނެފައިވަނީ "ލޫލާއަކީ މިހާރު މިނިވަނެއް" ކަމަށެވެ. އަދި މިއީ ޣައިރުގާނޫނީ ގޮތެއްގައި ކުރީގެ ރައީސް ޖަލަށްލާފައިވާ މައްސަލައިގެ ނިމުން ކަމަށްވެސް ބުނެފައި ވެއެވެ.\nރިޕޯޓްތައް ބުނާގޮތުން، ބްރެޒިލްގެ ކަމާބެހޭ ފަރާތްތަކުން ކުރީގެ ރައީސް ލުއިޒް އިނާޝިއޯ ލޫލާ ޑަސިލްވާ ވަރަށް އަވަހަށް ޖަލުން މިނިވަންކޮށް ދޫކޮށްލާނެއެވެ.\nއެހެންނަމަވެސް، ކޮރަޕްޝަން މައްސަލާގައި ލޫލާގެ މައްޗަށް ހުކުމް އިއްވެވި ފަނޑިޔާރު ސާޖިއޯ މޯރޯވަނީ، ލޫލާ ޖަލުން މިނިވަން ކުރެއްވުމަށް އަމުރު ކުރެއްވުމުގެ އިޚްތިޔާރާއި ބާރު އިސްތިއުނާފީ ކޯޓުގެ ފަނޑިޔާރަށް ލިބިވަޑައި ނުގަންނަވާ ކަމަށް ވިދާޅުވެފައެވެ.\nލުއިޒް އިނާޝިއޯ ލޫލާ ޑަސިލްވާ ބްރެޒިލްގެ ތާރީޚް މިހާތަނަށްދުށް އެންމެ ނުފޫޒުގަދަ ސިޔާސީ ލީޑަރެވެ. އޭނާވަނީ 2003-2011 އަށް ބްރެޒިލްގެ ރައީސްކަންވެސް ކުރައްވާފައެވެ.\nއަންނަ އޮކްޓޫބަރުމަހު ބްރެޒިލްގައި ރިޔާސީ އިންތިޚާބު ބާއްވަން ތައްޔާރުވަމުންދާއިރު، މިހާތަނަށް އެގައުމުގައި ނަގާފައިވާ ހުރިހާ ޚިޔާލު ހޯދުންތަކުންވެސް ބޮޑު ތަފާތަކުން ކުރީގައި އުޅުއްވަނީ ލޫލާއެވެ.\nއެހެންކަމުން، ރިޔާސީ އިންތިޚާބުގައި ވާދަކުރެއްވުމަށްޓަކައި އޭނާގެ މައްޗަށް އިއްވާފައިވާ ޖަލުހުކުމް ބަދަލު ކުރެއްވުމަށް ލޫލާއާއި އޭނާގެ ޕާޓީން ގެންދިޔައީ ގަދައަޅައި މަސައްކަތް ކުރަމުންނެވެ.\nލޫލާ ވިދާޅުވަމުން ގެންދަވަނީ އެ ހުކުމަކީ އޭނާ ކުށެއް ކުރައްވައިގެން ކޮށްފައިވާ ހުކުމެއް ނޫން ކަމަށެވެ. އެކަމަކީ، އޭނާ ރައީސްކަމަށް ކުރިމަތިލައްވާނެކަން އެނގޭތީ އެކަން ހުއްޓުވަން ބަޔަކު ރާވައިގެން ހިންގި ކަމެއް ކަމަށް ލޫލާ ތުހުމަތު ކުރައްވައެވެ.\nއިސްތިއުނާފީ ކޯޓުގެ އަމުރަށް ކުރީގެ ލުއިޒް އިނާޝިއޯ ލޫލާ ޑަސިލްވާ ޖަލުން މިނިވަން ކުރެވުނު ނަމަވެސް، އޭނާގެ ކެންޑިޑެސީ ބަލައިނުގަތުމުގެ އިޚްތިޔާރު ބްރެޒިލްގެ އިންތިޚާބީ މައްސަލަތައް ބަލާ ކޯޓަށް ލިބިގެންވާ ކަމަށް ކަމާބެހޭ ފަރާތްތަކުން ބުނެއެވެ.


Akshay Aai Twinkle Ge Kaiveni Haflaa Ge Photographer Aky Amir Khan - Vaguthu\nބޮލީވުޑުގެ މަޝްހޫރު ދެމަފިރިން ކަމުގައިވާ އަކްޝޭ ކުމާރާއި ޓުވިންކަލް ކަންނާގެ ކައިވެނީގެ ހަފުލާގައި ފޮޓޯ ނަގަން އުޅުނު ކަމަށް އެކްޓަރ އާމިރު ޚާން ބުނެފިއެވެ.\nދެހާސް އެގާރަ ވަނަ އަހަރުގެ ޖެނުއަރީ މަހުގެ 17 ވަނަ ދުވަހު ކުރި މި ކައިވެނީގެ ހަފުލާއަކީ ވަރަށް އާދައިގެ ގޮތަކަށް މަދު މީސްކޮޅެއް ބައިވެރި ވެގެން ބޭއްވި ހަފުލާއެކެވެ. މި ހަފުލާގައި އާމިރު ޚާނާއި ފިލުމު މޭކަރ ދަރުމޭޝް ދަރުޝަން ފަދަ ބައެއް ފަންނާނުން ބައިވެރިވެފައިވެއެވެ.\nމި ކައިވެނި ހަފުލާގެ ފޮޓޯތައް މީސް މީޑިއާ އިން ފެނުނު އަދަދު މަދެވެ. ނަމަވެސް އަކްޝޭއާއި ޓުވިންކަލްގެ ކައިވެންޏަށް 20 އަހަރު ފުރުމުން މި ކައިވެނީގެ ފޮޓޯތައް ވަނީ މީސް މީޑިޔާގައި ދަރުވާން ފަށައިފައެވެ.\nމި ފޮޓޯތަކާއި ބެހޭގޮތުން ޓުވިންކަލް ކަންނާގެ ފޮތެއް ލޯންޗު ކުރުމުގެ ހަފުލާއެއްގައި އާމިރު ޚާން ވަނީ ފޮރުވިފައިވާ ސިއްރެއް ހާމަކޮށްފައެވެ.\n''ޓުވިންކަލް ކަންނާ އަބަދުވެސް އަހަރެންގެ ބޭނުން ނަހަމަ ގޮތުގައި ކުރާނެ. ޓުވިންކަލް ކަންނާއާއި އަކްޝޭގެ ކައިވެނީގެ ހަފުލާގެ ފޮޓޯ ނަގައި ވީޑިއޯ ނެގުމަށް އަހަރެން ގާތު ބުނި. ޓުވިންކަލް އަހަރެން ގާތު ބުނީ ކައިވެނި ހަފުލާއަށް އަންނަ ގޮތަށް އައިސް ކައިވެނި ހަފުލާގެ ވީޑިއޯ ކުރަން ފަށަން'' އާމިރު ޚާން ބުނެފައިވެއެވެ.\nޓުވިންކަލް ކަންނާ އަކްޝޭއާ ކައިވެނި ކުރުމަށް އެއްބަސްވަމުން ބުނެފައިވަނީ ޓުވިންކަލްގެ ފިލުމު ''މޭލާ'' ފްލޮޕް ވެއްޖެނަމަ އަކްޝޭއާއި ކައިވެނި ކުރާނެ ކަމަށެވެ. ކޮފީ ވިތު ކަރަންގެ ޝޯގައި މި ވާހަކަ ހިއްސާ ކުރަމުން އަކްޝޭ ބުނެފައިވަނީ މޭލާ ފްލޮޕްވުމުން ޓުވިންކަލްއާއި އޭނާގެ ކައިވެނި ކުރެވުނު ކަމަށެވެ.\nޖޫން 17, 2021 19:49\n2011 ވަނަ އަހަރު ކުރި ކައިވެންޏެކޭ؟\nޖޫން 23, 2021 16:46\nކައިވެންޏަށް 20އަހަ ރު އެހެންވީމަ 2001 ދޮއްތަ


ގެއަށް އުފާވެރިކަން ހޯދަންވެސް ނަރަކައިން ސަލާމަތްވުމަށްވެސް ގެއިން "ޗުކްޗުކް" ގެ އަޑު ކަނޑުވާލަންޖެހޭނެ!: މުފްތީ މެންކް\nގިނަ ޢާއިލާތަކެއް މިއަދު ރޫޅިގެންދާ އެންމެ ބޮޑު އެއް ސަބަބަކީ ޢާއިލާގެތެރޭގައި ނެތިމޮށުން ގިނަވުމެވެ. ނެތިމޮށުމެވެ. މައިދައިތަ ދަރިންގެ ވާހަކަ ދައްކައި ނެތިމޮށެނީއެވެ. މައިދައިތަގެ ވާހަކަ ދައްކައި ދަރިން ނެތިމޮށެނީއެވެ. ބައެއް ގޭގެއިން ފެންނަ ކަންކަމުން ހީވަނީ މިއީ ހަމަ ކޮންމެ ގެއެއްގައި އެގެއެއްގެ އެންމެންނަށްވެސް ކޮންމެހެން ކުރަންޖެހިފައި އޮތް ކަމެއް ހެންނެވެ.\nމީސްތަކުންނޭވެ. އެފަދަ ކަންކަން ނުކުރާށެވެ. ޝަކުވާއެއް ކުރަން ޖެހޭނަމަ ކުރިމަތީގައި ތެދުބަހުން އެވާހަކައެއް ދައްކާށެވެ. ސިއްރުސިއްރުން "ޗުކްޗުކް" ނުލައްވާށެވެ! އެއީ ކުރެވޭ ވަރަށް ބޮޑު ފާފައެކެވެ. އަހަރެން ޤަބޫލުކުރާ ގޮތުގައި އެމީހަކު ކުރި ކަމެއްގެ ސަބަބުން އެހެން ބައަކަށް ލިބޭ ގެއްލުމުގެ ބަދަލު ޤިޔާމަތް ދުވަހުން ދޭން ޖެހޭނެއެވެ. އެއީ ކުރެވޭނެ ކަމެއް ހެއްޔެވެ؟ ތިމާގެ ސަބަބުން ޢާއިލާއެއް ރޫޅިގެން ހިނގައްޖެ ނަމަ އެކަމުގެ ޒިންމާ ބޮޑުވެގެންދާނެ މިންވަރާއިމެދު ވިސްނައިލާށެވެ!\nނެތިމޮށުމަކީ އެންމެ ބޮޑެތި ފާފަތަކުގެ ތެރެއިން ހިމެނޭ ކަމެކެވެ. ނެތިމޮށުމަކީ ޣީބަ ބުނުމެވެ. އަދި އެއީ ﷲ ތަޢާލާ މަނާކުރައްވަވާފައިވާ ކަމެކެވެ. އެކަން ކުރާ މީހުންނަށް ގަދަފަދަ ޢަޛާބް ދެއްވަވާނެކަން ކީރިތި ޤްރްއާނުގައި ވަނީ ބަޔާން ކުރައްވަވާފައެވެ.\nނޫރު ސޫރަތުގެ މި ދެ އާޔަތަށް ވިސްނައިލާށެވެ. "އެއުރެންގެ މައްޗަށް އެއުރެންގެ ދޫތަކާއި، އަތްތަކާއި ފައިތައް، އެއުރެން ކޮށް އުޅުނު ކަންތައްތަކާއިމެދު ހެކިވާ ދުވަހުންނެވެ. (24) އެދުވަހުން ﷲ، އެއުރެންނަށް، އެއުރެންގެ ޙައްޤު ޖަޒާ ހަމައަށް ދެއްވަވާނެތެވެ. އަދި ހަމަކަށަވަރުން، ﷲ އީ، ބަޔާންވެގެންވާ ގޮތުގައި ހަމަ ޙައްޤުވަންތަ ކަލާނގެކަން އެއުރެންނަށް އެނގޭނެ އެވެ. (25)\nމިދެ އާޔަތުން އެނގޭ ގޮތުގައި ނެތިމޮށޭ މީހުންނަށް ހިޔާމަތް ދުވަހުން އެކަމުގެ ޖަޒާ ދެއްވަވާނެއެވެ. ކީރިތި ޤްރްއާނުގައި ބަޔާން ކުރައްވަވާފައިވާ މިފަދަ ޢާޔަތްތަކަކީ އެކަންކަން ނުކުރުމަސް އަންގަވައި ކުރައްވަވާފައިވާ އަމުރުފުޅުތަކެވެ. ކޮށްފިނަމަ ގަދަފަދަ ޢަޛާބު ދެއްވަވާނެ ކަމުގެ އިންޒާރުތަކެވެ.\nނެތިމޮށުމަކީ ކޮބައިކަން އެނގޭ ހެއްޔެވެ؟ ނެތިމޮށުމަކީ ނުވަތަ ޣީބަ ބުނުމަކީ އެމީހަކު ހުރި ތަނެއްގައި އެވާހަކައެއް ދެއްކުމުން ނުރުހޭނެ ވާހަކައެއް އެމީހަކު ނެތްތަނެއްގައި ދެއްކުމެވެ. ރަސޫލް (ޞޢވ) ޙަދީޘްފުޅު ކުރައްވަވާފައިވަނީ އެމީހަކު ކުރި ކަމެއްގެ ވާހަކަ ނަމަވެސް އެމީހަކު ރުޅިއަންނާނެ ވާހަކައެއް އެމީހަކު ނެތް ތަނެއްގައި ދެއްކުމަކީ ޣީބަ ބުނުން ކަމަށެވެ. އަދި ދޮގުހަދައިގެން ވާހަކައެއް ދެއްކުމަކީ ފާފަ އިތުރުވެގެންދާނެ ކަމެއް ކަމަށެވެ.\nމީސްތަކުންނޭވެ! މީހަކު ނެތްތަނެއްގައި ދައްކަންވާނީ ހަމައެކަނި އެމީހެއްގެ ހުރި ރަނގަޅު ސިފަތަކުގެ ވާހަކައެވެ. އެމީހަކު ކުރި ރަނގަޅު ކަންކަމުގެ ވާހަކައެވެ. ނަމަވެސް ތިބާގެ ފަރާތުން ހެކިބަހެއް ދޭންޖެހިއްޖެ ނަމަ ބުނަންވާނީ ޙައްޤުބަހެވެ. މީހަކު ކުރިކުށަކާއި ގުޅިގެން މައްސަލައެއް ހުށަހަޅާނަމަ އެކަން ކުރުމަކީ ޣީބަ ބުނުމެއް ނޫނެވެ.\nމިސާލަކަށް ކައިވެންޏެއް ފަދަ ކަމަކާއި ގުޅިގެން ތިބާގެ ކިބައިން ލަފައަކަށް އެދިއްޖެނަމަ އެމީހާ އާއިމެދު އެނގޭ ކަމެއް ތެދަށް ނުބުނުމަކީ ބޮޑު ފާފައެކެވެ. އެކަމުގެ ސަބަބުން އެހެން މީހަކަށް ބޮޑު ގެއްލުމެއް ލިބިދާނެ ކަމަށްޓަކައެވެ.\nޣީބަ ބުނުމަކީ މަރުވެފައިވާ ތިބާގެ އަޚާގެ ގައިން މަސްކެއުންކަން ޙަދީޘްފުޅުން އެނގެން އެބައޮތެވެ؟ ވީމާ އެއީ ހަމަ ބުނެލާ ބަހެއް ކަމަށް ހަދައި ޣީބަ ނުބުނާށެވެ! އެއީ ބޮޑުވެގެންވާ ފާފައެކެވެ.\n- މުފްތީމެންކުގެ ދަރުސަކުން


Covid19: Fiyavalhuthakah thabaanuvaa nama court amuru nerumuge usooleh\nކޮވިޑް19: ފިޔަވަޅުތަކަށް ތަބާނުވާ ނަމަ ކޯޓު އަމުރު ނެރުމުގެ އުސޫލެއް\nއިންސާނުންގެ ގައިން ފެތުރޭ ނުރައްކާތެރި ބަލިތަކާ ގުޅިގެން، މީހުން ކަރަންޓީން ކުރުމާއި ރައްކާތެރިކަމުގެ ފިޔަވަޅުގެ ގޮތުން އެ މީހުންނަށް އަންގާ އެންގުންތަކަށް ތަބާނުވާ ނަމަ، އެކަން ކުރުވުމަށް ކޯޓު އަމުރު ނެރުމުގެ އުސޫލެއް ސިވިލް ކޯޓުން އާންމުކޮށްފި އެވެ.\nއާންމު ސިއްހަތު ރައްކާތެރި ކުރުމުގެ ގާނޫނު ބުނާގޮތުން، ގައިން ގަޔަށް އަރާ ބައްޔެއް ހުންނަ މީހުންނާއި އެފަދަ ބައްޔެއް ހުރެދާނެ ކަމަށް ބެލެވޭ މީހުން ވަކި ކަމެއް ނުކުރަން ނުވަތަ ވަކި ކަމެއް ކުރަން އެންގިދާނެ އެވެ. އޭގެ ތެރޭގައި ކަރަންޓީން ކުރުން ވެސް ހިމެނެ އެވެ. އަދި އެކަމަށް އެ މީހަކު ދެކޮޅު ހަދާ ނަމަ، އެކަން ތަންފީޒު ކުރުމުގެ އަމުރަކަށް އެދި ސިވިލް ކޯޓަށް ހުށަހެޅިދާނެ ކަމަށް ވެސް އެ ގާނޫނުގައިވެ އެވެ.\nއެ ގާނޫނުގެ ދަށުން ސިވިލް ކޯޓުން މިއަދު އާންމުކުރި އުސޫލުގައިވާ ގޮތުން އެފަދަ މައްސަލަތައް ކޯޓަށް ހުށަހެޅުމުން މައްސަލާގައި ހިމެނޭ ފަރާތްތަކަށް އެންގުމެއް ނެތި ވެސް އެދިފައިވާ އަމުރު ނެރެވިދާނެ އެވެ. އަދި އަމުރުގެ މުއްދަތު އިތުރު ކުރަން ބޭނުންވާ ނަމަ އެކަމަށް ލިޔުމުން އެދެވޭނެ ކަމަށް ވެސް އެ އުސޫލުގައިވެ އެވެ.\nއެ އުސޫލު ބުނާ ގޮތުން އެފަދަ މައްސަލަތައް ކޯޓަށް ހުށަހަޅަން އީމެއިލް މެދުވެރިކޮށް ވެސް ހުށަހެޅޭނެ އެވެ. އަދި އެފަދަ މައްސަލަތައް އެއްވެސް ފީއެއް ނެގުމެއް ނެތި ރަޖިސްޓްރީ ވެސް ކޮށްދޭނެ އެވެ.\nއާންމު ސިއްހަތު ރައްކާތެރި ކުރުމުގެ ގާނޫނު ބުނާގޮތުން ސިވިލް ކޯޓުން ނެެރޭ އަމުރުގެ ދަށުން މީހުން ހޯދައި، ހައްޔަރު ކުރުމާއި ކަމާބެހޭ އިދާރާތަކުން އަންގާ ގޮތެއްގެ މަތިން އެ މީހަކާ މެދު އަމަލު ކުރެވޭނެ އެވެ. އަދި އެކަމަށް ފުލުހުންގެ އެހީތެރިކަން ވެސް ހޯދިދާނެ ކަމަށް އެ ގާނޫނުގައިވެ އެވެ.\nކޯޓު އަމުރު ނެރުމުގެ މިފަދަ އުސޫލެއް އާއްމުކޮށްފައިމިވަނީ، ދުނިޔޭގައި ވަރަށް ހަލުވި ކަމާއެކު ފެތުރެމުންދާ އާ ކޮރޯނާ ވައިރަސް ރާއްޖޭންވެސް ފެނިފައިވަނިކޮށެވެ.\nއެގޮތުން، ރާއްޖޭގައި މިހާތަނަށް ކޮރޯނާ ވައިރަހަށް ޕޮޒިޓިވްވެފައިވަނީ އަށް މީހެކެވެ. އެއީ ކުރެއްދޫ ރިސޯޓްގެ ދެ ބިދޭސީ މުވައްޒަފަކާއި އިޓަލީގެ ދެ ޓޫރިސްޓެކެވެ. ދެން ޕޮޒިޓިވްވެފައިވަނީ ބަތަލާ ރިސޯޓްގެ ދެ ޓޫރިސްޓެކެވެ. އޭގެ އިތުރުން ކުރަމަތި ރިސޯޓުންވެސް ދެ ބިދޭސީއަކު އެ ވައިރަހަށް ޕޮޒިޓިވްވެފައިވާ ކަމަށް އެޗްޕީއޭ އިން އިއްޔެ ވަނީ ބުނެފަ އެވެ.\nއެއާއެކު، ހާއްސަކޮށް ބަލި ފެތުރެމުންދާ ގައުމުތަކުން އަންނަ ދިވެހިން ގޭގައި އެކަހެރިކޮށް ތިބުމަށް ކަމާބެހޭ އިދާރާތަކުން ދަނީ އަންގަމުންނެވެ. އެގޮތުން، އުމްރާގެ އަޅުކަމަށްފަހު އިއްޔެ ރާއްޖެ އައި ނަވާ ހައްޖު އެންޑް އުމްރާ ގުރޫޕްގެ 50 މީހުން ގޭގައި އެކަހެރިކޮށް ތިބުމަށް ވަނީ އަންގައިފަ އެވެ. ނަމަވެސް، އެފަދަ މީހުން ބޭރަށް ނިކުމެ އުޅެފާނެކަމަށް ބުނެ ބައެއް ފަރާތްތަކުން ވަނީ ކަންބޮޑުވުން ފާޅުކޮށްފަ އެވެ.\nއެކަމާ ގުޅިގެން ސަރުކާރުން ބުނެފައިވަނީ، ގޭގައި އެކަހެރިކުރާ މީހުން ބޭރު ތެރެއަށް ނުކުމެ އުޅޭތޯ ފުލުހުން ބަލަމުންދާ ކަމަށެވެ.\nމޯލްޑިވްސް ޕޮލިސް ސާވިސް ސިވިލް ކޯޓް ކޮރޯނާ ވައިރަސް + ކޮވިޑް-19\nބިދޭސީން ތިބި ފެސިލިޓީއެއްގައި ފުލުހުންނަށް ހަމަލާދީފި


Philippines ge uththama fandiyaaraai prosecutor vaki kurumuge masakkai Duterte fattavaifi | Mihaaru\nފިލިޕީންސްގެ ޕްރޮސެކިއުޓާ ކާޕިއޯ-މޮރޭލްސް (ވ) އަދި އުއްތަމަ ފަނޑިޔާރު ސެރީނޯ. --ފޮޓޯ:ރޮއިޓާސް\nފިލިޕީންސްގެ އުއްތަމަ ފަނޑިޔާރާއި ޕީޖީ ވަކިކުރުމުގެ މަސައްކަތް ޑުޓާޓެ ފައްޓަވައިފި\n06 އޮކްޓޯބަރ 2017 - 12:253comments\nމެނީލާ (އޮކްޓޯބަރު 6) - ފިލިޕީންސްގެ އުއްތަމަ ފަނޑިޔާރު މަގާމުން ދުރުކުރުގެ މަސައްކަތް ރައީސް ރޮޑްރިގޯ ޑުޓާޓެ އަށް ވަފާތެރި ކޮންގްރެސްގެ މެންބަރުން ފައްޓަވައިފި އެވެ.\nހައުސް އޮފް ރެޕްރެޒެންޓެޓިވްސްގެ މެންބަރުން އިއްޔެ ބުނީ އުއްތަމަ ފަނޑިޔާރު މާރިއާ ލޯޑްސް ސެރީނޯގެ އިތުބާރު ނެތް ކަމަށް ހުށަހެޅޭނެ އެކަށީގެންވާ ހެކި އެބަހުރި ކަމަށެވެ. އުއްތަމަ ފަނޑިޔާރަށް ކޮށްފައިވާ ތުހުމަތުތަކުގެ ތެރޭގައި ޕްރޮފެޝަލްކޮށް މަސައްކަތް ނުކުރުމާއި އާމްދަނީގެ ތަފްސީލް ހާމަކޮށްފައި ނުވުމުން ހިމެނެ އެވެ. އުއްތަމަ ފަނޑިޔާރުގެ މަގާމަށް ސެރީނޯ އައްޔަން ކުރައްވާފައި ވަނީ ޑުޓާޓެގެ ކުރިން ފިލިޕީންސްގައި ވެރިކަން ކުރެއްވި ބެނީނޯ އަކީނޯ އެވެ. ޑުޓާޓެ ފައްޓަވާފައިވާ މަސްތުވާތަކެއްޗާ ދެކޮޅު ހަނގުރާމައާ މެދު އުއްތަމަ ފަނޑިޔާރު ވަނީ ސުވާލު އުފައްދަވައިފަ އެވެ. ޑުޓާޓެ ވަނީ އޭނާ ފައްޓަވާފައިވާ އެ ހަނގުރާމައާ ފަނޑިޔާރުން ނުބެހުމަށް އިންޒާރު ދެއްވައިފަ އެވެ.\nފިލިޕީންސްގެ ޕްރޮސެކިއުޓަރު ކޮންޗިޓާ ކާޕިއޯ-މޮރޭލްސް މަގާމުން ދުރުކުރާނެ ކަމަށް ޑުޓާޓެ ވަނީ ވިދާޅުވެފަ އެވެ. ޕްރޮސެކިއުޓާގެ އޮފީހުން މިދިޔަ މަހު ވަނީ ޑުޓާޓެ ސިއްރު ބޭންކް އެކައުންޓްތަކެއްގެ މައްސަލަ ބަލަމުންދާ ކަމަށް ބުނެފަ އެވެ. އެ އެކައުންޓްތަކުގައި 20 މިލިއަން ޑޮލަރު ހުރި ކަމަށްވެ އެވެ. ކާޕިއޯ-މޮރޭލްސް އަކީ ވެސް އަކީނޯ އައްޔަން ކުރައްވާފައިވާ ފަރާތެކެވެ.\nޑުޓާޓެ ވިދާޅުވެފައި ވަނީ ފޮރުވައިގެން ގެންގުޅޭނެ މުއްސަނދިކަމެއް އޭނާގެ ނޯންނާނެ ކަމަށެވެ. ރައްދުގައި ޕްރޮސެކިއުޓާ ކާޕިއޯ-މޮރޭލްސް ވަނީ އެހެންވިއްޔާ ޑުޓާޓެ ބިރުފުޅު ގަންނަނީ ކީއްވެތޯ ސުވާލު ކުރައްވައިފަ އެވެ.\nއިތުރު ލިޔުންތައް ސުޕްރީމް ކޯޓް ފިލިޕީންސް


SunOnline: Arsenal ge premier league squad'un Ozil baakee koffi\nއާސެނަލްގެ ޕްރިމިއާ ލީގު ސްކޮޑުން އޮޒިލް ބާކީކޮށްފި\nޢަބްދުﷲ އައިމަން 21 Oct 2020, 10:53\nއިނގިރޭސި ޕްރިމިއާ ލީގްގައި އާސެނަލް އާއި ނޯވިޗު ސިޓީ ކުޅުނު މެޗުގައި މުސެޓް އޮޒިލް އަތުން ބޯޅަ ހޯދަން ނޯވިޗުގެ ކުޅުންތެރިއަކު މަސަތްކަތް ކުރަނީ --- ފޮޓޯ: އޭޕީ\nފަހަކަށް އައިސް އާސެނަލްގެ މެޗުތަކުގައި، ބެންޗާ ހަމައަށް ވެސް ފުރުސަތު ނުލިބި އެ ޓީމުގެ ފޮޓޯގަނޑުން ބޭރުކޮށްލާފައިވާ މެސުޓް އޮޒިލް އެންމެ ފަހުން ޕްރިމިއާ ލީގުގެ ސްކޮޑުން ވެސް ބާކީ ކޮށްފި އެވެ.\nއޮޒިލް، 32، އެންމެ ފަހުން އާސެނަލަށް މެޗެއް ކުޅެދިނީ މިދިޔަ މާރޗް މަހުގެ ތެރޭގަ އެވެ. އާސެނަލުގެ އެންމެ މުސާރަ ބޮޑު ކުޅުންތެރިޔާގެ ގޮތުގައި ހުރި އޮޒިލް މިދިޔަ މަހު ނެގި ޔޫރޮޕާ ލީގުގެ ސްކޮޑުން ވެސް ބާކީ ކޮށްފައިވާ އިރު އޭނާއާއި ކޯޗު މިކެލް އާޓެޓާއާ ދެމެދު މައްސަލަތަކެއް ހުރިކަން އިނގިރޭސި މީޑިއާތަކުން ވަނީ ބުނެފަ އެވެ. އަދި އެހެންމެ އިއްޔެ އޮޒިލް ވަނީ އާސެނަލުގެ ޕްރިމިއާ ލީގުގެ 25 ކުޅުންތެރިންގެ ސްކޮޑުން ވެސް ބާކީ ކޮށްފަ އެވެ.\nއާސެނަލުގެ ސްކޮޑުން އޮޒިލް ބާކީކުރި ނަމަވެސް، އޮޒިލް އާސެނަލް ދޫކޮށްލާނީ އެއްބަސްވުން ހަމަވުމުން އަންނަ އަހަރުގެ ހޫނު މޫސުމުގައި ކަމަށް ރިޕޯޓުތައް ބުނެއެވެ. އޮޒިލް މި ސީޒަނުގެ ނިޔަލަށް އާސެނަލުގެ އެއްބަސްވުމުގައި ހުރީ ހަފުތާއަކު 350،000 (ތިން ލައްކަ ފަންސާސް ހާސް) ޕައުންޑް ލިބޭ ގޮތަށެވެ.\nއިނގިރޭސި މީޑިއާ ތަކުން ބުނާ ގޮތުގައި އޮޒިލްއާއި އާސެނަލާ ދެމެދު މައްސަލަ ގޯސްވީ ކޮވިޑްގެ ސަބަބުން ލީގުތައް މެދުކެނޑިފައި އޮތް ވަގުތު އާސެނަލުގެ މާލީ ހާލަތު ދަށަށް ދިއުމުން ކުޅުންތެރިންގެ މުސާރަ ކުޑަ ކުރަން ނިންމި ނިންމުމާ ގުޅިގެންނެވެ. އެ ނިންމުމަށް އޮޒިލް ދެކޮޅަށް ވަކާލާތު ކުރި އިރު އެހެން ކުޅުންތެރިންގެ މުސާރައިން ބައެއް ވަނީ އުނިކޮށްފަ އެވެ.\nއެއަށްފަހު އޮޒިލް ދެން މީޑިއާގެ ބޮޑު ސުރުހީން ޖާގަ ހޯދީ މިފަހުން އާސެނަލުން ހަރަދުތައް ކުޑަކުރުމުގެ ގޮތުން އެ ޓީމުގެ މެސްކޮޓް، ގަނާރަސޯރަސް ވަކިކުރަން އުޅުމުންނެވެ. އޮޒިލް އޭރު މެސްކޮޓުގެ މުސާރައާއި ހަވާލުވެފައިވަނީ އޭނާ ކުލަބުގައި މަޑުކުރާހާ ދުވަހެއް ވަންދެން ކަމަށް އޭނާ ބުނެފައިވެ އެވެ.\nއޮޒިލް، އާސެނަލާ އެކު 2018 ވަނަ އަހަރު ސޮއިކުރި އެއްބަސްވުމުގައިވާ ގޮތުން ކޮންޓްރެކްޓްގެ ފަހު އަހަރުގެ ސީޒަން ފެށޭތާ ވަކި މުއްދަތެއް ފާއިތުވާއިރު އޭނާ އެ ކްލަބްގައި ހުރެފިނަމަ ލޯޔަލްޓީ ބޯނަހެއްގެ ގޮތުގައި 9.3 މިިލިއަން ޑޮލަރު ދެން ޖެހޭ ގޮތަށް މާއްދާއެއް އޮވެ އެވެ. ރިޕޯޓްތައް ބުނާގޮތުން އާސެނަލުން ވަނީ މިދިޔަ މަހު އެ ފައިސާ ދައްކައިފަ އެވެ.\nރެއާލް މެޑްރިޑް ދޫކޮށް 2013 ވަނަ އަހަރު އާސެނަލަށް ބަދަލުވި އޮޒިލް ވަނީ އާސެނަލަށް މިހާތަނަށް ކުޅެދިން 254 މެޗުގައި 44 ލަނޑު ކާމިޔާބުކޮށްފައެވެ. އަދި ވަނީ އާސެނަލާއެކު އެފްއޭ ކަޕް ތިން ފަހަރު އަދި ކޮމިއުނިޓީ ޝީލްޑް އެއް ފަހަރު ކާމިޔާބުކޮށްފަ އެވެ.


Jabir ah security dheyn Majlis in MNDF ah angaifi\nރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރަށް ސެކިއުރިޓީ ހަމަޖައްސަވައި ދެއްވުމަށް އެދިވަޑައިގެންފި އެވެ.\nރައްޔިތުންގެ މަޖިލީހުގެ އަމީން އާންމު ފާތިމަތު ނިއުޝާ ސޮއިކުރައްވާ ޑިފެންސް މިނިސްޓަރު މާރިޔާ އަހުމަދު ދީދީއަށް މިއަދު ފޮނުއްވި ސިޓީއެއްގައި ވިދާޅުވީ ޖާބިރަށް ސެކިއުރިޓީ ހަމަޖައްސަވައި ދެއްވުމަށް އޭނާ މަޖިލީހުގައި އެދިވަޑައިގެންފައިވާ ކަމަށެވެ. އެހެން ކަމުން ސެކިއުރިޓީ ހަމަޖައްސަވައިދެއްވުމަށް އެދިވަޑައިގެންފައިވެއެވެ.\nޖާބިރަށް ސެކިއުރިޓީ ދޭން އެދިފައި މިވަނީ އޭނާ އއ. މަތިވެރިއަށް ވަޑައިގަތުމުން ބަޔަކު ހަމަލާދީފައިވަނިކޮށެވެ. އެ މައްސަލައިގައި ދެ މީހަކު ވަނީ ހައްޔަރުކޮށްފައެވެ.\nފުލުހުންގެ މީޑިއާ އޮފިޝަލު އަވަސް އަށް ވިދާޅުވީ މި މައްސަލައިގައި މަތިވެރިން ދެ މީހަކު ހައްޔަރުކޮށްފައިވާ ކަމަށެވެ.\nރޭގެ ވަގުތެއްގައި ހައްޔަރުކޮށްފައިވަނީ 42 އަހަރާއި 19 އަހަރުގެ ދިވެހި ދެ ފިރިހެނުންނެވެ.\nމަތިވެރީގައި ހިންގާ 50 ކޮޓަރީގެ ބޮޑު ގެސްޓްހައުސްއަކީ ޖާބިރުގެ ވިޔަފާރިއެއް ކަމުން އޭނާ ވަރަށް ގިނައިން އެ ރަށަށް ވަޑައިގަންނަވަ އެވެ.\nމިމަހުގެ 21 ވަނަ ދުވަހު ޖާބިރު މަތިވެރިއަށް ވަޑައިގެންްނެވީ ގެސްޓްހައުސް ބައްލަވައިލެއްވުމަށެވެ. ނަމަވެސް ރަށުގެ ވަރަށް ގިނަ ބަޔަކު ނިކުމެ ޖާބިރާ ދެކޮޅަށް ވަނީ އަޑުއުފުލާފަ އެވެ. އަދި ޖާބިރު އެ ރަށުން ފޭބުމަށް ގޮވާލާ އިހުތިޖާޖު ކޮށްފައިވެ އެވެ. ހަމަނުޖެހުގެ ތެރެއިން ބަޔަކު ވަނީ ޖާބިރަށް ހަމަލާ ވެސް ދީފަ އެވެ.\nމި ފަހުން ޖާބިރުގެ އުޅުމަށް ބޮޑެތި ބަދަލުތަކެއް އައިސް މުޖްތަމައު ލަދުވެތިވާފަދަ އެތައް ކަމެއް ދަނީ އޭނާގެ ފަރާތުން ވެސް ފެންނަމުންނެވެ.\nސަރުކާރުގެ ކުންފުނިތައް ހިންގާ ބައެއް އިމާރާތްތަކަށް ގަދަކަމުން ވަދެވަޑައިގަންނަވަން މަސައްކަތް ކުރެއްވުމާއި ކެމްޕެއިން އިވެންޓްތަކަށް ދައުވަތު ނުދެއްވަނީސް ވަޑައިގެން ހަޑިހުތުރު ބަހުން ވާހަކަ ދެއްކެވުން ހިމެނެ އެވެ. ދާދި ފަހުން މަޖިލީހުގެ އިދާރާގެ ކުރިމަތީގައި އޮށޯވެ އޮންނަވާވެސް އޭނާ އިހުތިޖާޖެއް ކުރެއްވި އެވެ.\nރާއްޖޭގެ ބިމުގެ އެޮޑިޓެއް ހަދަން ޖާބިރު ގޮވާލައްވައިފި


Dhiraagu Road race ge dhuvuntherinnah training dhenee | Mihaaru\nމިދިޔަ އަހަރު ބޭއްވި ދިރާގު ރޯޑު ރޭހުގައި ދުވަނީ---ފޮޓޯ: ހުސެއިން ވަހީދު/މިހާރު\n05 އޮކްޓޯބަރ 2018 - 14:073comments\nރާއްޖޭގައި ދުވުމުގެ އެންމެ ބޮޑު ހަރަކާތް ބާއްވާ ކުންފުނިން ބުނީ، ޓްރެއިނިން ދޭން ހަތަރު ފަރާތެއް ކޯޗިން ޕާޓްނަރުންގެ ގޮތުގައި ބައިވެރިވާ ކަމަށެވެ. އެ ފަރާތްތަކަށް މެއިލް ކޮށްގެންނާއި ސޯޝަލް މީޑިއާ މެދުވެރިކޮށް މެސެޖު ކޮށްގެން ވެސް ޓްރެއިނިންގައި ބައިވެރިވެވޭނެ ކަމަށް ބުންޏެވެ.\nކޯޗުކަން ކޮށްދޭ ފަރާތްތަކަކީ، އައި ރަނާސް، ސާއިދު ސްޕޯޓްސް، ކޭވައި ސްޕޯޓްސް އެކަޑެމީ އަދި ޓްރެއިން ވިތް ކައި އެވެ.\nއައި ރަނާސް އިން ޓްރެއިނިން ދޭނީ ރޭހުގައި ބައިވެރިވި އަންހެން ދުވުންތެރިންނަށެވެ. ރާއްޖޭގައި ހުރި އެންމެެ ބާރު ދުވުންތެރިޔާ ހަސަން ސާއިދުގެ އެކަޑެމީން ޓްރެއިނިން ދޭނީ ދިރާގު ރޯޑު ރޭހުގައި އަލަށް ބައިވެރިވި މީހުންނަށެވެ.\nޔަޒްނީ ނަޝީދާ އަދި ކިސް ސަބާގެ ކޭވައި ސްޕޯޓްސް އެކަޑެމީން ރޯޑު ރޭހުގައި ބައިވެރިވި 70 އަށްވުރެ ގިނަ މީހުންނަށް ޓްރެއިނިން ދޭނެ އެވެ. ޓްރެއިން ވިތް ކައިން ބުންވަރު ވަރުގަދަކުރަން ޓްރެއިނިން ހަދަން ފުރުސަތު ދޭނެ އެވެ.\nރޭހުގައި ބައިވެރިވާން ހުޅުވާލިތާ 48 ގަޑިއިރުގެ ތެރޭގައި ވަނީ 4000 ޖާގަ ފުރިފަ އެވެ.\nރޯޑް ރޭހުގެ ޓީޝާޓްގެ އަގަކީ 100ރ. އެވެ. ޓީޝާޓް ވިއްކަނީ ރޭހުގައި ބައިވެރިވާ، ކުޑަކުދިންގެ ހައްގުގައި މަސައްކަތްކުރާ އަމިއްލަ ޖަމިއްޔާތަކަށް އެހީވުމަށެވެ.\nއިތުރު ލިޔުންތައް ދިރާގު ދިރާގު މޯލްޑިވްސް ރޯޑް ރޭސް ދިރާގު މޯލްޑިވްސް ރޯޑް ރޭސް 2018


Raees Ge Phone Call In Uhmeedhu Aavejje - Zuvaan Masveriya - Vaguthu\nރައީސްގެ ފޯން ކޯލުން އުއްމީދުތައް އާވެއްޖެ - ޒުވާން މަސްވެރިޔާ\n7 މަސް ކުރިން ( ޑިސެމްބަރު 11, 2020 )\nޒުވާން މަސްވެރިޔާ ސާޖިން - ފޮޓޯ: އިންސްޓަގްރާމް\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙާއި ފޯނުން ވާހަކަދެއްކުމުގެ ފުރުސަތު ލިބުމާއި ގުޅިގެން އުއްމީދުތައް އާވެއްޖެކަމަށް "ޒުވާން މަސްވެރިޔާ" ނަމުގައި މަޝްހޫރު ގއ.ގެމަނަފުށީ އުމުރުން 22 އަހަރުގެ ހަސަން ސާޖިން ބުނެފިއެވެ.\nސާޖިން ކުރި ޓްވީޓެއްގައި ބުނީ މަސްވެރިންގެ ދުވަހު އެންމެ ބޭނުން ވެގެން އުޅުނީ ހިތުގެ ޝުއޫރު ރައީސް ޞާލިހަށް ގުޅާފައި ހިއްސާކޮށްލަން ކަމަށެވެ. "ރައީސް އަޅުގަނޑަށް ގުޅާފައި ވަރަށް ގިނައިރު ވަންދެން ވާހަކަ ދައްކަވައިފި. ވަރަށް އުފާވެއްޖެ. ވަރަށް އުއްމީދު އާވެއްޖެ." ސާޖިންގެ ޓްވީޓްގައި ބުނެފައި ވެއެވެ.\nސާޖިން އަށް ރައީސް ޞާލިހް ގުޅުއްވީ ސާޖިން ކުރި ޓްވީޓެއްގެ ސަބަބުންނެވެ. ސާޖިން ކުރި ޓްވީޓެއްގައި ރައީސް ޞާލިހް ޓެގް ކުރުމަށް ފަހު ބުނެފައި ވަނީ މަސްވެރިކަން ޕްރޮމޯޓްކުރަން ކެމެރާ ނަގައިގެން އޭނާ އުޅޭތާ މިހާރު6އަހަރުވެއްޖެކަމަށެވެ. މަސްވެރިންގެ ދުވަހު އޭނާގެ އެންމެ ބޮޑު އެދުމަކީ ރައީސް ޞާލިޙަށް ގުޅާ ހިތުގެ ޝޫއޫރު ފާޅުކޮށްލުންކަމަށް ޓްވީޓްގައި ބުނެފައި ވެއެވެ.\nސާޖިންގެ ވީޑިއޯތައް އަންނަނީ ދުނިޔޭގެ އެކި ކަންކޮޅުތަކުގައި އުޅޭ މީހުން ބަލަމުންނެވެ. ދާދިފަހުން އެމެރިކާގެ ޓީވީ ސްޓޭޝަނެއް ކަމަށްވާ، އެމް.ޓީ.ޑީ ޓެލެވިޜަނުންވަނީވެސް ވަނީ ސާޖިންގެ ވީޑިއޯއެއް އެމީހުންގެ ފޭސްބުކް ޕޭޖުގައި ހިއްސާކޮށްފައެވެ. މި ވީޑިއޯވެސް މިހާރުވަނީ 20 މިލިއަނަށްވުރެ ގިނަ މީހުން ބަލާފައެވެ.\nއިއްޔެ އަކީ މިއަހަރުގެ މަސްވެރިންގެ ދުވަހެވެ. މިއަހަރުގެ މަސްވެރިންގެ ދުވަސް ފާހަގަ ކޮށްފައި މިވަނީ މަސްވެރިންގެ ޝަކުވާތައް ވަރަށް ބޮޑަށް އިތުރުވެފައި ވަނިކޮށެވެ. ހާއްސަކޮށް މަސް ކިރުމުން ވަގުތުން ފައިސާ ނުލިބުމާއި ކިއުގައި ޖެހިގެން އެތައް ދުވަހަކުން ތިބެގެން މަސް ކިރަން ޖެހުމާއި ދާދިފަހުން ދެފަހަރެއްގެ މަތިން ސަރުކާރުން މަސް ގަންނަން އަގު ދަށްކުރުމުން މަސްވެރިން ގެންދަނީ ކަންބޮޑުވުން ފާޅުކުރަމުންނެވެ.\nނަމަވެސް މަސްވެރިންގެ ދުވަހުގެ މުނާސަބަތުގައި ރައީސް ޞާލިހް އިއްޔެ ދެއްވި ޚިޠާބުގައި ވަނީ މަސްވެރިންނަށް އަނެއްކާވެސް އުއްމީދު އާވާނެ ބައެއް ވައުދުތައް ވެވަޑައިގެންފައެވެ. އެމަނިކުފާނު ވަނީ މަސްވެރިކަމުގެ ސިނާޢަތް ކުރިއެރުވުމަށް 460 މިލިއަނަށްވުރެ އަގު ބޮޑު މަޝްރޫޢުތަކެއް އަންނަ އަހަރު ފެށުމަށް ތައްޔާރުވަމުންދާކަމަށް ވިދާޅުވެފައެވެ.\nއެމެރިކާ ސަފީރުގެ ތައުރީފް ރާއްޖޭގެ ޒުވާން މަސްވެރިޔާއަށް!\nޑިސެމްބަރު 11, 2020 10:07\nބޮލުގަ ތެޅާގަނޑުން ޖެހިފަތިބޭ މީހުން ހަމަ މީހަކު ގުޅާލާއިރަށް ދުނިޔެރަންވާންފަށާނެ\nޑިސެމްބަރު 11, 2020 10:08\nގެމަނަފުށީ މީހުން ނިކަން އަވަހަށް ތެތްގޯނި ބޮލުގައަޅާނެ\nޑިސެމްބަރު 11, 2020 10:10\nކޮން އުއްމީދެއްއާވާކަށް، ކޮވިޑާއިގުޅިގެން ބެހި ހަނޑުލާއެއްޗެހިވެސް ބަނޑުއަޅާލީ، އެލިބުނީވެސް ރީނދޫމީހުނަށް އެކަނި\nޑިސެމްބަރު 11, 2020 10:11\nދެން އަތްޖަހާ ބާރަށް\nޑިސެމްބަރު 11, 2020 10:29\nމާޝާﷲ ހަމަ ކުރިޔަށް\nޑިސެމްބަރު 11, 2020 11:00\nވާހަކަ އިން ހައްދާފަ ބަހައްޓާނީ\nވީޔާވީ މަސްވެރިންނައް ގެއްލުން\nޑިސެމްބަރު 11, 2020 11:07\nމޭކަރާލީތާ ާ ާ ާ ާ!\nމަސްވެރިން އިއްޔެ ދިން މެސެޖުން ފިތް ކަނޑައިގެން ގޮސް ގުޅާވެސްލައިފި. ދޮގުފަށެއް ހަދާނެތާ. ސަރުކާރަށްވީ3މަހެކޭ ނުބުނޭތަ؟\nޑިސެމްބަރު 11, 2020 11:27\nގައިމު ރައީސް މީހާ ކައިރީގައި ބުނެލިނަމައެއްނު! އަދީބު ކަލެއަށް ދިން 37 މިލިއަނުން މަށަށްވެސް އެތިކޮޅެއް ދޭށޭ! އޭރުން ޕްރޮމޯޓްކޮށްދޭނަމޭ!\nޑިސެމްބަރު 11, 2020 11:35\nރިލްވާންވެސް އަދި ޔާމީނުގެ އާއިލާއަށްވެސް ރައީސް ގުޅުއްވާ އުއްމީދު އާކުރަށްވާ ދޭތެރެދޭތެރެއިން، އެކަމަކު ނަތީޖާ އެއްނުނެރެވޭ ބުނެވޭބަހުގަ ބުރަދަނެއްވެސް ނުހުރެއެވެ، އެހެންވީމަ އަނެއްކާވެސް އެކްޕަޔާވާންކާރިވީމަ ނުވަތަ ޕުރެޝަރުބޮޑުވީމަ އުއްމީދުއާކޮއްލަން ގުޅާލާނެއެވެ. ތިކަހަލަ ކަންކަމަށް އަހަރުންނެއް ނުސިހޭނެއެވެ\nޑިސެމްބަރު 11, 2020 12:00\nތިޔަ ހުރިހާ މަޝްރޫއަކާ ލާރިޔެއް ވަންނާނީ މިސަރުކާރުގެ ބޭފުޅުންގެ ބަނޑަށް.\nޑިސެމްބަރު 11, 2020 13:54\nހެހެހެ.ފޮނިވާހަކަތަކާއި މީޑިޔާ ޚަބަރުތަކުން އުއްމީދު އާވެގެން ކަމެއްވަންޏާ ވާނެ.ދަތް އުގުޅާއިގެންތިބޭ.އޮޅުވާލުމާއި މަކަރާއި ހީލަތުގެ ސަރުކާރެއްމީ.އެހެންމީހުންގެ ލޮލުގަ އަދުން އަޅުވައިގެން ވޯޓް ހޯދާ ތާއީދު ހޯދަން އެއުޅެނީ...ތިމީހުން ދަސްވެއްޖެ.ކައުންސިލް އިންތިހާބުގަވެސް މިސަރުކާރަށްދޭ ވޯޓަކީ އޭގެ ސަބަބުން ފަހުން ހިތާމަކޮށް ރޯންޖެހޭނެ ވޯޓެއް.\nޑިސެމްބަރު 11, 2020 14:05\nކަލެއަށްް އިބޫގުޅާލުމަކުން މަސްވެރިންގެ ހާލަތެއްބަދަލެއްނުވާނެ! މަސްވެރި އާއިލާތަށްތިބީ ނުކައި އޮޑިވެރިން ދޯނިބަންނަންނެގި ލޯނުނުދެއްކިގެން ބޯގޮވާފަ! އިބޫ ގުލާފަ ތިހިރީ މިރުސް ހުސްކުރި ގޯންޏަކަށް ލައިފަ، ދެން ހެދިފަ ހުރޭ!\nޑިސެމްބަރު 11, 2020 14:20\nހަގީގަތަކީ ހުރިހާ ސަރުކާރެއްގަވެސް އުޅެނީ އެއްބައެއް އެކި ކުލަ ކުލަ ޖެހިގެންކަން ރަތްޔިތުންނަށް ކުރާނެ އެއްވެސް ފައިދާއެއް ނޯންނާނެ. އެމީހުންނާ އެމީހުންގެ އާއިލާ ބޭނުން އެއްޗެއް ބޭނުންވާވަށް ލިބުނީމަ ނޫނިީ އާންމު ރަތްޔިތަކަށް އެއްވެސް އެއްޗެއް ނުލިބޭނެ. އެކަމަކު ކެންޕޭނަށް ނިކުމެ ގޮވާނީ ފުރަތަމަ ރަތްޔިތުންކަމަށް.\nޑިސެމްބަރު 12, 2020 09:48\nހުރިހާ ޕާޓީއެއް ނޫން. ރީނދޫ މީހުން އުޅޭ ގޮތް ތިއީ. ނުލާހިކު ދަޅަ ދައްކައިގެން ވެރިކަމަށް އަރާނީ. ރައީސް ޔާމީންގެ ސަރުކާރުގަ ރައްޔިތުންނަށް ކޮށްދެއްވި ހުރިހާ ކަމެއް އެހެރީ ހާމަޔަށް ފެންނަން. އެއީ ޙަޤީޤަތަކީ.\nޑިސެމްބަރު 11, 2020 14:31\nމި ދޮގުހަދާ ރައީސް ގުޅާލީމަ ކަލޭ އުފަލުން ފެންނުވަރާ ހުރެބަލަ..\nމަސްވެރިންނަށް އިންސާފު ތޯ މީ\nޑިސެމްބަރު 11, 2020 16:54\nޅަ ގޮލައަކު ކެމެރާހިފައިގެން6އެއްކަ އަހަރު މަސްވެރިކަން ކުރާތަން ފޮޓޯނަގާލުމުން..ރައީސް އޭނާ އަށް ގުޅުމުން. މަސްވެރިންނަށް އެލިބުނީ އިންސާފުތޯ؟ އެއީ ހައްޤުމިންވަރު ތޯ؟ މުޅި އުމުރު ދުވަހު މަސްވެރިކަމުގައި ރަތްދަކާ އަވީގައި އުޅޭ މަސްވެރިން ރާއްޖޭގައި ވަރަށްގިނަ.. ކޮބައިތޯ އެމަސްވެރިންގެ ހައްޤު... އެމަސްވެރިންނަށް އިންސާފުތޯ މީ؟ ކިހިނެތް ވާނެ ތޯ ރައީސް އެ މަސްވެރިންނަށް ގުޅިނަމަ..ޔަޤީން މަސްވެރިކަމުގެ ދާއިރާ އޮތް ހާލަތު މާރަނގަޅަށް ބުނެދޭނެ. މިމީ މަސްވެރިންގެ ދުވަހާ ދިމާކޮށް ޖެއްސި ސިޔާސީ ސްޓަންޓެއް. މިކަމުން ރާއްޖޭގެ މަސްވެރިންނަށް ކުރާ އެއްވެސް ފައިދާ އެއްނެތް.


SunOnline: America in uvaali hurihaa dhathikurumuge fiyavalhuthah alun Iran aa dhekolhah alhany\nއެމެރިކާއިން އުވާލި ހުރިހާ ދަތިކުުރުމުގެ ފިޔަވަޅުތައް އަލުން އީރާނާ ދެކޮޅަށް އަޅަނީ\nރުގިއްޔާ މުހައްމަދު މޫސާ 03 Nov 2018, 09:52\nއެމެރިކާއިން ވަނީ މިދިޔަ މެއި ނިއުކްލިއާ އެއްބަސްވުމުން ވަކިވެފަ -- ފޮޓޯ: އޭއެފްޕީ\nވޮޝިންޓަން (ނޮވެމްބަރު 2): ދެހާސްފަނަރަ ވަނަ އަހަރު ހެދި ނިއުކްލިއާ އެއްބަސްވުމުގެ ދަށުން، އެމެރިކާއިން އުވާލާފައިވާ ހުރިހާ ދަތިކުރުމުގެ ފިޔަވަޅުތައް އަލުން އީރާނާ ދެކޮޅަށް އަޅަން އެގައުމުން ނިންމައިފިއެވެ.\nއަންނަ ހޯމަ ދުވަހުން ފެށިގެން އަމަލު ކުރަން ފަށާނެ އެފިޔަވަޅުތައް އަމާޒު ކުރާނެ ދާއިރާތަކުގެ ތެރޭގައި އީރާނުގެ މާލީ ދާއިރާ އާއި ހަކަތައިގެ ދާއިރާ އާއި ޝިޕިން ހިމެނެއެވެ.\nއެމެރިކާގެ ޓްރެޝަރީ ސެކްރެޓަރީ ސްޓީވެން މަނޫޗިން ވަނީ އެގައުމުން ދަތިކުރުމުގެ ފިޔަވަޅު އަޅާ މީހުންނާއި ކުންފުނިތަކުގެ އަދަދު 700 އަށް އަރާނެ ކަމަށް ވިދާޅުވެފައެވެ. އަދި ވައިޓް ހައުސްއިން ވަނީ އެއީ އީރާނާ ދެކޮޅަށް އެގައުމުން އަޅާ އެންމެ ވަރުގަދަ ފިޔަވަޅުތައް ކަމަށް ބުނެފައެވެ.\nމީގެ އިތުރުން، އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ވަނީ އީރާނުގެ އިތުރުން އެގައުމާ އެކު ތެލުގެ ވިޔަފާރި ކުރާ ގައުމުތަކާ ދެކޮޅަށްވެސް ދެން ފިޔަވަޅު އަޅާނެ ކަމަށް ވިދާޅުވެފައެވެ. ނަމަވެސް އެފިޔަވަޅުތަކުން އަށް ގައުމެއް އިސްތިސްނާ ވާނެ ކަމަށާއި އަންނަ ހޯމަ ދުވަހު އެއަށް ގައުމުގެ ނަން ހާމަ ކުރާނެ ކަމަށް ވިދާޅުވެފައެވެ.\nއީރާނުގެ ފޮރިން މިނިސްޓްރީގެ ތަރުޖަމާނު ވަނީ އެމެރިކާއިން އަލުން ދަތިކުރުމުގެ ފިޔަވަޅު އެޅުމަކީ އެގައުމުން ކަންބޮޑުވާ ކަމެއް ނޫން ކަމަށް ވިދާޅުވެފައެވެ.\nއީރާނުން ނިއުކްލިއާ ހަތިޔާރު އުފެއްދުން ހުއްޓުވުމަށްޓަކައި ދުނިޔޭގެ ބާރުތަކާއެކު ހެދި އެއްބަސްވުމުން އެމެރިކާ ވަނީ މިދިޔަ މެއި މަހު ވަކިވެފައެވެ. އަދި އޭގެ ފަހުން އެގައުމުން ވަނީ އީރާނާ ދެކޮޅަށް ދަތިކުރުމުގެ ފިޔަވަޅު އަޅަން ފަށާފައެވެ.


Muslim'in isthisnaavaagotah India'ge rahvehikamuge gaanoonu faaskohfi\nބީލް ފާސްކޮށްފައިވަނީ 125 މެމްބަރުންގެ ވޯޓުން\nމޯދީ ވިދާޅުވަނީ އެއީ ކާމިޔާބީއެއް ކަމަށް\nގިނަ ބައެއްގެ ފާޑުކިޔުން އަމާޒުވެފައިވޭ\nކ. މާލެ | 11 ޑިސެންބަރ 2019 | ބުދަ 22:44 | 17,774\nރަށްވެހިކަމުގެ ބިލާއި ދެކޮޅަށް ބަޔަކު މުޒާހަރާ ކުރަނީ - ފޭސްބުކް\nއެކިއެކި ސަބަބުތަކާއިހުރެ އަމިއްލަ ގައުމުދޫކޮށް އަވަށްޓެރި ތިން ގައުމަކުން އިންޑިއާއަށް ހިޖުރަކޮށްފައިވާ މީހުންނަށް, އިންޑިއާގެ ރަށްވެހިކަން ލިބޭ ގޮތަށް ހުށައެޅި ބިލް ފާސްކޮށްފިއެވެ. ފާސްކުރި ބިލުގެ ދަށުން ރަށްވެހިކަން ނުލިބޭނީ މުސްލިމުންނަށެވެ.\nއިންޑިއާގެ ގާނޫނު ހަދާ މަޖިލީހުގެ ތިރިގެއިން ތާއިދުކުރި އެ ބިލް ބުދަ ދުވަހު މަތިގެއިން ފާސްކޮށްފައިވަނީ 125 މެމްބަރުންގެ ތާއިދާ އެކު އެވެ. ބިލް ފާސްކުރަން ނުފެންނަ ކަމަށް 105 މެމްބަރުކު ވޯޓު ދެއްވިއެވެ.\nފާޑުކިޔާ ފަރާތްތަކުން ބުނަނީ، ޕާކިސްތާން، ބަންގްލަދޭޝް އަދި އަފްޢާނިސްތާނުގެ މުސްލިމުންނަށް ރަށްވެހިކަން ނުލިބޭ ގޮތަށް ފާސްކުރި ބިލުގެ ސަބަބުން އެ ގައުމުގެ ސެކިއުލަރ ގާނޫނު އަސާސީއާ ތައާރަޒުވާ ކަމަށެވެ.\nމި ބިލު ގާނޫނަކަށް ވެގެން ދިޔުމުން 2015 ވަނަ އަހަރު ކުރިން އެ ތިން ގައުމުން އިންޑިއާ އަށް ހިޖުރަ ކޮށްފައިވާ ބުޑިސްޓުން، ކްރިސްޓިއަނުން، ހިންދޫން، ޖެއިން އަދި ޕާރިސީސްގެ އިތުރުން ސިކުންނަށް އިންޑިއާގެ ރައްޔިތުކަން ލިބޭނެއެވެ.\nބިލަށް ވާހަކަދައްކަވަމުން ފެޑެރަލް ހޯމް މިނިސްޓަރު އަމިތް ޝާހް ވިދާޅުވީ، އެ ގައުމުގެ މުސްލިމުން ބިލާ މެދު ކަންބޮޑުވުން ފާޅުކުރަންޖެހޭ އެއްވެސް ސަބަބެއް ނެތް ކަމަށެވެ. އެ ބިލަކީ ރަށްވެހިކަން ދޭ ބިލެއް ކަމަށާއި، ރައްޔިތުކަން އަނބުރާ އަތުލައިގަންނަ ބިލެއް ނޫން ކަމަށެވެ.\nއިދިކޮޅު އެންމެ ބޮޑު ޕާޓީ ކަމަށްވާ ނެޝަަނަލް ކޮންގްރެސް ޕާޓީގެ އަނަންދު ޝަރުމާ ވިދާޅުވީ، އެ ބިލަކީ އިންޑިއާގެ ގާނޫނަށާއި، އެ ގައުމުގެ ޑިމޮކްރެސީ އަށް ދިން ހަމަލާއެއް ކަމަށެވެ. އެކަމަކު ބޮޑުވަޒީރު މޯދީ އެ ބިލް ސިފަކޮށްފައިވަނީ މުހިއްމު ކާމިޔާބީއެއް ގޮތުގައެވެ. އަދި ބިލުގެ ސަބަބުން އެކި ސަބަބުތަކާއި ހެދި ގައުމުތައް ދޫކޮށް އިންޑިއާ އަށް އެތެރެވި މީހުންނަށް ރަށްވެހިކަން ލިބިގެންދާނެ ކަމަށެވެ.\nމުސްލިމުންނަށް ރައްޔިތުންކަން ނުލިބޭ ގޮތަށް ފާސްކުރި ބިލް ގާނޫނު ހަދާ މަޖިލީހަށް ހުށައެޅި ހިސާބުން އިންޑިއާގެ އެކި ސަރަހައްދުތަކުގައި ވަނީ މުޒާހަރާ ކޮށްފައެވެ. ހާއްސަކޮށް އައްސާމް ސްޓޭޓްގައި ކުރި މުޒާހާރާގައި ފުލުހުންނާއި މުޒާހަރާގެ ބައިވެރިންނާ ދެމެެދު ކުރިމަތިލުންތަކެއް ވަނީ ހިނގާފައެވެ.


އަލްއުސްތާޛު އަލީ ޒާހިރާއި އަލްއުސްތާޛު މައުމޫން ހަމީދު ކްރިމިނަލް ކޯޓަށް ހާޒިރުކުރިކުރުމާއިމެދު ކަންބޮޑުވުން ފާޅުކުރުން – Maldivian Democratic Party\nއަލްއުސްތާޛު އަލީ ޒާހިރާއި އަލްއުސްތާޛު މައުމޫން ހަމީދު ކްރިމިނަލް ކޯޓަށް ހާޒިރުކުރިކުރުމާއިމެދު ކަންބޮޑުވުން ފާޅުކުރުން\nޤާނޫނީ ވަކީލުން ކަމުގައިވާ އަލްއުސްތާޛު ޢަލީ ޒާހިރާއި އަލްއުސްތާޛު މައުމޫން ހަމީދާއި ދެބޭފުޅުންކުރެ އެއްވެސް ބޭފުޅެއްގެ ޖިނާއީ މައްސަލައެއް ހުށަހެޅުމަކާއިނުލައި، ކްރިމިނަލް ކޯޓުގެ އިސްނެގުމަކަށް އެ ދެ ބޭފުޅުން އިއްޔެ ކްރިމިނަލް ކޯޓަށް ހާޒިރު ކުރިކުރުމާމެދު ދިވެހި ރައްޔިތުންގެ ޑިމޮކްރެޓިކް ޕާޓީ (އެމް.ޑީ.ޕީ) އިން އިންތިހާއަށް ކަންބޮޑުވުނ ް ފާޅުކޮށް އެކަން ހަރުއަޑުން ކުށްވެރިކުރަމެވެ.\nއެދެބޭފުޅުން އިއްޔެ ކްރިމިނަލް ކޯޓަށް ހާޒިރުކޮށްފައިވަނީ ކްރިމިނަލް ކޯޓުން އަދާލަތު ޕާޓީގެ ރައީސް ޝެއިޚް އިމްރާން ޢަބްދުﷲގެ މައްޗަށް ހިންގި ޝަރީއަތަށް ފާޑުވިދާޅުވި ކަމަށްބުނެއެވެ.\nދައުލަތުގެ އެންމެހައި މުއައްސަސާތަކަށާއި އަދި ކޯޓުތަކުން ނިންމާ ނިންމުންތަކަށް ފާޑުކިޔުމަކީ މިނިވަން ޑިމޮކްރެޓިކް މުޖުތަމައެއްގައި ކޮންމެ ރައްޔިތަކަށް ލިބިގެންވާ ވަރަށް އަސާސީ ހައްޤެކެވެ. އަދި ވަކިން ޚާއްސަކޮށް ޤާނޫނީ ވަކީލުން ކޯޓުތަކާއި ކޯޓުތަކުގެ ނިންމުންތަކާމެދު ޚިޔާލުފާޅުކޮށް ވާހަކަ ދެއްކުމަކީ އައުލާކަން ބޮޑުވެގެންވާކަމެކެވެ. ފަނޑިޔާރުންނާއި ވަކީލުންގެ މިނިވަންކަމާއި ބެހޭގޮތުން އ.ދ އިން ކަނޑައަޅާފައިވާ ސްޕެޝަލް ރެޕެޓުއަރ ގެބްރިއެލާ ކްނައުލް، ރާއްޖެއާމެދު ނެރުއްވި ރިޕޯޓްގައިވެސް މިކަން ފާހަގަކުރައްވާފައިވެއެވެ.\nޑިމޮކްރެޓިކް މުޖުތަމައެއްގައިި ކޯޓުތަކުން ކުރާ ޙުކުމްތަކަށް ފާޑުކިޔައިހެދުމުގެ މިނިވަންކަން އޮންނަގޮތުގެ މަފުޙޫމް ރާއްޖޭގެ ކޯޓުތަކުން ދެނެގަތުމަކީ ރާއްޖޭގެ ޑިމޮކްރަސީއާއި ރައްޔިތުންގެ ހައްޤު ދިފާއުކުރުމަށްޓަކައި ކޮންމެހެން މުހިންމުކަމެއް ކަމުގައި ދެކެމެވެ. އަދި އަމުދުން ރައްޔިތުންގެ މަޖިލީހުން ފާސްކުރާ ޤާނޫނަކުން ކުށެއްކަމަށް ކަނޑައަޅާފައި ނުހުއްނަކަންކަން ޖިނާއީ ކުށަކަށް އަމިއްލައަށް ހަދައިގެން ހިޔާލު ފާޅުކުރުމުގެ މިނިވަންކަން ބަންދުކުރުމަކީ އެ މަފުޙޫމަށާއި ޤާނޫން އަސާސީއަށް ނުފެތޭ ޣައިރު ޤާނޫނީކަމެކެވެ.\nއަދާލަތު ޕާޓީގެ ރައީސް ޝެއިޚް އިމްރާންގެ މައްޗަށް ކޮށްފައިވާ ދައުވާއާއި ޝަރީއަތް ހިންގިގޮތާއި އަދި 12 އަހަރުގެ ޙުކުމާމެދު ރާއްޖޭގެ ގިނަ ރައްޔިތުންނާއި މުޅި ބައިނަލްއަޤުވާމީ މުޖުތަމައު ގެންދަނީ އިންތިހާއަށް ފާޑުކިޔަމުންކަން ފާހަގަކުރަމެވެ. އަދި އެމަނިކުފާނުގެ މައްޗަށް ނުޙައްޤު އަދަބު ދިނުމަށްފަހު، ވަކިން ޚާއްސަކޮށް އަދާލަތު ޕާޓީގެ ނައިބު ރައީސް އަދި ޤާނޫނީ ވަކީލް އަލްއުސްތާޛު އަލީ ޒާހިރު ކްރިމިނަލް ކޯޓަށް ހާޒިރުކުރުމަކީ ސިޔާސީ ފަރާތްތަކަށާއި އެފަރާތްތަކުގެ ޙައްޤުގައި މަސައްކަތްކުރާ އެންމެހައި ފަރާތްތަކަށް ބިރުދެއްކުމަށް ހިންގި އަމަލެއްގެ އިތުރުން ޚިޔާލު ފާޅުކުރުމުގެ މިނިވަންކަމަށް ދިން އިންޒާރެއްކަމުގައި ދެކެމެވެ.\nތާރީޙް: 22 ފެބްރުއަރީ 2016


ލޮކްޑައުންތަކާއި ގުޅިގެން މައްކާ ފަޅުވެފައި – ހިތާމަވެރި މަންޒަރެއް – Dhen.mv\nލޮކްޑައުންތަކާއި ގުޅިގެން މައްކާ ފަޅުވެފައި – ހިތާމަވެރި މަންޒަރެއް\nދެން އެމްވީ April 25, 2020 - 6:36 pm\nއެހެން އަހަރު ތަކާއި ޚިލާފަށް މިއަހަރުގެ ރަމަޟާން މަސް މިވީ މައްކާއަށް ވަރަށް ފަޅު އަހަރަކަށެވެ. އެތައް ހާސް މީހުން އަޅުކަން ކުރަމުން ދިޔަ މިސްކިތްތައް މިއަދު އޮތީ ހުސްކޮށެވެ. ޙަރަމްފުޅު އެންމެ ބައިބޯކޮށް އޮންނަނީ ހައްޖު މޫސުމުގައި ކަމަށްވިޔަސް، އެއްވެސް އިރަކު ހަރަމްފުޅު ބަންދެއް ނުކުރެއެވެ. ނަމަވެސް ރަމަޟާން މަހަށް ހަނދުބެލި ރޭ ވެސް އެތަނުގައި ތަރާވީޙް ނަމާދު ކުރި އެތަނުގައި މަސައްކަތް ކުރާ މުވައްޒަފުން އެކަންޏެވެ. މިއީ މުސްލިމުންގެ ހިތްތަކަށް މޮޅިވެރިކަން ގެނުވި މަންޒަރެކެވެ.\nދުނިޔޭގެ ހުރިހާ ގައުމެއްގައި ކަހަލަ ގޮތަކަށް މިސްކިތްތަކުގައި ޖަމާޢަތުގައި ނަމާދު ކުރުން ވަނީ، ކޮވިޑް-19 އާއި ގުޅިގެން ހުއްޓާލާފައެވެ. ރަމަޟާން މަހާއި ދިމާކޮށް މުސްލިމުންނަށް ގެއްލޭނެ އެންމެ މުހިއްމު ދެ ކަމަކީ، އާއިލާ އާއި ރައްޓެހިން އެއްތަންވެ ރޭގަނޑު ކެއިންބުއިމާއި، މިސްކިތަކުގައި ޖަމާޢަތުގައި އަޅުކަން ކުރުމެވެ. ނަމަވެސް މިއަހަރު 1.8 ބިލިއަން މުސްލިމުން އަޅުކަން ކުރަމުން ދާނީ އެމީހުންގެ ގެތަކުގައެވެ.\nނަމާދު ކުރުމާއި ޠަވާފް ކުރުމުގެ އިތުރުން، އިފްތާރު ގަޑިއަކީ ވެސް ވަރަށް ގިނަ ބަޔަކު އެއްވާ ވަގުތެކެވެ. ނަމަވެސް މިއަހަރު އެއްވެ އުޅުން މަނާކުރުމާއި ގުޅިގެން، ސަޢުދީ ޢަރަބިޔާގެ ރަސްގެފާނު ނެރުނު ބަޔާނެއްގައި ވަނީ، " ޖަމާޢަތުގައި ނަމާދުކުރުމާއި ތަރާވީޙް ނުކުރެވޭ ޙާލަތެއްގައި ރަމަޟާން މަސް އަޅުގަނޑުމެނާއި ބައްދަލު ކުރިކަން އެއީ ވަރަށް ހިތާމަ ކުރާކަމެއް ކަމަށާ، ނަމަވެސް ދުނިޔޭގައި ފެތުރެމުންދާ ބަލިމަޑުކަމުން އަޅާ ރައްކާތެރިކަމުގެ ފިޔަވަޅެއްގެ ގޮތުން މިވަގުތަށް މިނޫން ގޮތެއް ނެތްކަމަށް" ބުނެފައެވެ.\nމިހާތަނަށް ސައުދީ އަރަބިޔާ އިން 16،299 މީހަކަށް މިބަލި ޖެހި 136 މީހަކު ވަނީ މަރުވެފައެވެ.


ވަގުތުކޮޅެއް ވަންދެން ލިވިޔާއަށް ބަލަން އިނދެވުނީ އޭނާގެ އަތުގައި އޮތް ޓެސްޓު ކިޓަށެވެ. ލިވިޔާގެ ލޮލުން އޮހެމުންދާ ކަރުނަތައް ދަތްދޮޅިން ތިކިތިކި ޖަހަމުން ދާއިރު، ލިވިޔާގެ ހިތުގެ ތެރެއަށް ދިޔައީ ބިރުވެރިކަން ވަންނަމުންނެވެ. ހަށި ފުރާ ނޭވާއެއް ދޫކޮށްލަމުން، ލިވިޔާ އެނދުން ތެދުވިއެވެ. އަދި ލަސްލަހުން ފިޔަވަޅު ނަގަމުން އޭނާ ވަނީ ފާޚާނާއަށެވެ.\n"ވަރަށް ހިތަށް ތަދުވޭ. އުނދަގޫވޭ. އަހަރެންނަަށް ވެސް އެބަ އިޙްސާސްވޭ، އަހަރެންގެ ދަރިފުޅު އެހެން ނޫޅޭނޭކަން." ހާލިދާ އޭނާގެ ބޯ ބާއްވައިލީ މާހިރުގެ ކޮނޑުގައެވެ.\n"އާނ! ތީ އަހަރެން އަބަދުވެސް މިބުނާ ވާހަކައަކީ. އެކަމު، އަހަރެން އެބަ ހާދަ ދެރަވަމޭ، އެމަންޖެ ގައިގަ ޖެހުނީމަ." މާހިރު ނިކަން ދެރަވެފައި ބުނެލިއެވެ.\n"އަސްލުވެސް، އަހަރެންނަށް ނުވިސްނުނީ. އެކަމު، އެ ހުސްނާ އަކީ އިންސާނަކަށް ވިޔަސް، ހަމަ ޖަނަ.." ހާލިދާ ހިންދިރުވައިލިއެވެ. މާހިރުގެ ދެއަތުން ހާލިދާގެ ބޮލުގައި ގެންދިޔައީ ފިރުމަމުންނެވެ. ހާލިދާ އާއި މާހިރުގެ ހިތުގައި އުފެދެމުން ދިޔައީ ހުސްނާގެ ޢާއިލާއަށް ބުނެދޭން ނޭނގޭ ފަދަ ރުޅިއެކެވެ. މާހިރު ދޭތެރެ ދޭތެރެއިން ހާލިދާއަށް ވިސްނައިދެއެވެ. ލިވިޔާ ގޯސް މަގަކުން ނުގޮސް، އޭނާ ކުރަން ބޭނުންވާ ކަމެއް ކޮށްފައި އެނބުރި އަންނާނެ ވާހަކަ މާހިރު ދައްކައެވެ.\nފާޚާނާއިން ނުކުމެގެން އައި ލިވިޔާގެ ކަޅި ހުއްޓިފައި ވަނީ ޓެސްޓު ކިޓަށެވެ. ލިވިޔާގެ އަތުގައި އޮތް ޓެސްޓު ކިޓު ހީވަނީ ހަމަ ދެންމެ ދެންމެ ވެއްޓިދާނެ ހެންނެވެ. އެވަރަށް ލިވިޔާގެ އަތް ދިޔައީ ތުރުތުރު އަޅަމުންނެވެ. ކުޑަ ވަގުތުކޮޅެއްގެ ތެރޭގައި ޓެސްޓު ކިޓުން ފެނުނު ނަތީޖާއާ އެކުގައި، ލިވިޔާއަށް ހީވީ އޭނާ ލާން އުޅުނު ނޭވާ އަރު ތެެރޭގައި ތާށިވި ހެންނެވެ. މުޅި ގައި ރޫރޫ އަޅައިގަތެވެ. ހުރި ތަނަށް ވެއްޓިދާނެ ކަމުގެ ބިރު ހީވުމާ އެކުގައި ލިވިޔާ ވަރަށް އަވަހަށް ގޮސް އެނދުމައްޗަށް ޖެހިގަތެވެ. އެއާ އެކުގައި ލިވިޔާގެ ލޮލުން އޮހޮރިގެން ދިޔައީ ކަރުނައެވެ. ލިވިޔާ ބަނޑު ބޮޑުވުން ވެގެން ދިޔައީ އޭނާގެ ހިތާއި ސިކުނޑިއަށް ލިބުނު އިތުރު ވޭނަކަށެވެ. ވިސްނަން އިތުރަށް ޖެހޭނެ ފަދަ ހިތްދަތި ކަމަކަށެވެ. ނަމަވެސް ލިވިޔާގެ ހިތުގެ ޢަޒުމަށް ބަދަލެއް ގެންނަން އޭނާ ބޭނުމެއް ނުވިއެވެ. ކޮންމެ ގޮތެއް ވިޔަސް، ކެނޑިފައި އޮތް ގުޅުމެއް އަލުން ގުޅުވައި ބާރުކޮށްލަން ލިވިޔާ ބޭނުން ނުވީއެވެ. ޝަހުރުގެ މައިންބަފައިންނަށް ބޮޑު ވޭނެއް ލިބި، އެމީހުން ބަލި އެނދުގައި އުމުރު ހޭދަކޮށްލަން ޖެހުމަކީ އެއްވެސް ޙާލެއްގައި ލިވިޔާ އެދޭނެ އަދި ބޭނުން ވާނެ ގޮތެއް ވެސް ނޫނެވެ.\nވަރަށް ހިތްވަރުކޮށްފައި ލިވިޔާ އެނދުން ތެދުވެ، އޭނާގެ ހެދުންތައް ނަގައި، ޕެކް ކުރަން ފެށިއެވެ. އަދި ކޮޓަރި އާއި ސިޓިންގރޫމްގެ ފާރުގައި އޭނާ ތަތްކޮށްފައިވާ ޝަހުރާއި ލިވިޔާގެ ފޮޓޯތައް ވީދަމުން ދިޔައެވެ. ލިވިޔާގެ ހިތް ކުދިކުދި ވަމުން ދާއިރު ވެސް އޭނާ ދައްކަމުން ދިޔައީ އާދަޔާ ޚިލާފު ހިތްވަރެކެވެ. ކޮންމެ ގޮތެއް ވިޔަސް، ލިވިޔާ ބޭނުން ވަނީ ޝަހުރުގެ މަންމަގެ ކިބައިން ސަލާމަތް ވާށެވެ. އެ ޢާއިލާއާ މުޅިން ދުރުވެ، އެކަހެރި ވާށެވެ. ޝަހުރުގެ މަންމަ ދެކެ މިހާރު ލިވިޔާ ބިރު ގަނެ، ފަސް ޖެހެއެވެ. އޭނާގެ ދުލުގެ ވިހަ ކަމާއި، ބަދު ދުޢާތައް ޖެހިދާނެ ތީއެވެ. އަދި އިތުރަށް ހުސްނާގެ ޞިއްޙީ ޙާލަތާ މެދުގައި ވެސް ލިވިޔާ ނުހަނު ވިސްނައި ފިކުރު ކުރިއެވެ.\nދުވަސްތައް ދައުރުވަމުން ގޮސް ޝަހުރާއި ލިވިޔާ ކޯޓަށް ދާން ޖެހޭ ދުވަސް އަތުވެއްޖެއެވެ. ޝަހުރުގެ ޢާއިލާ އާއި ޔޫހާގެ ޢާއިލާގެ ވަރަށް މަސައްކަތުން ޝަހުރު ވަނީ ވަރަށް ބޮޑަށް ހަމައަކަށް އެޅިފައެވެ. މި ފާއިތުވި މަދު ދުވަސް ކޮޅުގެ ތެރޭގައި ޝަހުރަށް ބޮޑެތި ބަދަލުތަކެއް އަތުވެއްޖެއެވެ. ހުއްޓައި ނުލައި އޭނާގެ ޢާއިލާއިން ދިން ލޯތްބާއި ނަސޭހަތާ އެކުގައެވެ. ނަމަވެސް ލިވިޔާގެ ޙާލަތަށް ބަދަލެއް ނާދެއެވެ. ބޭރު ފުށުން ހަމަޖެހޭކަން ދައްކައިގެން ލިވިޔާ އުޅުނީ އެތެރެ ހަށިން ގިސްލައި ރޮމުންނެވެ. ލިވިޔާއަށް ބަލައިލާފައި އޭނާ އުފުލަމުންދާ ހިތްދަތިކަން އެއްވެސް މީހަކަށް ނޭނގޭނެއެވެ. އެވަރަށް ލިވިޔާ ގެންދިޔައީ އޭނާގެ ހަށީގައި ނެތް ހިތްވަރު ނެރެގެންނެވެ.\n"ދޮންބޭ! ދޮންބެއަށް.." ޒަކްވާން ދައްކަމުން ދިޔަ ވާހަކަ ކުއްލިއަކަށް ހުއްޓުނެވެ. އޭރު ޒަކްވާން ހުރީ ޝަހުރާ އެކުގައި ޝަހުރު ކުއްޔަށް ނެގި ގޭގައެވެ. ޝަހުރު ގެންދިޔައީ އޭނާގެ އެއްޗެހި ފޮށްޓަށް އަޅަމުންނެވެ. ޒަކްވާންގެ ލޮލުގައި އަޅައިގަތީ ޑަސްބިންގައި އޮތް ޓެސްޓު ކިޓެވެ. ވަރަށް އަވަސްކޮށް ޒަކްވާން އެ ކިޓު ނަގައި އަވަހަށް ޖީބަށް ލިއެވެ. އެވަގުތު ޒަކްވާންގެ ހިތް ވަނީ އަވަސް ވެފައެވެ.\n"ކޮއްކޯ؟ ހާދަ ހާސްވެފަ؟" ޒަކްވާންގެ ނޭވާލުން އަވަސް ވުމާ އެކުގައި ޝަހުރު ހައިރާންވެ ހުރެ އަހައިލިއެވެ.\n"ވަރުބަލި ވީ ކަންނޭނގެ." ޒަކްވާން ދޮގުހެދިއެވެ. ޝަހުރު ލުއިކޮށް ހީނލީ ޒަކްވާނާ ދިމާކޮށްލުމަށްފަހުގައެވެ.\n"ނިމުނީ.. ހިނގާ ދެން ދާން!" ފޮށި ހިފައިގެން ޝަހުރު ހިފައިލީ ދޮރުގައެވެ.\n"ކޮއްކޮއަށް ފެނުނު ދޯ؟" ދޮރުގައި އެއް އަތުން ހިފައިގެން ހުރެ، ޝަހުރު ބަލައިލީ ގޭގެ ފާރަށެވެ. ޒަކްވާނަށް ޝަހުރު ދެއްކީ ލިވިޔާ ވީދައިލާފައިވާ ފޮޓޯ ތަކެވެ.\n"ލިވީ ވަރަށް ކޫލް ދޯ؟ އަހަރެންނަށް ބޭވަފާތެރިވެފަ އެއްވެސް ދެރައެއް ނުވޭ! ފޮޓޯތައް ވެސް ވީދާލާފަ. އަހަރެން ވެސް މިހާރު ނުވޭ ދެރައެއް. ކުޑަކޮށްވެސް.. ލިވީ ހަނދާނަށް އަޔަސް، މޭ ނުބައި ކުރުވާ.." ޝަހުރު ދެއްކި ވާހަކަ އަކީ ޒަކްވާން ގަޔާވާ ވާހަކައަކަށް ނުވިއެވެ. އެވާހަކަތަކަށް ސަމާލު ކަމެއް ނުދީ، ޒަކްވާން ދޮރުން ނުކުތީ ގަދަ ކަމުން ހިނިތުންވެލައިގެންނެވެ. ޒަކްވާން ފަހަތުން ޝަހުރު ވެސް ގެއިން ނުކުތެވެ.\nހަވީރުގެ ވަގުތެވެ. ކޯޓު ކުރިމަތީގައި ޝަހުރާ އެކު އޭނާގެ ޢާއިލާ ވެސް ތިއްބެވެ. ޝަހުރުގެ ޢާއިލާގެ މީހުން ބޮޑު އުފަލެއް ލިބިގެން އައިސް ތިބި ބައެއްހެން އެތާ ތިއްބެވެ. ޝަހުރު މަޑުމަޑުން ކޯޓުގެ ތެރެއަށް އައިސް ވަނެވެ. އެވަގުތު ކޯޓުގެ ތެރޭގައި ލިވިޔާ އިނެވެ. ލިވިޔާ ފެނުމާ އެކު ޝަހުރަށް ދެލޯ ބޮޑުކޮށްލެވުނެވެ. އަދި ރުޅި ވެސް އައެވެ. ލިވިޔާގެ މޫނުމަތިން ފެންނަނީ އުޖާލާ ކަމެވެ. އެއްވެސް ކަމަކާ ލިވިޔާ ދެރަވެ، ހާސްވެފައިވާ ތަނެއް ނުފެނެެއެވެ. ވަރަށް ނަލަވެގެން ލިވިޔާ ހުރި އިރު، މުޅި މޫނުމަތިން ފެންނަނީ މޭކަޕްގެ ޗާލު ކަމެވެ. ޝަހުރު މޫނު އަނބުރައިލަމުން ކޯޓު ރޫމް ތެރެއަށް ވަނެވެ.\nޒަކްވާން ގެންދިޔައީ ގޭގެ ދެކޮޅަށް މޮޔައެއްހެން ހިނގަމުންނެވެ. ޝަހުރު ދިރިއުޅުނު ގޭގެ ތެރެއިން ފެނުނު ޓެސްޓު ކިޓުން ފެންނަމުންދާ ވާހަކައިން ޒަކްވާންގެ ސިކުނޑި ވަނީ ސުމަކަށްދާ ވަރުވެފައެވެ. ޒަކްވާނަށް ލިވިޔާއަށް ގުޅުނު އަދަދެއް ވެސް ނޭނގެއެވެ. ގިނަ ފަހަރު ލިވިޔާ ފޯނު އޮންނަނީ ނިއްވާލާފައެވެ. އެތައް ވާހަކައެއް ލިވިޔާއާ ދައްކަން ޒަކްވާން ބޭނުން ވެއެވެ. އެތައް ސުވާލަކަށް ޒަކްވާން ޖަވާބު ބޭނުން ވެއެވެ. ހަދަންވީ ގޮތް ނޭނގި ޒަކްވާން ވަނީ ގޮތް ހުސްވެފައެވެ. އުއްމީދެއް ނެތި، އަނެއްކާ ވެސް ޒަކްވާން ފޯނު ނެގީ ލިވިޔާއަށް ގުޅޭތޯއެވެ. ޒަކްވާން އައި ރުޅީގައި ފޯނު ހޫރައިލީ އެނދުމައްޗަށެވެ. އަދި ވަރަށް އަވަސްކޮށް ޒަކްވާން ހިނގައިގަތީ ގެއިން ނުކުންނާށެވެ. ޒަކްވާން ބޭނުންވީ ކޯޓަށް ދާށެވެ. ޒަކްވާންގެ ހިތުގައިވާ ސުވާލުތައް ލިވިޔާގެ ކުރިމަތީގައި ބަންޑުންކޮށްލާށެވެ. ޝަހުރާއި ލިވިޔާގެ ވަރީގެ މަޖިލިސް ހުއްޓައިލަން ޒަކްވާން ދުވެފައި ކަހަލަ ގޮތަކަށް ގޮސް އެރީ ސައިކަލަށެވެ. (ނުނިމޭ)


ޗައިނާއިން ރާއްޖެ އަންނަ ފުރަތަމަ ފްލައިޓް އަންނަ މަހު 29 ގައި.. – Dhuvas Online\nޗައިނާއިން ރާއްޖެ އަންނަ ފުރަތަމަ ފްލައިޓް އަންނަ މަހު 29 ގައި..\nބޯޑަރު ހުޅުވާލި ފަހުން ޗައިނާއިން ރާއްޖެ އަންނަ ފުރަތަމަ ފްލައިޓް އަންނަ ނޮވެމްބަރ މަހު 29 ގައި އަންނާނެ ކަމަށް ވެލާނާ އިންޓަރނޭޝަލް އެއަރޕޯޓުން އާންމުކޮށްފައިވާ ތިން މަސްދުވަހުގެ ފްލައިޓު ޝެޑިއުލް އިން ދައްކައިފި އެވެ.\nމިއަދު ޢާންމުކުރި ތިން މަސްދުވަހުގެ ފްލައިޓު ޝެޑިއުލްގައިވާ ގޮތުން ކޮވިޑަށް ފަހު ޝެޑިއުލްގައިވާ ގޮތުން އެގައުމުން ރާއްޖެއަށް އެންމެފުރަތަމަ އަންނާނީ ޗައިނާ ސަދަން އެއަރލައިންގެ ފްލައިޓެކެވެ. އަދި އެ ފްލައިޓް އަންނަނީ ގުއަންޒޯ އިންޓަރނޭޝަލް އެއަރޕޯޓުންނެވެ.\nމިއީ ރާއްޖެއަށް ކުރިންވެސް ގިނަ އަދަދެއްގެ ފަތުރުވެރިން އަންނަ އެއަރޕޯޓެކެވެ.\nމީގެ އިތުރުން، ޗައިނާގެ ވެރިރަށް ބެއިޖިންގ އިން “ބެއިޖިންގ ކެޕިޓަލް އެއަރލައިން”ގެ ދެ ފްލައިޓު އައުމަށް ވެސް ވަނީ ތާވަލްކޮށްފަ އެވެ. އެއީ ޑިސެމްބަރު ދޭއް، އަދި ހަތަރު ވަނަ ދުވަހު އެވެ.\nމި ތިން މަސް ތެރޭ ބޭރުގެ 31 އެއަރލައިނެއް ރާއްޖެ އައުމަށް ހަމަޖެހިފައިވާ އިރު، އޭގެ ތެރޭގައި ކޮވިޑާ ގުޅިގެން ބޯޑަރު ބަންދުކުރުމަށްފަހު އަލަށް ރާއްޖެއަށް ފަށާ އެއަރލައިންތައްވެސް ހިމެނެ އެވެ.\nޗައިނާ އަކީ މިދިޔަ އަހަރުވެސް އެއްގައުމަކުން އެންމެ ގިނަ ފަތުރުވެރިން ރާއްޖެ ޒިޔާރަތް ކުރި ގައުމެވެ.\nއެގޮތުން އެގައުމަކީ ރާއްޖޭގެ ފަތުރުވެރިކަމުގެ މުހިންމު ދައުރެއް އަދާކުރާ ގައުމެކެވެ.\nމިދިޔަ ޖުލައި މަހު 15 ވަނަ ދުވަހުން ފެށިގެން 31،000އަށް ވުރެ ގިނަ ފަތުރުވެރިން ރާއްޖެއަށް ޒިޔާރަތްކޮށްފައިވަ އިރު، ސަރުކާރުން އަމާޒު ހިފާފައިވަނީ ބޯޑަރު ހުޅުވާލިފަހުން 120،000 ފަތުރުވެރިން ރާއްޖެ ގެނައުމެވެ.\nކޮވިޑް-19އާ ގުޅިގެން ރާއްޖޭގެ ބޯޑަރުތައް މާޗު 27 ގައި ބަންދު ކުރި އިރު، އަހަރުގެ ފުރަތަމަ ތިންމަހުގެ ތެރޭ 380،000 ފަތުރުވެރިން ރާއްޖެ އައިސްފައިވެ އެވެ.\nމިދިޔަ އަހަރު ނިމުނުއިރު ރާއްޖެއަށް 1.77 މިލިއަން ފަތުރުވެރިން ޒިޔާރަތްކުރި އެވެ.\nފަތުރުވެރިކަން ކުރިއެރުވުމަށް މީހުން ދިރިއުޅޭ ރަށްރަށުގައި ބަނގުރާ ވިއްކޭނެ ގޮތެއް ހޯދަންޖެހޭ: ޝަހީމް\nރަޝިއާގެ އަޒުރު އެއާއިން ރާއްޖެއަށް އަލުން ދަތުރުތައް ފަށައިފި\nތެލެސީމިއާ ކުދިންނަށް ދިމާވެފައިވާ މައްސަލަތައް ހައްލު ކޮށްދޭނަން: މިނިސްޓަރު ނަސީމް\n‘ބައްޗަން ބާންޑޭ” އަރްޝަދާއި އަކްޝޭ އެކުގައި ފެނިގެންދާ ފުރަތަމަ ފިލްމު!


Nesley kunfunyah avas kalhieh\nނެސްލޭ ކުންފުންޏަށް އަވަސް ކަޅިއެއް\n“ދަރިފުޅާ ސްކޫލަށް ދަމުން އެ މައިލޯ ޕެކެޓް ބޯލައިގެން ދާތި.” މިއީ ހެނދުނު ގަޑީގައި ރާއްޖޭގެ ކޮންމެ ގެޔަކުން ވެސް އިވޭނެ ޖުމްލައެކެވެ. މައިލޯއަކީ މިއަދު އަހަރެމެން ދިވެހިންގެ ދިރިއުޅުމުގެ ތެރެއަށް ވަދެފައިވާ އެއްޗެކޭ ބުނުމަކީ ދޮގަކަށް ނުވާނެ އެވެ. މައިލޯއޭ ބުނުމުން އެއީ ދިވެހި ބަހެއްހެން ހީވާ ފަހަރުވެސް ހިނގައިދާނެ އެވެ. މިލިޔުމުގައި މިބަލާލަނީ މައިލޯ އުފައްދާ ކުންފުނި “ނެސްލޭ” އަށެވެ.\nމައިލޯ އަކީ ނެސްލޭ އިން އުފައްދާ އެތައްބައިވަރު އުފެއްދުންތަކެއްގެ ތެރެއިން ހަމަ އެންމެ ވައްތަރެކެވެ. ނެސްލޭ އަކީ ސުވިޒަލެންޑްގެ ކުންފުންޏެކެވެ. އެކި ބާވަތުގެ ކާނާއާއި ބުއިންތައް އަދި ތަފާތު ވައްތަރުގެ ނިއުޓްރިޝަނަލް އުފެއްފުން އުފެއްދުމުގައި ނެސްލޭއަކީ ދުނިޔޭގައި ވެސް ފާހަގަ ކޮށްލެވޭ ބޮޑު ކުންފުންޏެކެވެ.\nރާއްޖޭގައި އެންމެ ގިނައިން ބޭނުންކުރާ ޕްރޮޑަކްޓްތަކުގެ ތެރޭގައި ވެސް ނެސްލޭގެ ޕްރޮޑަކްޓްތައް ވަރަށް ގިނައެވެ. އޭގެ ތެރޭގައި ނެސްކެފޭ، މެގީ، ސެރެލެކް، ކިޓްކެޓް ފަދަ ބްރޭންޑްތައް ހިމެނެއެވެ.\nކަސްޓަމަރުންނާ ހަމައަށް ގެނެސްދޭ އުފެއްފުންތަކަކީ މީރު ރަހަދޭ އަދި ނިއުޓްރިޝަނުން ފުރިފައިވާ އުފެއްދުމަކަށް ހެދުމަކީ ނެސްލޭ ކުންފުނީގެ އެއް ޕޮލިސީ އެވެ. މީގެ އިތުރުން ނެސްލޭ އިން ހަރަކާތްތެރިވާ ކޮންމެ ތަނެއްގެ ރައްޔިތުންނަށް އެކި ގޮތްގޮތުން އެހީތެރިވެދިނުމަކީ ނެސްލޭގެ “ކްރިއޭޓިން ޝެއަރޑް ވެލިއު” ޕޮލިސީގެ ދަށުން އިސްކަންދޭ ކަންތައްތަކެވެ.\n86 ގައުމެއްގައި ނެސްލޭގެ އޮޕަރޭޝަންތައް ހިންގަމުން އަންނަ އިރު، އެގައުމުތަކުގެ އިގްތިސޯދުގައި ނެސްލޭގެ ދައުރު ބޮޑެެވެ. އެތައް ބައިވަރު ސީދާ ވަޒީފާތައް ނެސްލޭއިން އުފައްދާއިރު ނުސީދާގޮތުން ނެސްލޭގެ ސަބަބުން އެތައްބަޔަކަށް ފައިދާ ކުރެއެވެ. މިސާލެއް ނަގާނަމަ ސްރީލަންކާގައި ގެރީގެ ކިރުފެލައިގެން ނެސްލޭ ކުންފުންޏަށް ސަޕްލައި ކުރާ 23000 މީހުން އުޅެއެވެ. މި ފަރމްތަކުގައި މަސައްކަތް ކުރާ މިމީހުންނާއި އެމީހުންގެ އާއިލާތަކަކީ ނެސްލޭގެ ސަބަބުން ދިރިއުޅުމުގެ ބޭނުންތައް ފުއްދޭ މީހުންނެވެ.\nނެސްލޭގެ އޮޕަރޭޝަންތައް 86 ގައުމެއްގައި ހިންގާއިރު، ޖުމްލަ 447 ފެކްޓަރީ ހިންގައެވެ. އެކުންފުނީގައި 333000 މީހުން ވަޒީފާ އަދާކުރާއިރު، 196 ގައުމެއްގައި ނެސްލޭގެ އުފެއްދުންތައް ވިއްކައެވެ. ނެސްލޭ ކުންފުނީގެ ޕޯޓްފޯލިއޯގައި 2000 ވުރެގިނަ ބްރޭންޑްތައް ހިމެނެއެވެ.\nނެސްލޭ ރާއްޖޭގައި ހަރަކާތްތެރިވާން ފެށީ 1970 ގެ އަހަރުތަކުގެ ތެރޭގަ އެވެ. ނެސްލޭ އިން ރާއްޖޭގައި ހިންގާ ހަރަކާތްތަކަށް ދެން ލިޔުމެއްގައި ބަލައިލާނަމެވެ.